text:
ገበር | ስለምንታይ ብቕንዕና እትመላለስ፧
ብቕንዕና ዘይምምልላስ ዜስዕቦ ጽልዋ
“ቍሩብ ብምትላል ክትፈትሖ እትኽእል ኣጸጋሚ ዅነታት ወትሩ ኣይጠፍእን እዩ።” —ሰማንታ፡ ካብ ደቡብ ኣፍሪቃ።
ነዚ ሓሳብ እዝስ ትሰማምዓሉ ዲኻ፧ ኵላትና ኸም ሰማንታ ኣጸጋሚ ዅነታት የጋጥመና እዩ። ከነታልል ዚፍትነና ዅነታት ኬጋጥመና ኸሎ፡ እንታይ ስነ ምግባራዊ ስርዓት ኣኽቢርና ኸም እንርኢ ንጹር ይኸውን እዩ። ንኣብነት፡ ሰብ ከይብለኒ ኢልና ብዙሕ ንጭነቕ እንተ ዄንና፡ ብቕንዕና ዘይኰነስ ብምትላል ክንመላለስ ንሓስብ ንኸውን። እቲ ሓቂ ምስ ወጸ ግና፡ እቲ ብምትላል ዝገበርናዮ ተግባር ኣሉታዊ ሳዕቤናት ሒዙ እዩ ዚመጽእ። እዚ ዚስዕብ ሳዕቤናት እስከ ንርአ።
ብቕንዕና ዘይምምልላስ፡ ንሰብ ከም ዘይትኣምን ይገብር
ርክባት ኣብ ምትእምማን እዩ ዚህነጽ። ክልተ ሰባት ምስ ዚተኣማመኑ፡ ቅሳነት ይስምዖም እዩ። ግናኸ፡ ንሰብ ብሓንሳእ ኣይኰንካን እትኣምኖ። ሰባት ብሓባር ግዜ ምስ ኣሕለፉ እሞ ብቕንዕና ሓሳብ ንሓሳብ ምስ ተለዋወጡን ንጥቕሚ ኻልእ ዚሓልዩ ምዃኖም ምስ ኣርእዩን እዮም ኪተኣማመኑ ዚጅምሩ። ኰይኑ ግና፡ ሓደ ሰብ ቅንዕናኡ ዜበላሹ ሓንቲ ነገር እኳ እንተ ገይሩ፡ ሰባት ኣብኡ ዝነበሮም እምነት የጥፍኡ እዮም። ዘይምትእምማን ምስ ተፈጥረ ኸኣ፡ ከም ብሓድሽ እምነት ንምሕዳር ኣዝዩ ኣጸጋሚ እዩ።
ጥዑይ እዩ ብዝበልካዮ ሰብ ተታሊልካዶ ትፈልጥ፧ ከምኡ እንተ ኣጋጢሙካ፡ ሽዑ ኸመይ ተሰሚዑካ፧ ሕማቕ ተሰሚዑካ ኪኸውን ኣለዎ። ሓቅኻ ድማ ኢኻ። ብቕንዕና ዘይምምልላስ ንመሰረት ርክባት ኬፍርስ ይኽእል እዩ።
ብቕንዕና ዘይምምልላስ፡ ከምኡ ዓይነት ባህርይ ይወለድ
ሮበርት ኢነስ ዚብሃል ኣብ ዩኒቨርሲቲ ካሊፎርንያ ፕሮፌሰር ስነ ቝጠባ ዀይኑ ዜገልግል ምሁር፡ “ብቕንዕና ዘይምምልላስ ብርግጽ ተማሓላላፊ” ዀይኑ እዩ ረኺብዎ። ስለዚ፡ ብቕንዕና ዘይምምልላስ ምስ ቫይረስ ኪመሳሰል ይኽእል እዩ፣ ምስ ሓደ መታለሊ ሰብ ዝያዳ ግዜ ብዘሕለፍካ መጠን፡ በቲ ባህርዩ ኽትልበድ ትኽእል ኢኻ።
ከመይ ጌርካ ኢኻ ኻብዚ ብቕንዕና ናይ ዘይምምልላስ ባህርይ ከተምልጥ እትኽእል፧ መጽሓፍ ቅዱስ ኪሕግዘካ ይኽእል እዩ። ኣብዚ መዳይ እዚ ዚሕግዝ እተወሰነ ስርዓታት መጽሓፍ ቅዱስ ክትርኢ ነተባብዓካ።


c: text/html

text:
ናተይ ገጻት (Mina sidor)
ኣብ ናተይ ናይ መርበብ ሓበሬታ ገጻት(Mina sidor)፡ ድሌታትካ ክተንጸባርቐሉ እትደሊ ጉዳያት ክትከታተል ትኽእል ኢኻ። ከምኡ'ውን ብዛዕባ ናይ መስርዕ ግዜኻን፡ ናይ እትጽበየሉ ናይ ሪጋ ክፍሊት ውን ሓበሬታ ኣሎካ። ኣብ ናተይ ናይ መርበብ ሓበሬታ ገጻት፡ ውልቃዊ ሓበሬታኻ ውን ክትውስኸሉ ትኽእል ኢኻ። ናይ መርበብ ሓበሬታ ገጻተይ ንኽትጥቀመሉ፡ መጀምርታ መእተዊ ጌርካ ክትኣቱ ኣሎካ።
መእተዊ ሓበሬታ(LOGGA IN)
እቲ ዝቐለለን ዝወሓሰን ኣገባብ መእተዊ ብናይ ባንክ መለልዪ ቁጽርኻ ምጥቃም እዩ። ንናይ ባንክ ቁጽሪ መለለዪ እንተዘይብልካ፡ ብኢመይልካን ናይ ውልቂ መእተዊኻን (Lösenord) ፈጢርካ ሓድሽ መእተዊ ሕሳብ ክትከፍት ትኽእል ኢኻ።
መግለጺ ድሌታትካ ኣብ ሪጋ ዘለካ ቦታን
ኣብ ናይ መርበብ ሓበሬታ ገጻተይ (Mina sidor)፡ መግለጺ ድሌታትካ ክትቆጻጸሮን ክትከታተሎን ትኽእል ኢኻ። ንነፍሲወከፍ ተቐማጢ፡ ኣብ መንጎ እቶም ድሌታት ዝገልጹ ዘለው ኴንካ፡ ኣብ ሪጋ ዘላ እዋናዊት መስርዕካ ክትዕዘብ ትኽእል። ክሳዕ እቲ መንበር ኣባይቲ እተወዓዋዓሉ፡ ዝበዝሐ ናይ ድሌታት ምግላጽ ተርእዮታት ድማ ይውሰኽ። እዚ ማለት ኣብቲ ናይ ሪጋ ዘሎካ መስርዕ ኣቐዲሙ እተገብረ እዩ፡ እናተመራርሐ ውን ክቕየር ይኽእል።
ናይ ዕድመ ኣጋጣሚታት ምዕዛብ
ካብ ማእከል እቶም ኣብ መንበር ኣባይቲ ድሌቶም ዝገለጹ ነዊሕ መስርዕ ዝጽበዩ እንተዄንካ፡ ናይ ምርኣይ ዕድመ ክንሰደልካ ኢና። ኩሉ ሓበሬታ ብዛዕና መርኣዪ ውን ኣብዚ ገጻት ናይ መርበብ ሓበሬታ ኣሎ(Mina sidor)። ድሕሪ ነቲ ኣባይቲ ምርኣይካ፡ ኣብታ ተገዲስካላ ዘለኻ መንብር ቤት ጌና ድሌት ኣለካ ድዩ ወይስ የብልካን ሕቶታት ክትምልስ ከድልየካ እዩ። ነቶም ሕቶታት ኣብ ናይ መርበብ ሓበሬታ ገጻተይ ክትምልሶም ትኽእል ኢኻ።
ሓበሬታትካ ኣሐድስ
ንሓበሬታ ናይ መጠን እታዊኻ ኣድራሻኻን ባዕልኻ ኢኻ ተሐድሶ። ከምእ’ውን ናትካ ሓበሬታ ናይ ኢመይልን ቁጽሪ ናይ ሞባይልካ ከም ዘሎና ውን ኣረጋግጽ፡ ስለዚ ናይ ምርኣይ ወይ ምዕዳም ወይ ድማ ካልእ ኣገደስቲ ሓበሬታታት ክህሉ እንከሎ ብዝቐልጠፈ ምእንቲ ክንረኽበካ።
ናይ መስርዕካ ግዜን ናይ ሪጋኻ ክፍሊትን
ኣብ መጀመርታ ናይታ ናይ መርበብ ሓበሬታ ገጽ ማለት ገጻተይ (Mina sidor)፡ ናይ መስርዕካ/ሪጋኻ ግዜ ክትርኢ ኢኻ- እዚ ማለት ንመንበር ኣባይቲ ክትብል ማዕረ ክንደይ ኣብቲ ሪጋኻ ኔርካ ማለት’ዩ። ከምኡ’ውን ናይ ሪጋኻ ክፍሊት መዓስ ተኸፊሉ ክትርኢ ትኽእልን ከምኡ ድማ መዓስ እታ ናይ መወዳእታ ናይ ክፍሊት ሓበሬታ ተሰዲዳ ውን ክትርእኢ ትኽእል።
ተሓጋገዝቲ ሓተትቲ
ተሓጋገዝቲ ሓተቲ ምሳኻ ክትውስኾም ትኽእል ኢኻ። ተሓጋጋዚ ሓታቲ ምስኻ ክነብር ዝፈተወ እዩ። ጥቕሚ ናይ ተሓጋጋዚ ሓታቲ ምውሳኽ፡ ገለገለ ዋናታት ኣባይቲ ብሓባር ተሓጋጊዝካ ንክራይካ ክትከፍል ስለ ዘፍቅዱልካ እዩ። ኣብ ገለ ጉዳያት፡ ተሓጋገዝቲ ሓተትቲ ኣብቲ ትመልኦ ኮንትራት ክትመልኦ ትኽእል ኢኻ።

robotstxt: allowed

filter: keep


text:
ሃገራዊት ጋንታ ኣትሌቲክስ ኤርትራ ኣብ ሻምፕዮና ጉያ መሮር ኣፍሪቃ 2014
by Drar Fessahaye| ሰንበት 16 መጋቢት 2014 ኣብ ኡጋንዳ ኣብ ዝካየድ 3ይ ሻምፕዮና ውድድር ጉያ መሮር ኣፍሪቃ ኣትሳተፍ ሃ/ጋ/ኣትሌቲክስ ኤርትራ ብሓሙስ 13 መጋቢት ናብ ካምፓላ ኣምሪሓ።
እዛ ብኣሰልጠንቲ በርሀ ኣስገዶምን ሸዊት ተስፋገብርኤልን እትእለ ሃገራዊት ጋንታ ጉያ መሮር ኣብቲ ኣህጉራዊ ውድድር ሽዱሽተ ደቀንስትዮ ዝርከባኦም 16 ኣትሌታት ከተሳትፍ’ያ። ዝሓለፈ 23 ለካቲት 2014 ኣብ መንደፈራ ኣብ ዝተኻየደ ሃገራዊ ውድድር ብሉጽ ውጽኢት ንዘምጽኡ ኣትሌታት ጠርኒፋ ብሓደ ልምምዳታ ከተካይድ ዝጸንሐት እዛ ሃገራዊት ጋንታ ኣብ ናይ ደቂተባዕትዮ ውድድር ብዓበይቲን መንእሰያትን ሓሓሙሽተ ኣትሌታት ከተሳትፍ እንከላ ኣብ ናይ ደቀንስትዮ ውድድር ድማ ክልተ ኣትሌታት ኣብ ውድድር ሲንየር ከምኡ’ውን 4 ኣትሌታት ኣብ ውድድር ጁንየር ከተወዳድር ምዃና ተፈሊጡ ኣሎ።
ኣብዚ ኣትሌታት ሃገራት ምብራቕ ኣፍሪቃ ልዑል ተወዳዳርነትን ዓብላልነትን ከራዩሉ ትጽቢት ዝግበረሉ ኣህጉራዊ ውድድር ካብ ሃ/ጋ/ኤርትራ ከም ምሉእ ዓንዶም፡ ፔትሮ ማሞ፡ ኣብራር ዑስማንን ከምኡ’ውን ካብ ደቀንስትዮ ከም ናዝሬት ወልዱን ወይኒ ቀላቲን ዝኣመሰሉ ምኩራትን ካልኦት ሓደስቲ ትስፉዋት ኣትሌታትን ማልያ ሃገራዊት ጋንታ ኤርትራ ወድዮም ዝነኣድ ተወዳዳርነት ከርእዩ ትጽቢት ይግበር።
ህዝባዊ ርክባት
ኮሚሽን ስፖርት ኤርትራ
መኽሰብ ደበሳይ ተዓዋቲ ዙር ኣልጄርያ 2014 ኮይኑ
by Dirar Fessahaye | ካብ 8-13 መጋቢት 2014 ኣብ ኣልጄርያ ክካየድ ኣብ ዝቐነየ ኣህጉራዊ ውድድር ብሽክለታ ኤርትራዊ መኽሰብ ደበሳይ ጎብለል ብምዃን ብጫ ናይ ክብሪ ማልያ ክጭብጥ በቒዑ።
ተቐዳዳማይ መኽሰብ ደበሳይ ድሕር’ቲ ኣብ ራብዓይ መድረኽ ዘመዝገቦ ናይ ቀዳማይ ደረጃ ዓወት ዘንጸፎ ካልኢታት ዓቂቡ ውድድሩ ክዛዝም ብምብቅዑ’ዩ ነታ ናይ ክብሪ ብጫ ማልያ ኵንና ዝኸኣለ። ትስፍዋት ተካእቲ መንእሰያት ብምስላፍ ብኣሰልጣኒ ሙሉጌታ ሰመረ ተመሪሓ ኣብቲ ክካየድ ዝቐነየ ውድድር ዙር ኣልጄርያ ዝነኣድ ተወዳዳርነትን ውጽኢትን ዘመዝገበት ሃገራዊት ጋንታ ቅድድም ብሽክለታ ኤርትራ ኣብ ናይ ዓቐብን ትሕቲ ዕድመ መንእሰያት ውድድርን ብዘመዝገበቶ ውጽኢት ካብ ሓያሎ ተሳተፍቲ’ቲ ውድድር ዝኾና ሃገራት ኣድናቖት ክትረክብ ክኢላ ኣላ።
ሎሚ ዓመት ሓያሎ መድረኻትን ዝተፈላለየ ደረጃታትን ዘጠቓልል ዝተፈላለየ ውድድራት ሰሪዓ እትርከብ ኣልጄርያ ዓርቢ 14 መጋቢት 2014 ናይ ሓደ መዓልቲ ዕረፍቲ ብምግባር ዘዳለወቶ ውድድራት ክትቅጽሎ ብምዃና ሃገራዊት ጋንታ ኤርትራ 29 መጋቢት 2014 ዝዛዘም ውድድራት ተጸሚዳ ክትቅኒ ምዃና ክፍለጥ ተኻኢሉ ኣሎ።
ህዝባዊ ርክባት
ኮሚሽን ስፖርት ኤርትራ


text:
ምህዳን ኦሳማ ቢን ላደን ስልጣን ካብ ዝሓዝሉ ዕለት ጀሚሩ ቀዳማይ ትኹረት ዝረኸበ፣ ምፍፃም እቲ ልኡኽቶ ግና ኣካታዒ ነይሩ ኢሎም ፕረዚደንት በራክ ኦባማ።
ብምኽንያት 5ይ ዓመት ሞት ኦሳማ ቢን ላደን ምስ CNN ቃለ-መጠይቅ ዘካየዱ ፕረ. ኦባማ፣ እታ ቁርፂ መዓልቲ ምስመፀት፣ ገለ ሃገራዊ ኣማኸርቶም ተወሳኺ መፅናዕቲ የድሊ’ዩ ከምዝበልዎም ይዛረቡ።
ፕረዚደንት ኦባማ፣ ኣብ ሓደ መንበሪ ፓኪስታን ከተማ ኣቦታባድ ዝተራኣየ ሰብ፣ ቢን ላደን ድዩ ኣይኮነን ዝብል ሕቶ መልሱ ፍርቂ - ፍርቂ እወ ኣይኮነን ዝብል ከምዝነበረ’ውን ይዝክሩ። እንተኾነ ንቢን ላደን ንምቅታል እታ ወርቃዊት ዕድል ከምዝኾነ ተረዲአ ነይረ ይብሉ።
ኦባማ ቀፅሉ ዝብል ትእዛዝ ድሕሪ ምሃቦም፣ ሰራዊት ኣሜሪካ ናብ’ቲ ህንፃ ኣትዮም ኣብ ቀዳማይ ደርቢ ንዋርድያ ቢን ላደን፣ ኣብ ካልኣይ ደርቢ ንክትኩስ ዝተቀረበ ወዲ ቢን ላደን ድሕሪ ምቅታሎም፣ ኣብ ሳልሳይ ደርቢ፣ ሓደ ኣባል’ቶም ኔቭይ ሲል ተባሂሎም ዝፍለጡ ኪኢላ ወትሃደራት፣ ነቲ ንናይ ዓለምና ቁፅሪ ሓደ ተደላዪ ኦሳማ ቢን ላደን ቀቲልዎ።
ብዘይካ’ዚ፣ ኮምፕዩተራትን ዲቪዲን ምስ ሬሳ ቢን ላደን ተሰኪሞም ካብ’ቲ ህንፃን ካብ’ታ ሃገርን ወፂኦም’ዮም። ብድሕሪኡ ብመሰረት ስርዓተ ሙስሊማት፣ ሬሳ ኦሳማ ቢን ላደን ኣብ ባሕሪ ተፈፂሙ።
ኦሳማ ቢን ላደን፣ ኣብ 11 መስከረም 2001 ኣብ ፅምዲ ህንፃታት ኒውዮርክ ሸበራዊ መጥቃዕቲ ኣዋዲዱ ን3000 ሰባት ብምቅታል ቀንዲ ተሓታቲ ምኻኑ ዝፍለጥ’ዩ።


text:
ኣብ ሽወደን፡ ኖርወይን እስራኤልን ዝነብሩ ዜጋታት፡ ኣብ ህልው ኩነታት ሃገሮምን ዞባዊ ምዕባለታትን ከምኡ’ውን ኣብ ቈንስላዊ ኣገልግሎት ዘተኰረ ርክባት ኣካዪዶም።
ኣብ ዝተፈላለያ ከተማታት ሽወደንን ኖርወይን ንዝነብሩ ዜጋታት ኣብ ዝተኻየደ ሰሚናራት፡ ፈጻሚ ጉዳያት ኤምባሲ ኤርትራ ኣብ ሃገራት ስካንዲናቪያ ኣቶ ዮናስ ማና፡ ኣብ ባይታ ብዛዕባ ዝሰላሰሉ ዘለዉ መደባት ልምዓትን ገስጋሶምን መብርሂ ድሕሪ ምሃብ፡ ምቕያር ወረቐት መንነት ን2018 ብዕቱብ ተታሒዞም ካብ ዘለዉ ጉዳያት ምዃኑ ሓቢሩ።
ሓላፊ ኮማውን ህዝባውን ጉዳያት ኣቶ ሲራክ ባህልቢ እውን፡ ውዳበን ሞያዊ ዓቕሚታትን ብምሕያል ንዓወት ሃገራዊ መደባት ምስራሕ እዋናዊ ተልእኾ ምዃኑ ኣገንዚቡ።
ኣንጻር ኤርትራ ክካየድ ዝጸንሐ ናይ ጸለመ ዘመተን ተጻብኦታትን – ኣብ’ዚ እዋን’ዚ ዕርቃኑ ወጺኡ ፍሽለታቱ ይገሃድ ከምዘሎ፡ ኣቶ ሲራክ ብተወሳኺ ኣረዲኡ።
ኣብ ካልእ ፍጻመ – ኤምባሲ ኤርትራ ኣብ እስራኤል፡ ብ16 ታሕሳስ ንኣካየድቲ ማሕበረ-ኮም ኤርትራውያን ነበርቲ ከተማ ኢላት፡ ኣብ ህልው ኩነታት ሃገር ሰሚናር ኣካዪዱ።
ፈጻሚ ጉዳያት ኤምባሲ ኤርትራ ኣብ’ታ ሃገር ኣቶ ሰለሙን ክንፈ፡ ኤርትራዊ ሓድነትን መንነትን ንምዂስኳስ ብማሕበረ-ኮማት ንዝካየድ ጻዕሪታትን ኣገዳስነቱን፡ ከምኡ’ውን ንቈንስላዊ ኣገልግሎታት ዝምልከት መብርሂ ሂቡ።


text:
ብወይዘሮ ኣልጋነሽ ይስሃቅ ምክትል ሓላፊት ቤት ጽሕፈት ጉዳይ ደቂ ኣንስትዮ ሰልፊ ዲሞክራሲ ህዝቢ ኤርትራ ዝተጸወዓ ኣኼባ ኣባላት ምምሕዳር ዞባ ኤውሮጳ ናይቲ ቤት ጽሕፈት፡ ብ21 ጥቅምቲ 2017 ተኻይዱ። ቀንዲ ዕላማ ናይዚ ኣኼባ፡ኣብ 8ይ ስሩዕ ኣኼባ ማእከላይ ባይቶ ሰዲህኤ ናይዚ ቤት ጽሕፈት ሓዳስ ሓላፊት ኮይና ንዝተመዘዘት ኣባል ፈጻሚ ሽማግለ ወ/ሮ ኣድያም ተፈራ ንምልላይን ምስ ዝሕለፈ ስረሓት ናይቲ ቤት ጽሕፈት ንምልላይን ከም ዝነበረ ካብቲ ቤት ጽሕፈት ዝተረኽበ ዜና ሓቢሩ።
ኣብዚ ኣኼባ ኩነታት ደቂ ኣንስትዮ ዞባ ኤውሮጳ ሰዲህኤ ከመይ ከም ዝመስልን ኣብ ከመይ ደረጃ ከም ዝርከብን ብኣባል ምምምሕዳር ናይቲ ዞባ ወ/ሮ ኣልጋነሽ ያቆብ ሰፊሕ መበገሲ ጸብጻብ ቀሪቡ። ወይዘሮ ኣድያም ተፈራ ሓላፊት ቤት ጽሕፈት ጉዳይ ደቂ ኣንስትዮ ነቲ ንዝጸነሓ ስረሓት ዝምልከት ጸብጻብ ምስ ቀረበ፡ ንዓኡ መሰረት ብምግባር ብዛዕባ እቲ ቤት ጽሕፈት ንመጻኢ ሒዝዎ ዘሎ ዕማም ምስ ተሳተፍቲ ኣኼባ ተመያዪጣ።
ኣብ መወዳእታ እቲ ኣኼባ ኣብ ኩሉ ዞባታትን ጨናፍርን ሰልፊ ደሞክራሲ ህዝቢ ኤርትራ ደቂ ኣንስትዮ ተኣኪበን ብዛዕባ መጻኢ መደባት እቲ ቤት ጽሕፈት ተራኺበን ዝመያየጣሉ ግዜ ብምውሳን ከም እተዛዘመ እቲ ቤት ጽሕፈት ብተወሳኺ ገሊጹ።


text:
በስመ አብ ወወልድ ወመንፈስ ቅዱስ አሐዱ አምላክ!
ገዳም ደብረ ወርቅ ኣብ ዞባ ደቡብ ንኡስ ዞባ ሰንዓፈ ብሸነኽ ደቡብ ካብ ሰርሓ ብእግሪ ናይ ኣርባዕተ ሰዓትን ፈረቓን መንገዲ፡ ወይ ውን ብንኡስ ዞባ ጾሮና፡ ካብ ጾሮና ንሸነኽ ደቡብ ብእግሪ ዳርጋ ናይ ኣርባዕተ ሰዓት ምስ ተጓዓዝካ ዝርከብ ገዳም እዩ። ኣብ ብራኸ ካብ ጽፍሒ ባሕሪ 2275 ሜትሮ ዝርከብ እምባ፡ ኣቀማምጣ መሬቱ ከቢብ ዓንኬላዊ ብእምባ ዝተኸበ መእተዊኡ ብሸነኽ ምዕራብ እዩ። እዚ ገዳም’ዚ ብ523 ዓ.ም. ብኣቡነ ሊባኖስ ተገደመ።
ኣቡነ ሊባኖስ ትውልዲ ዓዱ ኣብ ቍስጥንጥንያ (ዘሮም) ርእሰ ከተማ ግሪኽ ኮይኑ፡ ኣቦኡ ንጉሥ ኣብርሃም ኣደኡ ንግሥቲ ማርያም (ባዚሊሳ) ይበሃሉ። እዞም ሥድራ ቤት እዚኦም ውላድ ስኢኖም ንብዙኅ ዓመት ኣብ ቤተ ክርስቲያን እናተመላለሱን ንድኻታት እናመጽወቱን ውላድ ክህቦም ንኣምላኽ ይልምኑ ስለዝነበሩ፡ ነዚ ቅዱስ ውላድ ብሠለስተ ሓምለ ሃቦም። ኣቡነ ሊባኖስ ዕድሜኡ ንምስትውዓል ምስ በጽሐ፡ ሥጋውን መንፈሳውን ትምህርቲ ተማህረ። ኣካለ መጠን ምስ ኣኸለ ኸኣ ፍቓድ ሥድራኡ ንኽመልእ ጓል ንጉሥ ቍስጥንጥንያ ተመርዓወ። እንተኾነ ግና “ነቲ ደቁን ንብረቱን ሰበይቱን ኃዲጉ ዝስዕበኒ ዘለዓለማዊ ክብሪ መንግሥተ ሰማይ ኣለዎ” ዝብል ቃል ቅዱስ ወንጌል ዘኪሩ፡ ካብ ኣቦኡን ኣደኡን በዓልቲ ቤቱን ክፍለ ሓሰበ። ፍርቂ ለይቲ ምስ ኮነ እግዚአብሔር ኣምላኽ እቲ ሠናይ ድሌቱ ርእዩ ንቅዱስ ገብርኤል መልኣኽ ሰዲዱ፡ ‘እግዚአብሔር ፈላሲ ኴንካ ክትነብር ኃርዩካ እዩ እሞ ካብ ቤት ኣቦኻን ካብዛ ሃገርን ወፂእካ ሰዓበኒ’ በሎ። ንኣቦይ ክነግሮ እምበር ኢሉ ብልቡ እናሓሰበ ኸሎ፡ ‘ብሕጂ ኣቦኻ እግዚአብሔር፡ ኣደኻ ድማ ቅድስቲ ቤተ ክርስቲያን እያ፡ ንዓ ካብዛ ዓለም ናብታ ዘለዓለማዊ ሓጐስ ዘለዋ’ በሎ። በዚ ኸኣ ብቓል መልኣኽ ተሓጕሱ ገለ ነገር ከይተማልአ ነቲ መልኣኽ ስዓቦ እሞ ናብ ግብጺ ደብረ ዘይቲ ዝብሃል ገዳም ናብ ኣቡነ ጳኵሚስ ኣብጽሖ። ካብ ኣቡነ ጳኵሚስ ኣርዑት ምንኵስናን ኣስኬማን ተቐቢሉ ብብሕትውናን ገዳማዊ ሕይወትን ይነብር ነበረ።
ብድኅሪ እዚ ብፍቓድ ናይ መንፈስ ወላዲኡ ናብ ምድረ ኣግዓዚ ብመርሳ ተኽላይ ተሳጊሩ ብ430 ዓ.ም. ኣተወ። ኣብ በዓቲ ብጽኑዕ ብሕትውና ኣብ መታሕት ኣስገደ በቕላ ሾብዓተ ዓመት ገበረ። ኣብዚ ብብሕትውና ዝነብረሉ ዝነበረ ዓመታት ንመጽሓፍ ወንጌል ማቴዎስ ካብ ቋንቋ ጽርኢ ናብ ቋንቋ ግእዝ ስለዝተርጐመ ካብ ናይ ጥንቲ ቓላት ዓረብ ‘መታ(መጣዕ)’ ዝብል ቅጽል ስም ሃብዎ።
ኣቡነ ሊባኖስ ብሓዋርያዊ ተልእኾን ብብሕትውናን እናተዛወረ ብመስቀሉ ዝባረኾን ብእግሩ ዝረገጾን ኣብ ብዙኅ ቦታታት ምድረ ኣግዓዚ ድዉያን ዚፍውስ ማየ ጸሎታት ኣለዉ።
ኣቡነ ሊባኖስ ኣብታ ንሰብዓ ዓመት ብተባሕትዎ ዝተቐመጠላ ጉሕ ጨዓ (ጕንሒ ጨዓ) ደኃር እንዳ ባ መጣዕ ዝተባህለት በዓቲ ከምዘሎ ኣባ ኤልያስ ምስ ፈለጠ ሰብ ልኢኹ ናብ ኣክሱም ወሰዶ። ነቲ ቅድስናኡ ሓደ እኳ ከይፈለጠ፡ ኣብ መንጽር ቤተ ክርስቲያን ኣብ ዝነበረ ዓቢይ ዱር ብኅቡእ ብዙኅ ተኣምራት እናገበረ ይነብር ነበረ። ኣብ ኣክሱም ኣብ ዝነበረሉ ዓመታት፡ እቶም ኃለፍቲ ቤተ ክህነት ብላዕ (ግቦ) ኪቕበሉ ምስ ርኣየ፡ ጐይታና ኢየሱስ ክርስቶስ ‘ዘነሣእክሙ በጸጋ ሃቡ በጸጋ/ ነቲ ብናፃ ዝተቐበልኩምዎ ብናፃ ሃቡ’ እናበለ ስለምንታይ ነዚ ትገብሩ’ ኢሉ ኣትሪሩ ተቓወሞም። በዚ ምኽንያት’ዚ ኸኣ ተሰጒጉ ካብ ኣክሱም ወፂኡ ደረቓ ኣብ ዝተባህለ በረኻ በዓቲ ዓጽዩ ንሠለስተ ዓመትን ሽዱሽተ ወርኅን ተቐመጠ። ኣክሱማውያን ግና በቲ ኣብ ልዕሊ ኣቡነ ሊባኖስ ዝገበርዎ ግፍዒ ንሠለስተ ዓመት ዝኸውን ዝናም ተኸልኪሎም ምስ ተሸገሩ፡ ንኣባ ኣድኃኒ ዝተባህለ መነኮስ ክዓርቕዎም ለመንዎ። ኣባ ኣድኃኒ ነቲ ኣቡነ ሊባኖስ ዘለዎ ቦታ ኽገልጸሉ ብዝኣተዎ ሱባኤ፡ ኣብ በዓቱ ኪጽሊ ምስ ረኸቦ ‘ ኦ ኣቦና ከም ኣምላኽካ መሓሪ ኹን፡ ዝናም ክዘንም ድማ ጸሊ’ በሎ። ኣቡነ ሊባኖስ ከኣ ነቲ ግብሪ ኃጢኣት ገዲፎም ከምቲ ሓዋርያት ዝሠርዕዎ ብትእዛዝ እግዚአብሔር ኪኸዱ ከምዘለዎም ብምንጋር ጸልዩ ከምዝዘንም ገበረ።
ብኸምዚ ዝበለ ብሕትውና ብጸሎቱን ተኣምራቱን ትምህርቱን ጸኒሑ ናብ ገዳመ ቡር ጕናጕና መጺኡ ተቐመጠ። ኣብ ኃምሻይ ክፍለ ዘመን ምስ ዝነበረ ኃፀይ ገብረ መስቀል ኮይኑ ኣባ ኣድኃኒ እናተራድኦ ናይ ቤተ መስቀል ጕናጕና ቤተ ክርስቲያን ኣሕኒፁን መነኮሳት ኣፍርዩን ብድኅሪኡ ንኺብሕተሉ ናብ ሃም ማየ ክብሮም ዝበሃል ከደ። ኣብ ብዙኅ ቦታታት ማይ ስለዘፈልፈለ፡ ዕብየት ተኣምራቱን መግለጺ ክብሩን ነቲ ቦታ ‘ማይ ክብሮም’ ተባሂሉ ይጽዋዕ። ኣብዚ ቦታ እዚ ንነዊኅ ዓመት ተቐሚጡ ኣብያተ ክርስቲያን እናኣሕነፀ፡ ወንጌል እናሰበኸ፡ ብሥርዓተ ጳኵሚስ ናይ ገዳማትን ምንኵስናን እብነ መሠረት ኣንበረ። ኣብ ዘመኑ ኣብ ውሽጢ ገዳም ደብረ ወርቅን ከባቢኣ ንዝርከባ ጥንታውያን ገዳማትን ኣስታት 20,000 መነኮሳት ምንባሮም ገድለ ኣቡነ ሊባኖስ ይሕብር።
ኣቡነ ሊባኖስ ብብሕትውና ሕይወት ገድሉ እናቐጸለ ኸሎ፡ ኣዋልድ ሃም ብፍትወተ ሥጋ ስለዝተጻብእኦ፡ ናብ ሽዋ ኸይዱ ገዳም ገዲሙ ተቐመጠ። ኣቡነ ሊባኖስ ኣብ ብዙኅ ቦታታት እናተዛወረ ሓዋርያዊ ተልእኾኡ ምስ ፈጸመ ቅዱስ ገብርኤል መልኣኽ መጺኡ፡ ‘ዕረፍትኻ ኣኺሉ እዩ እሞ ናብታ ዝነበርካያ ቦታ ናብ ሃም ተመለስ፡ ዕረፍትኻ ኣብኣ እዩ፡ ንኽብርኻ ኸኣ ክሳዕ ዳግም ምጽኣት ብስምካ ክትጽዋዕ እያ’ ምስ በሎ ተንሢኡ ናብ ሃም መንገዱ ኣቕንዐ። እንተኾነ ግና ነቲ ኣብ ሃም ዘኅለፎ ፈተና ዘኪሩ ‘ኦ ጐይታይ ብሕይወተ ሥጋይ ናብ ሃም ኣይተእትወኒ’ ኢሉ ምስ ጸለየ፡ ሓራሳት ኣብ ዝተባህለ ቦታ ብሠለስተ ጥሪ ዓሪፉ፡ ኣብ ገዳሙ ደብረ ወርቅ ተቐብረ።
ኃፀይ ገብረመስቀል፡ ከምዚ ዝበለ ሓደ ዓቢይ ኣቦ ኣብ በረኻ ተቐቢሩ ኪተርፍ ኣይግባእን እዩ’ ብምባል ናብ ኣክሱም ንኺውሰድ መቓብሩ ኪፈሓር ኣዘዘ። እንተኾነ ግና ፍቓድ እግዚአብሔር ከምዘይኮነ ዘብርህ እቶም መቓብር ኪኵዕቱ ዝጀመሩ ሰባት ኵሎም ኣዕይንቶም ምስ ዖሩ ኃፀይ ገብረመስቀል ‘ፍቓዱ ስለ ዘይኮነ ድዩ’ ኢሉ እናኣስተንተነ ኸሎ፡ ካብቲ መቓብር፦ ‘ብእግዚአብሔር ዝተዋህበኒ መዕረፊ ቦታይ እዚ ስለዝኾነ ኣብዚ ቦታ እዚ ዓቅምኻ ብዘፍቅዶ ቤተ ክርስቲያን ሕነፀለይ’ ዝብል ቃል ተሰምዐ። ድኅር’ዚ ብወርቂ ቤተ ክርስቲያን ሓነፀ እሞ በዚ ደብረ ወርቅ ኣቡነ ሊባኖስ ሃም ዝብል መጸውዒ ስም ተዋህባ።
መንፈስ ቅዱስ ከምቲ ንዅሎም ቅዱሳን ዝተፈላለየ ህያብ ዝህቦም፡ ንኣቡነ ሊባኖስ ድማ ዝረገጾ ባይታ ማይ ይነትዕ ነበረ። ገዳም ደብረ ወርቅ ካብ ፍጹም ከውሒ ዝፍልፍል ተኣምራታዊ ማይ ኣለዎ። ካብ ዝኾነ ቦታ ዝመጽኡ ዝተፈላለየ ሕማምን ድናሰን ዘለዎም ሰባት ይሓውዩ።
ኣቡነ ሊባኖስ ካብ እግዚአብሔር ብዝተቐበሎ ቃል ኪዳን መሠረት፡ ኣብ ከባቢ እዚ ገዳም ደብረ ወርቅ ዝርከብ ደብረ ሓዋርያት ዝተባህለ ናይ ብዙኃን ቅዱሳን ኣስከሬን ከይፈረሰ፡ ምስ መግነዙን ኣካሉን ዝነብር ኣሎ። ከምኡ’ውን ካብ ልሙጽ ጸድፊ ብውሕልነት ተዃዒቶም ዝተሠርሑ ጋህስታት ንኣስታት 1500 ዓመት ከይመልኡ ክሳዕ ሎሚ ኣብ ጥቕሚ ይውዕሉ ምህላዎም ኣዝዩ ዘድነቕ እዩ።
ብተወሳኺ ድማ ናይዚ ገዳም’ዚ ጥንታውነት ዝሕብር ታሪኻዊ ቅርሳ ቅርስን ጽሑፍን ኣሣእልን ይርከብ እዩ።
ኣብዚ እዋን’ዚ ገዳም ደብረ ወርቅ ኣቡነ ሊባኖስ ሃም ኣብ ሠለስተ ዝተኸፍለ እዩ፡-
1. መቃብር ኣቡነ ሊባኖስ
2. ኣቡነ ሊባኖስ ን43 ዓመት ዝጸለየሉ ‘እንዳ ማይ ክብሮም’ ሕጂ ብስም ቅዱስ ዮሓንስ ዝጽዋዕ ታቦት ዘለዎ
3. ‘እንዳ ሓዋርያት’ ዝበሃል ድማ ዓፅመ ቅዱሳን ዘለዎ ቦታ ኾይኑ ብስም ቅዱሳን ጴጥሮስ ወጳውሎስ ታቦት ዘለዎ እዩ።
ገዳም ደብረ ወርቅ ኣቡነ ሊባኖስ ሃም ብዅሉ መዳዩ ታሪኽን ተኣምራትን ዘለዎ ኣሰር ጥንታውነቱ ዘይበተኸ፡ መልክዕ ቀዳሞት ኣበው ዘይገደፉ መነኮሳት ብብዝኂ ዘለውዎ ሕሊናኻ ዘህድእ መንፈስ ቅሳነት ዝህብ ቅዱስ ቦታ እዩ እሞ ናብኡ ነጊድና በረኸት ክንሳተፍ ናይ እግዚአብሔር ቅዱስ ፍቓድ ይኹነልና። ብቓል ኪዳን ኣቡነ ሊባኖስ ይሓልወና!
ወስብሐት ለእግዚአብሔር ወለወላዲቱ ድንግል ወለመስቀሉ ክቡር!


text:
መንግስታውን ዘይመንግስታውን ኣብያተ ዕዮ ኣብ ውሽጠን መኮነን ስነ-ምግባርን ፀረ ግዕዝይናን ከጣይሻ ከም ዘለወን ቤት ምኽሪ ብሄራዊ ክልላዊ መንግስቲ ትግራይ ዘውፀኦ መፈፀሚ ደንቢ 82/2006 ዓ/ም ይሕብር። ብመሰረት ዝወፀ ደንቢ ድማ ተፀዋዕነቱ ንዝተጣየሸሉ ትካል ኮይኑ ምስ ኮሚሽን ስነ-ምግባርን ፀረ-ግዕዝይናን ክልል ትግራይ ዕላዊ ርክብ ከም ዝህልዎ ይድንግግ። ኣብቲ ደንቢ ዓንቀፅ ትሸዓተ ዝተውሃብዎ ስራሕን ሓላፍነትን ኣለዉ። ካብኣቶም ኣብ ቤት ዕዮኡ ዘሎ ኣሰራርሓ ደንቢ ስነ-ምግባር መሰረት ዝገበረ ምዃኑ ይከታተል። ብተወሳኺ ንግዕዝይናን ብልሽው ኣሰራርሓን ዝዕድሙ ተግባራት ብቐረባ የፅንዕን&ንክስተኻኸሉ ድማ መመሓየሺ ሓሳባት የቕርብ። ከምኡ እውን ኣብ ቤት ዕዮኡ ንዝርከቡ ሰራሕተኛታትን ተገልገልትን በብእዋኑ ኣስተምህሮ ፀረ ግዕዝይና ይህብ ዝብሉ ይርከብዎም።
ኮሚሽን ስነ-ምግባርን ፀረ-ግዕዝይናን ክልል ትግራይ ድማ በቶም ልዕል ክብሉ ዝተገለፁን ካልኦት ስራሕን ሓላፍነትን መሰረት ዓቕሚ መኮነናት ስነ-ምግባር ብምጉልባት ቃልሲ ፀረ-ግዕዝይና ንምጥንኻር ደንብታትን ካልኦት ሓገዝቲ ፅሑፋትን የብፅሐሎም። ከምኡ እውን ኣብ ስልጠናታት ክሳተፉ ብምግባር ኣዋጃት ፀረ ግዕዝይና ክፈልጡ ትኹረት ሂቡ እናሰረሐ ይርከብ። ካብዚ ብምብጋስ እቲ ኮምሽን ኣብ ከተማ መቐለ ኮሌጅ ጥዕና ሳይንስ ዶክተር ተወልደ ለገሰ ዝርከብ መኮነን ስነ-ምግባር ኣብ 2008 ዓ.ም ቃልሲ ፀረ-ግዕዝይና ቤት ዕዮኡ ንምጥንኻር ዝሰርሖም ስራሕቲ ዳህሳስ ኣካይዱ ነይሩ።
ውፅኢት እቲ ዳህሳስ ድማ መኮነን ሰነ ምግባር እቲ ኮሌጅ ኣብ 2008 ዓ.ም ቃልሲ ፀረ ግዕዝይና ቤት ዕዮኡ ንምጥንኻር ካብ ምድላው ምዕራፍ ጀሚሩ እዩ ትልሚ ኣዳልዩ ናብ ተግባር ኣትዩ። ኣብቲ ትልሚ ካብ ዘነፀሮም ነጥብታት እቶም ቀንዲ ኣብ ዝተርኣዩ ብልሽው ኣሰራርሓታትን ግዕዝይናን ዝወሃቡ ሓበሬታታት ቕልጡፍ ምላሽ ክረኽቡ ምግባር እዩ። ብተወሳኺ ንተምሃሮ፣ መምህራንን ውሃብቲ ድጋፍን እቲ ኮሌጅ በረርቲ ፅሑፋትን ካልኦትን ብምጥቃም መዕበዪ ግንዛበ ትምህርቲ ስነ-ምግባርን ፀረ-ግዕዝይናን ክርኽቡ ምግባር ይጥቀሱ። ከምኡ እውን ኣብ ዓለም ለኸ መዓልቲ ፀረ-ግዕዝይና ዘተኮረ ውድድር ስነ-ፅሑፍ፣ ሕቶን መልስን ምክያድን ንሕብረተሰብ ርኢቶ መውሃቢ ሳንዱቕ ብምድላው ኣብ ዝርአዩ ተግባራት ኣካብነት ክራይ እናገምገምካ መስተኻኸሊ ስጉምቲ ምውሳድ ኣካል እቲ ትልሚ ካብ ዝኾኑ ነጥብታት እዮም። ብዘይካ እዚ ካብ ናይቲ ትካል ዓቕሚ ንላዕሊ ዝኾኑ ጥርጣረ ፍፃመ ገበናት ግዕዝይና ንኮሚሽን ስነ-ምግባርን ፀረ-ግዕዝይናን ክልል ትግራይ ከፍልጥ ከም ዘለዎ እውን ኣብ ትልሚ መኮነን ስነ ምግባር እቲ ኮሌጅ ዝተኻተተ ነጥቢ እዩ ነይሩ።
ካብዚ ብምብጋስ ዝተፈፀሙ ቀንዲ ተግባራት እንትንርኢ መኮነን ስነ-ምግባር እቲ ኮሌጅ ኩነታት ትርጉምን ፍልፍልን ግዕዝይና፣ ቃልሲ ፀረ-ግዕዝይና ሃገርናን ክልልናን ኣመልኪቱ 109 ደቂ ኣንስትዮ ንዝርከበኦም 194 ሰራሕተኛታትን ተገልገልትን እቲ ኮሌጅ ኣሰተምህሮ መዕበዪ ግንዛበ ክወሃብ ገይሩ። ብተወሳኺ መዓልቲ ፀረ-ግዕዝይና መሰረት ብምግባር 110 ደቂ ኣንስትዮ ዝርከበኦም 215 ሰራሕተኛታትን ተገልገልትን እቲ ኮሌጅ ዘሳተፈ ኣብ እንታይነት ግዕዝይናን ሳዕቤኑን ኣመልኪቱ ዘተ ከም ዘካየደ ብዳህሳስ ኮምሽን ስነ ምግባርን ፀረ ግዕዝይናን ዝተረኸበ ሓበሬታ የረድእ።
ካብዚ ሓሊፉ ኣብ ምስፋሕ ህንፀት ስነ-ምግባር ኣመልኪቱ በረርቲ ፅሑፋት ብምድላው ንልዕሊ 350 ሰራሕተኛታትን ተምሃሮን እቲ ኮሌጅ ኣስተምህሮ ክወሃብ ገይሩ እዩ። ተገልገልቲ ሓሳብ ዝህብሉ ሳንዱቕ ብምድላው ዝተውሃቡ ርኢቶታት ብኣግባቡ ገምጊምካ ከም እታዎት ምጥቃም እውን ኣብቲ ኮሌጅ ፅቡቕ ጅማሮ ምህላው በቲ ኮምሽን ተረጋጊፁ እዩ። ኣብቲ ትካል ዝተፈፀሙ ተግባራት፣ ዘጋጥሙ ፀገማት፣ ዝተወሰዱ ስጉምትታትን መፍሒ ሓሳባትን ርብዒ ዓመትን ዓመታውን ፀብፃብ ብምድላው ንላዕለዋይ ሓላፊ ቤት ዕዮኡ ብምቕራብ ቕዳሕ ናብ ኮሚሽን ስነ-ምግባርን ፀረ-ግዕዝይናን ከፍልጥ ዝተቐመጠሉ ሓላፍነት እውን ብዝግባእ ተግቢሩ እዩ። መርኣዪ እዚ እውን ምስ ኮሚሽን ስነ-ምግባርን ፀረ-ግዕዝይናን ክልል ትግራይ ዘሎ ርክብ ብምጥንኻር ኣብ 2008 ዓ/ም ኣብቲ ኮሌጅ ዝተሰርሑ ስራሕቲ ብዘይምቁርራፅ ፀብፃባት ክበፅሑ ከም ዝገበረ በቲ ኮምሽን ዝተረኸቡ መረዳእታታት የመላኽቱ።
ድምር ኣቢልካ እንትርኣ ብመሰረት ዝወፀ ደንቢ ኣብ ኩለን መንግስታውን ዘይመንግስታውን ኣብያተ ዕዮ መኮነን ሰነ ምግባር ዋላ እኳ ዝተጣየሸ እንተኾነ ዝተወሃቦም ሓላፍነት መሰረት ገይሮም ግዕዝይና ንምቕላስ ዝግበርዎ ፃዕሪ ክንድቲ ዝድለ ኣይኮነን። ኣብ ኮሌጅ ጥዕና ሳይንስ ዶክተር ተወልደ ለገሰ ዝተራእዩ ጅማሮታት ግና ኣብቲ ኮሌጅ ዘሎ መኮነን ስነ ምግባር ቃልሲ ፀረ ግዕዝይና ንምጥንኻር ዝተወሃቦ ሓላፍነት ብኣግባቡ ይትግብር ምህላዉ መረጋገፂ እዩ። ስለዝኾነ ግቡእኻን ሓላፍነትካን ብኣግባቡ ምትግባር ኣብ ምጥንኻር ቃልሲ ፀረ ግዕዝይና ልዑል ግደ ስለዘለዎ ኣብ ካልኦት ኣብያተ ዕዮ ዝርከቡ መኮነናት ስነ ምግባር ካብዚ ተመክሮ ወሲዶም ኣብ ዝግበር ዘሎ ቃልሲ ፀረ ግዕዝይናን ኣካባይነት ክራይን ግደደኦም ክፃወቱ ይግባእ።


text:
ቁጠባ
ነባሪ ኣብ ኤንገልሆልም ኮሙን ኴንካ ብቑጠባ ነብስኻ ኣይትኽእልን ዲኻ? ከምኡ እንተ ኴይኑ ብመልኽዕ መናበዪ ደገፍ፡ ብኣድላይነት ዝግምገም ናይ ሓገዝ መሰል ኣለካ። ሓታት ዑቕባ እንተ ኴንካ ወይ ኣብ ገለ ናይ በዓል መዚ ኢሚግረሽን መንበሪ ትነብር እንተ ኴንካ ግን ዝኾነ ናይ ሓገዝ መሰል የብልካን።
መናበዪ ደገፍ
መናበዪ ደገፍ ምድላይ፡ መሰላትን ግዴታታትን ምህላው ማለት እዩ። ቅድሚ ቁጠባዊ ደገፍ ምሕታትካ፡ ንሕና ነብስኻ ንኽትናቢ ዝከኣለካ ክትገብር ንደሊ። እዚ ንኣብነት ብዛዕባ ንጡፍ ደላይ ስራሕ ምዃን ወይ ንብረትካ ምሻጥ ከም መኪናኻ ምሽጥ ክኸውን ይኽእል። ንመናበይኻ ባዕልኻ ከተበርክት ዘይትፍትን እንተ ኴንካ ንናይ መናበዪ ደገፍ መሰል የብልካን። ኣብ ቤት ጽሕፈት መራኸብቲ ስራሕ ምዝጉብን ነቲ ኣብኡ ዝወጸ መደብ ክትክተሎን ኣለካ።
ንዝያዳ ሓበሬታ ምስ ናይ’ዚ ኮሙን ኣገልግሎት ዓማዊል ርክብ ግበር።
ክፍሊት መትከል እግሪ
መቐመጢ ፍቓድካ ምስ ተዋህበካ፡ ንናይ መትከሊ እግሪ ክፍሊት መሰል ክህልወካ ይኽእል እዩ። ምሉእ ክፍሊት ንምርካብ ኣብ ዝተፈላለየ ንጥፈታት ንኣብነት ከም ትምህርቲ ሽወደንኛ ንወጻእተኛታት (SFI), ትምህርቲ ልልይ ምስ ሕብረተሰብን ልምምድ ስራሕን ናይ ግድን ክትሳተፍ ኣለካ።
ክፍሊት መትከሊ እግሪ ብመሰረት ህላወኻ ኣብ እቶም ናትካ መደብ መትከል እግሪ ዝኣትዉ ንጥፈታት እዩ። ንስኻ ወይ ውላድካ እንተ ሓሚምኩም፡ ነንዝምልከቶ ሓላፊ ንጥፈታት ናይ ግድን ከተመልክት ኣለካ። ብዘይ ምኽንያት እንተ ኣብዅርካ፡ ናይተን ካብ ንጥፈታትካ ኣብዅርካለን ዝነበርካ መዓልታት ክፍሊት ኣይክትረክብን ኢኻ። ክፍሊትካ ከይተጸለወ፡ ኣብ ገዛ ኴንካ ንዝሓመመ ውላድካ ናይ ምክንኻን መሰል ኣለካ።እቲ ሓላፊ ግን ክሕበር ኣለዎ።
ክፍሊት መትከል እግሪ ብቐዳምነት ንኽራይን ሕሳባትን መኽፈሊ ክውዕል፡ከም’ውን ንሓደ ወርሒ ንመግቢ ክኣክል ኣለዎ። እዚ ኮሙን ገንዘብካ ሕሳብ ካብ ምኽፋል ንኻልእ እንተ ተጠቂምካሉ፡ ሕሳብካ ንምኽፋል ክሕግዘካ ኣይክእልን እዩ።
ኣቑሑት ገዛን ናይ ክሽነ ናውትን
ሓድሽ ገዛ ምስ ረኸብካ ካብ ማእከላይ ሽማግለ ትምህርቲ (CSN) ንናይ ገዛ ኣቑሑት መግዝኢ ገንዘብ ክትልቃሕ ትኽእል ኢኻ። እዚ ኣብ’ዚ ኮሙን ምንባር ካብ ትጅምር ካብ ክልተ ዓመት ንታሕቲ እንተ ጌርካ እዩ። ድሕሪ ክልተ ዓመት እቲ ለቓሕ ምውሳዱ፡ እቲ ለቓሕ ምስ ወለዱ ክኽፈል ኣለዎ>
Sidan uppdaterad den 25 maj 2016.


text:
ኦርቶዶክሳዊት ቤተ ክርስቲያን ተዋህዶ መንበረ-ጵጵስና ሰሜን ኣሜሪካ ን3 መዓልቲ ጾምን ምህልላን ክግበር ኣዋጅ ንህዝቢ (ህዝቢ ኤርትራ) ብመንፈሳዊ ኣኽብሮት ይሕብር። እዚ ብምኽንያት ጾመ ነነዌ ን3 መዓልቲ ዝግበር ጾምን ምህልላን: ካብ ሰኑይ 22 የካቲት ጀሚሩ ክሳብ 24 የካቲት 2016 (ሰኑይ፣ ሰሉስን ረቡዕን) ክኸውን እዩ።
1. ተጠንቀቑ! ንቕሑ። ሓቛቑኹም ዕጡቕ ሓቛቑኹም ዕጡቕ መባርህትኹም መባርህትኹም መባርህትኹም ብሩህ ይኹን።
2. ንቕሑ፡ ኣብ እምነት ጽንዑ፡ ሰብኡት ኩኑ፡ በርትዑ። ኲሉ ግብርኹም ብፍቕሪ ይገበር
3. እምብኣርሲ እታ ወዲ ሰብ ዚመጸላ መዓልትን ሰዓትን ኣይትፈልጡን ኢኹም እሞ፡ ንቕሑ
4. ኣብ ዝተፈላለየ ዘመን ንቤተክርስቲያን ዘጋጠማ ፈተናን ጽንዓት ኣመንቲ ወለድናን
5. ምዕቃብ ግእዛዊ ዜማ
6. ቃል ኪዳን
8. ዓመታዊ ጉባኤ ኦርቶዶክሳዊት ቤተክርስቲያን ኣብ ኦክላንድ ካሊፎርንያ ተቓኒዑ Read more...
“ዝጸበቦ እንተሎ ይጸሊ” (ያዕ 5፡13) ተባሂሉ ከምዝተጻሕፈ ቤተ ክርስቲያንና ተዋህዶ ብግዜ ጸበባ ይኹን ብእዋን ራህዋ ምስ እግዚኣብሔር ትራኸበሉን ትጠርዓሉን ጎደና-እምነት
ብሩኽን ቅዱስን በዓል ጥምቀት ጎይታናን መድሓኒናን ኢየሱስ ክርስቶስ ይግበረልና። ኣሜን።
ቅዱስ-ሲኖዶስ ቤተ-ክርስቲያን ናይ እስክንድርያ ዘመንበረ ማርቆስ ሓዋርያ፡ ብ30 ግንቦት 2012 ኣብ ዘሕለፎ ውሳኔ፡ እቲ ብብፁዕ ወቅዱስ ኣቡነ-እንጦንዮስ ቀዳማዊ ፓትርያርክ ወርእሰ ሊቃነ ጳጳሳት ዘኤርትራ ዚምራሕ
ናይ ኤርትራ ኦርቶዶክስ ተዋህዶ ቤተ ክርስቲያን መንበረ ጵጵስና ሃገረ ስብከት ሰሜን ኣሜሪካ እዚ ተጀሚሩ ዘሎ ጾመ-ኣርብዓ ናይ ድኅነትን በረኸትን ክኾነልና ንኣምላኽ ንልምን። ቀጺልና ኣብዚ እዋን እዚ ኤርትራውያን
ናብ ምእመናን ሕዝበ ክርስቲያን፡
ብሩኽ በዓል ልደት ጐይታናን መድኃኒናን ኢየሱስ ክርስቶስን ርሑስ ሓድሽ ዓመትን ይግበረልና። ቀጺልና ንጥሪ/January 30-31/ 2010 (ጥሪ ፳፪ - ፳፫ 2002 ዓ.ም. ግእዝ) ናይ ኣዴና ቅድስቲ ድንግል ማርያም ኣስተርእዮታ እነብዕለሉ ዓመታዊ ብዓልና ተኻፈልቲ ናይ ዝተፈላለየ መንፈሳዊ መደባት ክትኮኑ ብኽብሪ ንዕድም።


text:
Category: Newspapers
|
by
Staff
|
ኣብ ዞባ ማእከል፡ ውጽኢት ሃገራዊ መርመራ ሻሙናይ ክፍሊ ንምብራኽ ዝያዳ ጻዕርታት ከምዘድሊ፡ ናይ ዝሓለፈ ዓመተ-ትምህርቲ ውጽኢት ንምግምጋም ብ16 ሕዳር ኣብ ዝተኻየደ ኣኼባ ተገሊጹ። ኣብ ጨንፈር ሚኒስትሪ ትምህርቲ ዞባ ማእከል ሓላፊ መሰረታዊ ትምህርቲ መምህር መስፍን ወልደስላሰ ኣብ ዘቕረቦ ጸብጻብ፡ ኣብ ናይ…
|
by
Staff
|
ኣብ ንኡስ ዞባ እምኒ-ሓይሊ፡ መሃይምነት ከጥፍኡ ካብ ዝተመዝገቡ፡ 98 ሚእታዊት ትምህርቶም ብግቡእ ከም ዝዛዘሙ፡ እዚ ድማ ንጽቡቕ ገስጋስ ናይ’ቲ መደብ ዘርኢ ምዃኑ ተገምጊሙ። ብ14 ሕዳር ኣብ ዝተኻየደ ኣኼባ ሓላፊ ኣገልግሎት ትምህርቲ ኣብ’ቲ ንኡስ ዞባ መምህር መሪሕ ኪሮስ፡ መሃይምነት ናብ ዝተሓተ ደረጃኡ…
|
by
Staff
|
ኣብ ገማግም ሩባ ሞዖ – ንኡስ ዞባ ናቕፋ ኣብ ልምዓት ጀራዲን ዝነጥፉ ዘለዉ ሓረስቶት፡ ጻዕሮም ዘተባብዕ ውጽኢት ከምዝረኸቡሉ፡ ንኤሪና ኣብ ዝሃብዎ ሓበሬታ ገሊጾም። ንሳቶም፡ ብክኢላታት ሚኒስትሪ ሕርሻ ዝወሃቦም ሞያዊ ምኽሪ፡ ከምኡ’ውን ኣብ ንሓድሕዶም ዘካይድዎ ምልውዋጥ ተመኲሮ፡ ኣብ ምምዕባል ንጥፈታቶም ዓቢ…
|
by
Staff
|
ኣብ ንኡስ ዞባ ገለብ – ምምሕዳር ከባቢ ማዛባጥ ዘሎ ሽግር ዝስተ ማይ ንምቅላል፡ ብኣስታት 3 ሚልዮን ናቕፋ ፕሮጀክት ማይ ይትግበር ኣሎ። እዚ 10 ሚእታዊት ካብ ወጻኢታቱ ብጉልበት ነበርቲ ዝሽፈን ፕሮጀክት ማይ፡ ምዂዓት 4 ኪሎ-ሜተር ጐዳጒዲ፡ ምዝርጋሕን ምግጥጣምን ሻምብቆታት፡ ምትካል ጸሓያዊ…
|
by
Staff
|
ቤት-ትምህርቲ ካልኣይ ደረጃ ሳግም – ተሰነይ፡ ኣብ ምግራብ ብዞባ ደረጃ ኣመዝጊባቶ ዘላ ጸብለልታ፡ ውጽኢት ውሁድ ጻዕሪ ተመሃሮን መማህራንን ምዃኑ፡ ርእሰ-መምህር’ታ ቤት-ትምህርቲ መምህር ተኪኤ መድሃኔ ሓቢሩ። መምህር ተኪኤ፡ እቲ ናይ ምግራብ ስራሓት ኣብ 2007 ምስ ምህናጽ ቀጽሪ ቤት-ትምህርቲ ከም እተበጋገሰ፡ ኣብ…
|
by
Staff
|
ዓምበርበር ሼር ካምፓኒ’፡ ብመሰረት መምዘኒታት ኩባንያ ቶዮታ ጃፓን፡ ብክልሰ-ሓሳብን ግብርን ዘሰልጠኖም 16 ደቂ-ኣንስትዮ ዝርከባኦም 74 ቴክኒሻናትን ዓቀብቲ ንብረትን፡ ብ17 ሕዳር ኣመሪቑ። እቲ ካብ 67 ክሳብ 250 ሰዓታት ዝወሰደ ስልጠናታት፡ 5 ናይ ስራሕ ዓውድታት፡ ማለት ፍተሻን ዕረያን ሞተር፡ ምሕደራ መኽዘንን ምክፍፋልን፡…
|
by
Staff
|
ኣብ መንደፈራ፡ ንልምዓት ዓሳ ኣብ ጥዑም ማይን ኣገዳስነቱ ኣብ ምርግጋጽ ውሕስነት መግብን ዝምልከት ኣስተምህሮ ብ14 ሕዳር ተዋሂቡ። ኣብ’ቲ ካብ ዝተፈላለየ ከባቢታት ዝመጽኡ ሓለፍቲ ክፍልታት ምምሕዳር ዞባ ደቡብ፡ ከምኡ’ውን ወከልቲ ምምሕዳርን ሚኒስትሪ ሕርሻን ዝተሳተፉዎ ኣስተምህሮ፡ ተኽእሎ ልምዓት ዓሳ ኣብ ጥዑም ማይን…
|
by
Staff
|
ኣብ ከተማ ኣስመራ፡ ብጸሓያዊ ጸዓት ዝሰርሕ ናይ ጐደናታት መብራህቲ ብሰፊሑ ይትከል ከምዘሎ፡ ኣብ ምምሕዳር ዞባ ማእከል ሓላፊ ጨንፈር ጸዓት ኣቶ ግርማይ በርሀ ሓቢሩ። እቲ ምስ መንግስቲ ቻይና ብዝተበጽሐ ምርድዳእ ዝሰላሰል ዘሎ ዕማም፡ ካብ ሰምበል ከባቢ ፋብሪካ ኦሞ ጀሚሩ ብስፔስን ጐደና…
|
by
Staff
|
ኣብ ማእከላይን 2ይን ደረጃ ኣሕዳሪት ቤት-ትምህርቲ ኣፋምቦን ሓሙሽተ ምምሕዳራት ከባቢ ንኡስ ዞባ ዓዲ-ዃላን፡ ውጽኢት ትምህርቲ ክብ ንምባል ዝሕግዝ ርክባት ተኻዪዱ። ኣብ ዞባ ደቡባዊ ቀይሕ ባሕሪ ሓላፊ ኣሃዱ መሰረታዊ ትምህርቲ መምህር ኸሊል ዑስማን ንተመሃሮ ኣብ ዝሃቦ መብርሂ፡ ኣብ ኣሕዳሪት ቤት-ትምህርቲ ኣፋምቦ…
|
by
Staff
|
ኣብ ትግባረ መደባት ልምዓት፡ ውህደት ዓቕሚታትን ጸጋታትን ልዑል ኣድህቦ ክወሃቦ፡ ጸሓፊ ህግደፍ ኣብ ዞባ ሰሜናዊ ቀይሕ ባሕሪ – ኣቶ ሃይለ ተወልደብርሃን፡ ኣብ ኣፍዓበት ኣብ ዝተኻየደ ገምጋም ስራሕ ኣገንዚቡ። “ጸጋታትካ ብግቡእ ምፍላጥ፡ ምውዳብን ብውሕልነት ምጥቃምን፡ መሰረት ዓወት’ዩ” ዝበለ ኣቶ ሃይለ፡ ነዚ…


text:
ግርማይ የውሃንስ
መርሓባ ክቡር ሓውና ሙሌ፣
ኣብ ዘለኻዮ ሰላም። ኣብ ትሕቲ መሬት ኣብ ጉድጓድ ሰላም ከምዘየለ ዝሕባእ የብሉን። እንተኾነ ግን ”ኣብ ዘለኻዮ ሰላም” ማለተይ ”ኣብ ገነት ስፈር፣ ኣምላኽ ይቀበልካ፣ ኣብ ጎኑ የምብርካ. . .” ዝብሉ ኣብቲ ትኸዶ ላዕላይ ሰማይ ጸጽቡቑ ክትረክብ ዝሃርፍ ምንዮት ከም ዝኾነ ከም ትሑዝ ንውሰዶ። ኣብ’ዛ ጨናዊትን ግዝያዊትን ዓለም ከም ሰብ ግዝያዊ ኮይንካ ከም ሰብ ድማ ሓሊፍካ። እንተኾነ ግን ዘይሓልፍ፣ ተዘካርን ነባርን መዘከርታ ገዲፍካለን ነስመራን ከረንን። ዘይሰርሐን ዘየፍረየን ካኣ ‘ምበር ከምዚ ከማኻስ መይቱ ኣይባሃልን። ህሉው ስራሕ ሰሪሕካ ኩሉ ግዜ ከምትላዓል ክገብረካ’ዩ። ከም ዘይመትካ ድማ ክነግረና’ዩ ሙሌ ነብሲ። እንተኾነ ግን እተን’ኳ ታተ ዘበለኻ፣ ዘዕኮኻኻን ዘጎበዛኻን ከተማታት ኣስመራን ከረንን ዑፍ መስቀል ተቐየርካየን። ብልጭ ኢልካ ጠፊእካየን። ካላኣይ ግዜ ተመሊስካ ሓደርክንን ማዓልክንን ዘይበልካየን ከተማታት ኣስመራን ከረንን ተሻቒለናልካ’የን። መኣትዎኻ ምርዳእ ኣብዩወን ናፍቖተን ክገልጻ ከሪመን ሓግየነኦ። ብሃዋ ሃዋ ዝመልስ ድምጽኻ
መበቆል ፍረታት ኣደ ሽሻይ
ኣባኺ ዝርከብ ዓርኮብኮባይ
ዝበልካላ ከረን፣ እታ ብመልካዓን ሰላማን ዘሕቆንቆንካላ ከረን፣ እታ ናይ ኩሉ ግዜ ሰላም፣ እታ ነባሪ ሰላምታ ዘሕልፍን ዝገልጽን ዜማኻን ፍረነገሩን ዝወቐርካላ ከረን፣ እታ መግለጺ ኣድናቖት ዝኸውን ቃላት ዝሳኣንካላ ከረን፣ መግለጺ ናፍቖት ዝኸውን ቃላት ሲኢናትልካ ከሪማ ሙሌ። ሽታ ማይ ኮይንካያ ሙሌ።
እታ ሞሊቓ ዝወጸት ደርፍኻ. . . . .
ኣስመራ ሓብሓቢት ኩሉ ሓላል ዓድና
ኣላይት ስድራና።
ካብ ማዕዶ ናብ ማዕዶ ለምለም ሜዳ ዓባይ ኣጉዶ
ኣስመራይ ክብል ዶ?. . . . . . . . . .
ዓባይ ኣባ ሻውል ናይ ምዕባለኺ ስፍራ
ኣብኡ ተጀመረ ምዉቕ ማሕበራዊ ናብራ. . . . . . ።
ዝበልካዮ ‘ውን ንሻውል ኣማእኪላ ኣስመራ ናፍቖታን ምስጋንኣን ገሊጻትልካ’ያ።
እታ ኪንዮ ናታ ጽባቐ ዘሎ ናይ ደቃ ጽባቐ ከተድንቕ ብመረዋሕ ድምጽኻ ዝቓነኻላ ኣስመራ፣ እታ ብኩሉ እንትነአን ሂወት ዝዘርኣ ሂወታውያን ደቃ ”ሂወት ጓል ኣስመራ” ዝበልካለን ደቃ ከክንደአን ኮይና ሰላም ክትብለካ፣ ከተመስግነካን ክትናፍቐካንስ ሓዲራ ውዒላ። ሓግያን ከሪማን ከማን። ዳሃይካ ጠፊኡዋስ ተሻቒላ ከማን።
መልክዕ ምስ ቁም ነገር ኣምላኽ ዝዓደላ
ፍጹም ዘይትምኖ ማዓር ጸባ ፍቕራ
ጥሪ ዝሃበኒ ሂወት ጓል ኣስመራ
ሂወት ጓል ኣስመራ. . . . . . ! እናበልካ ደቃ ዘድነቕካላ ኣስመራ ብዙሕ ሰላም ኢላትካ።
ሂወታውያን ደቃ፣ እተን ዘዜምካለን፣ እተን’ኳ ናይ ሹዑ ባዓል ሂወት ድማ ተሓጒሰናልካ። ደጊምካ ሂወት ክትብለለን፣ ደጊመን ክሰምዓኻ ተጸብየን። ዋላ’ውን ሽም ቀይርካ ክትመጸን ከይተረፈ ተሃንጥየን። መረዋሕ ድምጽኻ ክሰምዓ ተጸብየን። ኣስመራ፣ ከረንን ባዓል ሂወትን ኣጣይቐናልካ። ዳሃይካ ግን ኣይረኸባን። እዘን ናይ ሎሚ ‘ኳ ወሪዱወን ኣየናይ ኢለነኦ ሙሌ ነብሲ ጨርባሕባሕ ጥራይ’ዩ ለሚዱ ርእሰን። ካብ ብኩሉ እንትነኡ ምስትምቓር ድማ ፌስቡክ ከፊተን ”ላይክ፣ ናይስ ፒክ” ክብላ’ዩ ዝቐለንን ዝብረሀንን። ኣብ ኩሉ የለዋን ሙሌ ነብሲ።
ባዓል ሂወት ቀደም ምስ ሂወተን፣ ኣስመራን ከረንን ግን ኣብ ዝኽረን ኣለኻ ሙሌ ነብሲ። ቅድሚ ዕረፍትኻ ዝገበርካዮ ክብረትካን ክብረት ሰብን ዝሕሉ ጽፉፍ ዕላልካ ምስ ሰምዓ ተሓጒሰናሉ’የን። ኣብ መወዳእታ ድሕሪ ነዊሕ ምጥፋእ መርድእካ ምስ ሰምዓ ግን ናፍቖተን ቢኢሱስ ሓዘነን ገሊጸናልካ ኣለዋ ሙሌ ነብሲ። ዘዜምካለን ዜማታት ኣብ ከብሕታት ዝኽረን ኣቐሚጠን ድማ ”ኣብ ዘለኻዮ ሰላም” ይብላኻ ኣለዋ።
ግርማይ የውሃንስ
ተስፊት ኣብርሃም
ክሊፕ፥ ዘይእድብቲ
ግጥሚ፥ ሃብቶም ተወልደ
ዜማ፥ ናሆም ዮውሃንስ
ድምጻዊ፥ ናሆም ዮውሃንስ
ዳይረክተር፥ ሃብቶም ተወልደ
ኣርትዖ፥ ቢንያም የማነ
ኣልባሳት፥ ኣማን ተኽለኣብን HT fashion
መረጻ ቦታ፥ የለን
ኣፍራዪ፥ ኤላ ሪከርድስ
መንቀሊ እዚ ጽሑፍ፥ ገጥሚ ሃብቶም ወልደዮውሃንስ ኣብ ትርኢታዊ ዕላላት “ዘይእድብቲ” ዘለዎ ተመስጦ ድሕሪ ምቕራብ፥ ነቲ ጽሑፉን ነታ ትርኢታዊት ዕላላትን ደጋጊመ ድሕሪ ምርኣይ ፈለልየ ክሪኦ ፈቲነ ኣለኹ።
ትርኢታዊ ዕላላት “ዘይእድብቲ” ዘይከምቲ ኣብ ኩርናዕ ሕደማዊ ግጥሚ ዘልዓሎ ዛዕባ፥ ኣብ ትርኢታዊ ዕላላት ዝተሰርሐ ወይ ዝተዓየ ትርኢት ፈጠራዊ ስራሕ ኣሎ ክብል ኣይደፍርን። ዝብላዕ የብላን ከስምዕ ግን የብሉን። ንሓያልን ድኹምን ጎድንታት እዛ ክሊፕ ክርኢ ክፍትን እየ።
ዛንታ፥
ኣብዛ ክሊፕ ልሉይን ወሓዙ ዝሓለወ ኣዘናትዋ ዛንታን ኣሎ ክትብል ዘድፍር ኣይኮነን። ዋላ’ኳ ሃሳስ ግምት ብምውሳድ፥ ነታ ብፍቕሪ ኣእሚኑ ካብ ወላዲታ ብምፍላይ፥ ኣብ ሓንቲ ንእሽቶ ገዛ ፈልዮም ናብራ እንተፈተኑ፥ እቲ ፈተነ ናብራ ግን፥ በቲ ተጻይ ጠባይ (ማለት ዓርካ) ናብ ካልእ ሃብታም ጓል ብምዝዛው፥ ፍቅርቱን መብጽዕኡን ብምጥንጣን፥ ኣብ ልዕሊኣ እውን ስንብራት ብምግድስፍ፥ (ዘእምን ስንብራት ደኣ ኣይኮነን እምበር) ንዓኣ ናብ ዘይተደልየ ባህርያት ብምሽማም፥ ንዘውረዶ ሕማቕ ተግባርን ስንብራትን ክንስሓሉ እዩ ዝፍትን።
እሞ እዚ ዛንታ፥ ኣብ ትርኢታዊ ዕላላት ከመይ ተኸናዊኑ? ውህደቱን ኣከናውንኡን ከ ከመይ ነበረ? ተኣማንን ተጨባጥንዶ ኔሩ።
ኣልባሳት
ተዋሳእቲ፥ ደረጃ መንብሮኦም፥ ንስርሖምን ሞያኦምን ከምኡ እውን ንኹነተ ኣእምሮኦም ዝገልጽ መሳርሒ ኮይኑ ምስ ዛንታ ተደሚሩ ንግዜን ቦታን ኣብ ግምት ዘእተወ እዩ። ኣብዛ ትርኢታዊ ዕላላት ዘሎ ኣልባሳት ከይተጋነነ ዕዉት ኔሩ ክበሃል ይከኣል። ንኣብነት ንኣድያም ስብሃቱ ዝተመርጸ ኣልባሳት ካብቲ ቀዳማይ ትርኢት ክሳብ ኣብቲ መወዳእታ ግዜ ምስ ኩነተ ኣእምሮኣ ዝኸደ ኔሩ።
ምከና
ኣብዛ ክሊፕ ዘሎ መረጻ ቦታ ብልክዕ ዝተረኽበን ዝተመርጸን ኣይኮነን። ኩሉ ሕውስውስ ዝበለ እዩ። ገለ ቦታታት ከማን ኣገዳስነት ዘይብሉ እዩ። ንኣብነት እቲ ፋንታዝያ ኣብ ንእሽቶ መርከብ ዝነበረ ምስታ ዳሕረወይቲ ዘስዳዕቶ ሄዋን እቲ ዝነበረ ፈንጠዝያ ዕላላት ዘይጽላእ እኳ እንተኾነ ብሃንደበት ዝተሓስበ ምንባሩስ ርዱእ ጌርዎ እዩ። ምኽንያቱ ተኸታታሊ ፍጻሜኣዊ ንጻረ ዛንታ ስለ ዘይነበሮ፥ ብኸመይ ናብታ መርከብ ኣትዮም ዝተርኣየ ብዘይ ምንባሩ።
ሜክኣፕ
ኣብዚ መዳይዚ ሜክኣፕ ተዋስኣቲ ጽቡቕ ኔሩ ክትብል ዘድፍር ኣይኮነን። ብፍላይ ኣብ ኣድያም ዝተገብረ ሜክኣፕ ምስ ኩነተ ኣእምሮኣ ዝኸይድ ኣይኮነን። ናብ ፍጹም ጓሂ ክዓርግ ዝነበሮ ጽላለ፥ ናብ ዘየድሊ ኣይሆይሆይታ፥ ኣይሓዘነይታ ብምርኣይ እቲ ዝተገብረ ሜክኣብ ምኽንያታዊ ክትብሎ የጸግም።
ንብረት
እቲ ቀረብ ንብረት ኣእማንን ምኽንያታውን ኮይኑ እኳ ንተተረኽበ፥ ዝተቀመጠ ንብረት ዝተደርበየ ኣቕሓ ኣብቲ ዝተደርበዮ ኣብ ክንዲ ዝጸንሕ ናብቲ ዝነበሮ ተመሊሱ ይርአ። ንኣብነት ኣብ 03፡23 ናሆም ሰኺሩ ዝመጸሉ፥ እግሩ ክትሓጽቦ ኢላ ንዝቀረበቶ መሕጸቢ ጎማ ናሆም ንነብሳን ንዓኣን ድሕሪ ምድርባይ፥ ኣብ 03:37 ኣብ ቦታኣ ተመሊሳ ትርአ። ኣድያም ከኣ እግሩ ሒዛ ትልምኖ። ኣብዛ ውሽጢ ትርኢተ ፍጻመ፥ 03፡38 ተገላቢቱ መሊሱ እርአ።
ሲነማቶግራፊ
ንጻረ ስእሊ፥ ኣብዛ ክሊፕ ዘሎ ሕብሩን ደረጅኡን ከም ዓዱ ዝተሓለወ እዩ። ፍሉይ ፈጠራ ኣርእዩ ክበሃል ግን ኣይከኣልን። ዝወሰዶም ቅላዓት ግን ድሓን እዮም። ዋላ እኳ ብዙሕ ክገብሮ ዝግብኦ ዘይገበሮ እንተሎ። ብተዛማዲ ግን ዝዓበየ ስራሕን ዕማምን ኣተግቢሩ ክንብል ንኽእል። እዚ ክብል እንከለኹ፥ ኣብ ገለ ገለ ሃጓፋት ኣይነበሮን ማለት ኣይኮነን። ንኣብነት ኣድያም ናብ ፍጹም ጽላለ ምስ ኣተወት ነቲ ትሰትየሉ ዝነበት ባር ወይ ክለብ ነቲ ከባቢኣ ብምርኣይ ንኽወርዳ ዝኽእል ሓደጋ ክእምት ምተገበአ። ብድሕሪኡ እውን ካብቲ ትሰትየሉ ዝነበረት ምስ ወጸት እቲ ከባቢ ዝነበረትሉ ብጀነራል ሾት ብምልኣት ዘርኢ እዩ ነይሩ ዘብል ኣይነበረን።
ብርሃን ሕብሪ
ኣብ ዝበዝሕ ትርኢታት ናይዛ ፊልም ዓቐን ብርሃንን ሚዛን ሕብሩን ዝተሓለወ ስእልታት ቀሪቡ እዩ። እዚ ይኹን እምበር ኣብ ገለ ከኣ ብጽሓይ ዝነደደ ስእለ ግን ኣይተስኣናን። ንኣብነት፥ ኣድያም ዓሳ እናቐለወት ዘሎ ትርኢት ምምልካት ይከኣል።
ኣርትዖት
ኣብ ኣተኣታትዋን ኣቆራርጻን ስእሊ ዘርኣዮ ስራሕ ዝነኣድ እኳ እንተኮነ፥ ኣብ ዝተቆርጸ ስእሊ ብፍለይ ከማን ናይ ደራፋይ ቅላዓት ከኸልጥፍን ከዝሕልን ብምሕሳብ ንዝመጠጦ ስእሊ ነቲ ዕቱብን ቃዛኒ ዜማ ግን ከፍርሶን ከዕንዎን ክኢሉ እዩ። ንኣብነት ኣብ 05:25 ክሳብ 05:36 ዘሎ ምርኣይ ይከኣል።
ካልእ ኣብ ስእሊ ምልግጋብ ኣብ 00፥23 ዘሎ ናይ ገዛውቲ ምውህሃድ ናይ በበይኑ ስእልታት ውሂዱ እኳ እንተሎ ግን ብሰንኪ ንእሽቶ ነገር ወጅቢሩ እርአ።
ኣብ ኣሰራርዓ ንዝተራእዩ ጸገማት ናይ ኣርታዒ፥ ኣብ 03፥37 ዘላ ትርኢት ኣቃውማ ተዋሳእትን ንብረትን፥ ቀጺላ ኣብዛ ህሞት 03፡38 ንብረት ተገላቢጡ ይርአ።
ኣብ 01፡49 ዘሎ ትርኢት ኣርያም ኮፍ ኢላ ኣብ ዓራት፡ ንዝተወስደ ቅላዕ ስእሊ ናይ ቀትሪ እቲ ምድሪ ቤት ናይቲ ገዛ ዝርአ፥ ኣብቲ ኣብ 03፡23 ዝርአ፥ ናይ ዝተፈጸመ ዝፈሰሰ ማይ ምኳኑ ኣብዚ ጠቂሰዮ ዘለኩ ግዜ ምስ በጻሕካ ይርድኣካ። እዚ ከኣ ድኽመት ኤዲተር እዩ። ነቲ ዛንታ ብዝግባእ ስለ ዘየለለዮ እውን ክኸውን እኽእል እዩ።
ዳይረክተር/ኣላዪ
ተራን ስራሕን ዳይረክተር ኔሩ ክበሃል፥ ኣይከኣልን። ዘላዕሎ ዛዕባ ኣይነበረን። እቲ ዝተጀመረ ዛንታ እውን ኣብ ክውንነት ዘየእምን ኣብ ርእሲ ምኳኑ፥ ነቲ ግርጭት ብዘይ ርዱእ ምኽንያት ገንፍግሎን ከዝሕሎን ይኽኣል እምበር ምኽንያታዊ እዩ ክበሃል ግን ኣይከኣልን።
ጸገማት ዳይረክተር ቀንዲ ጎሊሑ ዝተርኣየ፥ ነቲ ትርኢታዊ ዕላላት በቲ ሕደማ ግጥሚ ክወስዶ ስለ ዝፈተነ እዩ። በዚ ከኣ ትርጉም ዘለዎ ዛንታን ትርኢትን ክፈጥር ኣይከኣለን። ናይ ቅዳሕ ቅዳሕ ኮይኑ ጥራይ እዩ ተርኣዩ።
ኣብ መወድኣታ እዛ ትርኢታዊት ዕላላት “ዘይእድብቲ” ምስቲ ኩሉ ድኽመታታ ርኢካ ግን ትምኖ ኣይኮነትን። ካብተን ዘለዋ ናይዚ ቅንያት ክሊፓት እውን ትሓምቕ ስለ ዘይኮነት ንርኣያ። ነናትና ጦብላሕታን ርድኢትን ክትፈጥረልና ትጅእል እያ።


text:
ኦማር ሓማሚ ብዝብል ስም ይፍለጥ ዝነበረ ኣሜሪካዊ መንእሰይ ሎሚ ኣቡ ማንሱር ኣል-ኣምሪኪ ተባሂሉ ይፅዋዕ።ኣሜሪካዊ ማንሱር ማለት እዩ።
ትውልዲ ዓዱ ክፍለ ግዝኣት ኣላባማ ዝኾነ እዚ ኣኽራሪ ናብ ሱማሊያ ብምጉዓዝ ምስ ኣል-ሸባብ ዝተሓወሰ ኣብ 2006 ኣ/ፈ ነይሩ።
ዩናይትድ ስቴትስ ኣል-ኣምሪኪን ካሊእ ኣብ ሱማሊያ ከምዘሎ ዝእመነሉ ኣሜሪካዊ ጅሃድ ሙስጣፋን ኣብ ትሕቲ ቁፅፅር ንኽውዕሉ ሓበሬታ ንዝሃበ ሰብ ሓሙሽተ ሚሊዮን ዶላር ንምሽላም መዲባ’ላ።
ናይ ዩናይትድ ስቴትስ ብዓል ስልጣን ደሕንነት ዲፕሎማሲ ኪርክ ራይስ እቲ ናይ ሽልማት ፕሮግራም ዩናይትድ ስቴትስ ኣንፃር ኣል-ሸባብን ናይ ወፃኢ ኮማንደራትን ዒላማ ንምግባር ናይ እተካይዶ ስትራተጂ ኣካል እዩ ኢሎም።’’ናይ ኣል-ሸባብ ቁልፊ መለምልትን መሪሕነት ናይ ወፃኢ ተዋጋእትን ሓበሬታ ንምርካብ ንፍትን ኢና።ንቕድሚት እውን ክንቕፅለሉ ኢና።’’
ካብ ቀረባ ኣዋርሕ ጀሚሩ ኣል-ኣምሪኪ በመሰረት ብቲዊተርን ቪዲዮታትን ዝዘርግሖም መልእኽትታት ምስ መራሕቲ ኣል-ሸባብ ኣብ ጎነፅ ኣትዩ ከምዘሎ እዩ።ንህይወቱ ከምዝሰግእ እውን ገሊፁ’ሎ።
ኣል-ኣምሪኪ ሎሚ’ውን ኣብ ውሽጢ ሱማሊያ ከምዝርከብ ምንስቴር ጉዳያት ወፃኢ ዩናይትድ ስቴትስ ይኣምን።


text:
ሓሙሽተ ኣብ ምምዕባል ዝርከባ ሃገራት ኣብ ቻይና ኣብዘካየድኦ ጉባኤ ኣብ ልዕሊ ሊብያ ይውሰድ ንዘሎ ናይ ሓይሊ ስጉምቲ ተቓዊመንኦ።መራሕቲ እዘን ሓሙሽተ ሃገራት ዓብላልነት ዶላር ንዝተረጋገፀሉ ንስርዓት ገንዘባዊ ዓለም ብምንቃፍ ሰፊሕ መሰረት ዘለዎ ዓለምለኻዊ ቕሙጥ ገንዘባዊ ኣገባብ ንኽህሊ ፀዊዖም።
መራሕቲ እዘን ኣብ ምምዕባል ዝርከባ ዓበይቲ ሓሙሽተ ሃገራት ዓለም ኣብ ሊቢያ ኣጋጢሙ ንዘሎ ቅልውላው ብሰላም ንኽፍታሕ ብምፅዋዕ ትማሊ ሓሙስ ናይ ሓባር ቅዋም መግለፂ ኣውፂኦም።
ነቲ ኣኼባ ዝመርሕዎ ፕሬዝዳንት ቻይና ሁ ጁንታኦ ንተሳተፍቲ እቲ ጉባኤ ናይ ሃገሮም ሻቐሎት እንትገልፁ ‘’እዘን ናይ ቀረባ ኣዋርሕ ብፖለቲካዊ ዓመፃት ዝተምልኣን ዋላው’ውን ኣብ ሃገራት ሰሜን ኣፍሪካ ዅናት ከምዝነበረን እዚ ንዞባዊ ፀጥታ ብኣሉታ ይፀልዎ’’ይብሉ።
ኣርባዕተ ኣባላት እቲ ጉጅለ ማለት’ውን ብራዚል፣ሩስያ፣ህንድን ቻይናን ቤት ምኽሪ ፀጥታ ሕቡራት መንግስታት ኣብ ልዕሊ ሊብያ ካብ በረራ ነፃ ዝኾነ ዞባ ንኽትግበር ዓለም ለኻዊ ሓይሊ ንምእዛዝ ድምፂ ክህብ እንተሎ ድምፀ ተኣቅቦ ገይረን።
ኣብቲ ጉባኤ ንፈለማ እዋን ዝተሳተፈት ደቡብ ኣፍሪካ ግን ንውሳነ ሕቡራት መንግስታት ብምድጋፍ ድምፃ ዝሃበት እንትኸውን ትማሊ ሓሙስ ግን ብምዕራባዊያን ንዝምራሕ ኣንፃር ሊብያ ዝካየድ ናይ ነፈርቲ ወፍሪ ኣብ ምንቃፍ ናብአን ተሓዊሳ።
እተን ሓሙሽተ ሃገራት ካሊእ ዘልዐልኦ ዓብይ ጉዳይ ኣብ ልዕሊ ዓለምለኻዊ ትካላት ከረጋግፅኦ ዝደለያ ናይ ሓባር ሸቶ ዝምልከት ነይሩ።
ፕሬዝዳንት ሁ ጅንታኦ ከምዝበልዎ እቶም መራሕቲ ኣብ ዓለም ሓድሽ ናይ ሓይሊ ማእኸል ንቁጠባ ዓለም ይጎድኦ ከምዘሎ ምስምምዖምን ኣብ ናይ ዓለም ኢኮኖሚ ዝርአዩ ዘለዉ ልውጥታት ዝተሓላለኹ ስለዝኾኑ ንዝበለፀ ዓለማዊ ቁጠባ ዓለም ለኻዊ ዝርርብ ምሕያል ኣድላይ ምዃኑን ይገልፁ።
እተን ሓሙሽተ ሃገራት ሰፊሕ መሰረት ዘለዎ ዓለምለኻዊ ገንዘባዊ ኣገባብ ምቕማጥ ምርግጋእን ተኣማንነትን ስለዘረጋግፅ ንተግባራዊነቱ ፀዊዐን።
ኣብዚ ናይ ሕዚ ዓለማዊ ስርዓት ገንዘብ ናይ ዩናይትድ ስቴትስ ዶላር ቀንዲ ኣገባብ መቐመጢ ገንዘብ እዩ።
እቶም መራሕቲ ሕቡራት መንግስታትን ቤት ምኽሪ ፀታን ብዙሕ ነገራት ዘጠቓለለ ለውጢ ንኽግበረሉ ፀዊዖም።እቲ ቤት ምኽሪ ውፅኢታዊ ኣድማዕን ወካልን ክኸውን ኣለዎ ይብል እቲ ዘውፅእዎ ናይ ቅዋም መግለፂ።


text:
ቅዱስ ኣቦና ር.ሊ.ጳ. ፍራንቸስኮ ኣቲ ዛዕባ መንእሰያትን እምነትን ልልያ ጸዋዕታን ዝዝትይ ሲኖዶስ ብወግዒ ንምኽፋት ኣብ ቅርዓት ቅዱስ ጴጥሮስ በቶም 266 ናይ ሲኖዶስ ኣበው ብፁዓን ካርዲናላትን ጳጳሳትን ተሰንዮም ዕለት 03 ጥቅምቲ 2018 ዓ.ም. ኣብ ዘዕረገዎ መስዋዕተ ቅዳሴ ዝለገስዎ ስብከት፡ መንእሰይ ወለዶ ብናይ መዓትን መቕዘፍትን መጸ ነቢያት ከይድብን ናይ ነቢይነትን ራእይን ብቕዓት ዘለዎ መታን ክኸውን ንኢየሱስ ዘሎና ውዕዉዕ ፍቕሪ ዳግም ህያው ንግበር ዝብል ቃል ካልኣይ ጉባኤ ቫቲካን ኣቃሊሖም።
ስምዖን ተ. ኣርኣያ - ከተማ ቫቲካን
ኣብዛ ንመላእ ቤተ ክርስቲያን ናይ ጸጋ ህሞት ኣብ ዝኽፈተሉ ዕለት እቲ ልብና ዘወዓውዕ ዝነበረን ኣባና ንኢየሱስ ውዕዉዕ ፍቅሪ ዘነቃቕሔ ቃል እግዚኣብሔርን ዳግም ህያው ክንገብርን ከነነቓቕሖን መታን ብህቡር ድምጺ ንመንፈስ ቅዱስ ምጽላይ ክሕግዘና እዩ። ኣባና ናይ ምሕላምን ምትስፋውን ብቕዓት ዘበራብርን ዝሕድስን ተዘክሮ ከበራብር ኣዩ።
ምስ መንእሰያት ሕልም ተስፋን ዝቋደስ በጽሒ ወለዶ
ምንባብ መልእኽቲ ቅዱስ ጳውሎስ ናብ ሰብ ፊልጵስዩስ ምዕ. 2፡ 1-4
ወንጌል ዮሓንስ ምዕ. 16፡ 13,14,26
ቅዱስ ኣቦና ር.ሊ.ጳ. ፍራንቸስኮ ኣብ ናይ ዕለቱ ምንባባት ኣሞርኵይዞም ስብከት ቅድሚ ምልጋሶም፡ እቲ ብኣኦም ዝተጸውዔ ሳልሳይ ሲኖዶስ ብዛዕባ መንእሰይ ወለዶ ዝመክር ምዃኑ ነቶም 266 ናይ ሲኖዶስ ኣበው ኣዘኻኺሮም፡ ከምቲ ነቢይ ኢዮኤል ዝብሎ፡ መንእሰያት ብቕዓት ነቢያውነትን ራእይን ዝህልዎም ኣንሕና በጽሒ ወለዶ ወይ ብዕድመ ዝደፋእና እቲ ኣብ ልብና ሒዝናዮ እንጓዓዝ ሕልምታትናን ተስፋታትናን ከነካፍሎም ምስ ዝከኣለና እዩ …
ልቢ ብብርሃን ንምዅላዕ ግቡእ ቦታ ምንዳይ
ቅዱስ ኣቦና ብምህለላን ጸሎትን ናብ መንፈስ ቅዱስ፥ “ብተራና ንመንእሰያትና ብናይ ነቢይነትን ራእይን ጸጋ ክንቀብኦም መታን ኣብ ሕልምታቶም ተስፋታቶም ስሙራት ናይ ሲኖዶስ ኣበው ክንከውን ኣብቅዓና
ካብ ትውልዲ ናብ ትውልዲ ብኣብሰርቲ መዓትን መቕዘፍትን ነቢያትን ብናይ ገዛእ ርእስና ውስንነት ጌጋታትን ሓጢኣትን ከይንዕፈንን ከይንጽቀጥን ልቢ ዘጓሃህር ብርሃን እንረኽበሉን መገድታት መንፈስ ቅዱስ ኣነለልየሉን ስፍራ ምስውዓል ብቕዓት ክህልወና ንጡፍን ህያውን ስሉጥን ዓያዪ ተዘክሮ ክንከውን ጸጋኻ ዓድለና
ብዝብል ዘቕረብዎ ጸሎት ናብ መንፈስ ቅዱስ ዘበገስዎ ስብከቶም፡ ኣስዒቦም፡
ንመጀመሪያ ግዜ ክልተ ቻይናውያን ብፁዓን ጳጳሳት ኣብ ሲኖዶስ
ቅዱስ ኣቦና ነቶም ካብ መላእ ኵርናዕ ዓለም ዝተዋጽኡ ናይ ሲኖዶስ ኣበው እናሓሰቡ፡ ስለ እቶም ንፈለማ ግዜ ኣብ ሲኖዶስ ንዝሳተፉ ዘለዉ ቻይናውያን ኣበው ሲኖዶስ ምስ ጠቐሱ ምእመናን ብጣቕዒት ሓጐሶም ምስ ገለጹን፡ ቅዱስነቶም ወንጌላዊ ሓሴት ሓዋርያዊ ምዕዳን ጠቒሶም፥
ኣድማሱ ከስፍሕ ልቢ ዘዕብይን ነቶም ዘልምሱና ካብ መንእሰያት ዘርሕቑናን ዝፈልዩናን ናይ ዝድግፎ ማሕበረሰብ እምነትን ናይ ሕይወት ትርጉምን ዘኽታምን ክኸውንን ንኸቢድን ሓደገይናን ናይ ተፈጥሮ ኣየር ክቃላዕ ዝገብሮ ቅርጽታት ክልውጥ ዝኽእል ሓድሽ ቤተ ክርስቲያናዊ ምርኻብ መታን ክህልወና ስሙራት ኣብ ተስፋ ንዅን
ቢሎም፡ …
መእንሰያት ዝርከቡሎም ተቕዋማት ምምልካት
ተስፋ ይብሉ ቅዱስ ኣቦና ምችእናን ጣዕምን ንዝብል፡ ከምኡ እዩ ዝግበር ነሩ ስለዚህ ብኸምኡ ይቐጽል ዝብል ምርጫ ሕይወት ክብተኽ ይሓትተና፡ ናይ መንእየሰያት ወጅህን ዝርከቡሉ ኩነትን ክንምልከት መታን ክንትንስእ ይሓትተናን
እዚ ተስፋ’ዚ ነቲ መንእሰይ ወለዶ ዝተቓልዓሉ ህልው ዝዀነ ዘየተኣማምንን ዝንጽልን ናይ ዓመጽ ኵነት ክንዓልው ይጽውዓና
ነቶም ኣዋፈርቲ ሞት ኣይንሕደጐም
መንእሰይ ወለዶ ናይቲ ኣብ ሕሉፍ ጊዜ ዝተበጽሑን ዝተኸወኑን ውሳኔታት ውጽኢት እዩ፡ ንህልው ኩነት ብዓቢይ አቲ ምስ ሰብኣዊ ዝተኻኸል ምዕባለን ዕብየትን ኣብ ሕይወቶም ኣብ ህልው ኩነት ክረጋገጽ እዋናዊ ኩነት ሕይወቶም ናትና ክንገርብ ዘኽእል ህርኩት ጻዕሪ ክነበርክት ይጽውዑና፡ ዝበሉ ቅዱስ ኣቦና ኣስዒቦም፥ ነቶም ኣብቲ ሲኖዶስ ብመሰል ሰማዒ ንኽሳተፉ ዝተዓደሙ ካብ መላእ ኵርናዕ ዓለም ዝተዋጽኡ ካብ 18 ክሳብ 29 ናይ ዕድመ ዝርከብዎም 34 መንእሰያት እናሓሰቡ፥
መንእሰይ መሃዛዊ ተወፋይነት ብዝል ሕቶን ጠለብን የቕርበልና፡ ኣብ ኢድ እቶም ሕይወቶም ዝዕምጹን ጽሉም ራእይ ክህልዎም ዝድርኹን ኣዋፈርቲ ሞት ንኸይንሓድጐም ጸዓተይና ቀልብን ብልሓትን ውዕዉዕን ምሉእን ተስፋን ይሓቱና፡
ብዘይ ኣብ ርእሰ ተወካስነት ሓድሕዳዊ ጽን ምብህሃል
ቅዱስ ኣቦና፥ ናይ ሲኖዶስ ኣበው ቀዳማይ ዋዕላ ናይቲ ኣብ መንእሰያትን እምነትን ልልያ ጸዋዕታን ዝብል ርእሰ ጉዳይ ዝዝትይ መበል 15 ሓፈሻዊ መደበይና ጉባኤ ሲኖዶስ ንኸበግሱ ስንድዋት ምዃኖም እናሓሰቡ፡ ነፍሲ ወከፍ ተጋባኢ ካብ ርእሰ ተወካስነት ርሒቁ ኣብ ሓድሕዳዊ ጽን ምብህሃል ክተግህን እዚ ኸኣ እቲ ጐይታ ኣብ ቤተ ክርስቲያን ክንበር ዝሓቶ እዩ፡ ነዚ ኸኣ ካባና ይሓቶ፥ …
እቲ እነካይዶ ሲኖዶስ ብርእሰ ተወካስነትን ርእሰ ዓቃብነትን መጐት ወይ ኣመክንይ ዝተዓብለለ ከይከውን ሓደራ፡ እንተዘይኰነ ግና እቲ ኣዚዩ ኣገዳሲ ዝዀነ ኣብ ካልኣይ ደረጃ እቲ ካልኣይ ደረጃ ክኸውን ዝግብኦ ከኣ ኣዚዩ ኣገዳሲ ክኸውን እዩ፡
እግዚኣብሔርን ሕዝብን ምስማዕ
ቅዱስነቶም ነቲ ኣብ 2014 ዓ.ም. ስድራ ቤት ኣብ ዝብል ርእሰ ጉዳይ ኣማእኪሉ ንኽካየድ ጸዊዖምዎ ዝነበረ ሲኖዶስ ኣብ ምብጋሱ ተኻይዱ ኣብ ዝነበ ናይ ጸሎት ዋዜማ፥
ምስ እግዚኣብሔር ኰይንካ ናይ ሕዝቢ ስቓይን ኣውያትን ጽን ቢልካ፡ ምስቲ ህዝቢ ኰይንካ ናይቲ ዝጽውዓና ኣምላኽ ፍቓድ እስትንፍሳስና ክንገብር መታን ንእግዚኣብሔር ምስማዕ
እክብሉ ዝገለጽዎ ሓሳብ ጠቒሶም፡ ኣብ ቦኖስ ኣይረስ ሊቀ ጳጳሳት እንከለዉ፥ ምስቲ ናይ ሕዝብና ሓቅነት ንዘይሳነዩ መስህብ ዝተፈላለዩ ረቐቕቲ ርእየት ዓለም ተማሪኽካ ሕሉግን ወይ ላቔባዊ ንምዃንን ንዝተፈላለዩ ጉጅለ ምኩሓት ናብ ዝገልጹ ዝተፈላለዩ ውድባት ከተብል ካብ ዝድርኽ ፈተና ንጠንቀቕ እንክብሉ ዝገለጽዎ ሓሳብ ዘኪሮም፡
ብፁዓን ኣበው ሲኖዶስ ንመንእሰያት፥ ብሉጽ ዓለም ሕነጹ
ቅዱስ ኣቦና ኣብ መወዳእታ፥ ናብ ብፁዓን ኣበው ሲኖዶስ ኣብ ስሳታት፡ ካልኣይ ጉባኤ ቫቲካንን ጳውሎስ ሻድሻይ እውን ዝተሰማምዑሉ ናብ መንእሰያት ዝተመሓላለፈ መልእኽቲ ዘኪሮምን ጠቒሶምን፡ እዚ ኸኣ ዕለት 8 ታሕሳስ 1965 ዓ.ም. ዝተጻሕፈ፥ መንእሰይ ወለዶ እቲ ንስኻትኩም ኣባሉ ዝዀንኩምዎ ሕብረተሰብ ሰብኣዊ መሰልን ክብርን ነጻነትን ዘኽብር ኰይኑ ክህነጽ ንምነይ፡ እቲ ሰብኣዊ መሰሉን ክብሩን ነጻነትን ክኽበረሉ ዝበሃለሉ ሕብረተሰብ፡ ንስካትኵም ኢካትኩም፡ ኣንጻር ዝዀነ ይኹን ዓይነት ንኣይነትን ኢጐነትን ተቓለሱ፡ ንናይ ዓመጽን ጽልእን ውግእን ናይ ሓሳርን መከራን ቅዙዝ ዓጀብ ክቐውም ንዝድርኽ ባህረት ኣይፋል በሉ፡ ለጋሳትን ቅኑዓትን ኣኽበርትን ኩኑ፡ ካብቲ ዘሎ ዓለም ዝበለጸ ብሉጽ ዓለም ሕነጹ ቢሎም፡
ቤተ ክርስቲያን ብእማኔን ፍቕርን ትርእየኵም
እዋናዊ ር.ሊ.ጳጳሳትን ካብ ጫፍ ዓለም ዝመጹ ተኸታሊ ቅዱስ ጴጥሮስ ር.ሊ.ጳ. ፍራንቸስኮ ኣብዚ ክሳብ 28 ጥቅምቲ 2018 ዓ.ም. ዝቕጽል ሲኖዶስ ንዘሰንይዎም ብፁዓን ጳጳሳት፥
ናይ ሲኖዶስ ኣበው ቤተ ክርስቲያን ብእማነን ፍቕርን ትርእየኩም
እንክብሉ ዝለገስዎ ስብከት ዛዚሞም።


text:
ኣብ ቐብሪ ውዒሎም ዝምለሱ ዝነበሩ 21 ሰባት ብሓደጋ መኪና ሂወቶም ሓሊፉ…
መቐለ ሕዳር 05/2010(ድወት) ካብ ወረዳ ኣፅቢ ወምበርታ ናብ ወረዳ ሳዕስዕ ፃዕዳ እምባ ዝጓዓዝ ዝነበረ ማእኸላይ መጓዓዝያ ህዝቢ ኣውቶቡስ ብምግልባጡ 21 ሰባት እንትሞቱ ሸውዓተ ድማ ከቢድ መጉዳእቲ በፂሕዎም።
እቲ ብዕለት 4 ሕዳር 2010ዓ.ም ካብ ወረዳ ኣፅቢ ወምበርታ ናብ ወረዳ ሳዕሲዕ ፃዕዳ እምባ ዝጓዓዝ ዝነበረ ማእኸላይ መጓዓዝያ ህዝቢ ኣውቶቡስ ኣብ ወረዳ ኣፅቢ ወምበርታ ጣብያ ገ/ኪዳን ቑሸት ኣፅገበት ፍሉይ ሽሙ ዓስኻላ ኣብ ዝተብሃለ ቦታ እንትበፅሕ ስዓት 9 ድሕሪ ቐትሪ ናብ ከባቢ 120 ሜትሮ ገደል ብምፅዳፍ 21 ሰባት እንትሞቱ ሸውዓተ ድማ ከቢድ መጉዳእቲ በፂሕዎም ኣብ ሆስፒታል እናተሓከሙ ይርከቡ።
ካብታ መኪና ሸውዓተ ሰባት ዘሊሎም ብሂወት ክተርፉ ኪኢሎም እዮም ዝበለ ፖሊስ ትራፊክ እታ ወረዳ ካብቶም ብሂወት ዝተረፉ ዕድሚኡ ትሕቲ ኽልተ ዓመት ዝኾነ ህፃን ይርከቦም መንቀሊ እቲ ሓደጋ ክሳብ ሐዚ ኣብ ምፅራይ ዝርከብ እኳ እንተኾነ እታ መኪና ልዕሊ ዓቐን ሰባት ኣሳፊራ ትጓዓዝ ከምዝነበረትን ናይዚ መረዳእታ ድማ ዓቕሚ ምፅዓን እታ መኪና 24 ሰባት እኳ እንተኾነ ኣሳፊራቶም ዝነበረት ቑፅሪ ሰባት እንትረአ 35 ሰባት ከምዝነበረ ተገሊፁ።
መተሓባባሪ ፖሊስ ትራፊክ ወረዳ ኣፅቢ ወምበርታ ኢንስፔክተር ገ/መድህን ነርአ ከምዝበልዎ ህዝቢ ልዕሊ ዓቐን ክፀዓን ከምዘይብሉን እዚ ሕጊ ትራፊክ ጥሒሶም ንዝጓዓዙ መራሕቲ መኪና ድማ ህዝቢ ንፖሊስ ትራፊክ ሓበሬታ ብምሃብ ከቃልዖም ከምዝግባእ ኣመልኪቶም ክብል ክኢላ ፕረስ እታ ወረዳ ብርሃነ ትኩቦት ፀብፂቡ።


text:
ኣሳእለይ
ቁሩብ ንድሕሪት ቁልሕ ምባል ይድለ ይኸውን!
- ካብ ቁልዕነተይ ምስ ነቑጣታትን ሕብርታትን እንዳተዛተኹ ናይ ሃደምቲ ስምዒታትን ሓሳባትን ቅርጽታት ንምምራኽ ብትስፉው ግርህና ገና ጽባቐ ኣብ ምንዳይ ኣለኹ፣ እዚ ተግባር’ዚ ሓይሊ መንኮራኹር ናብራይ ኮይኑ ይቕጽል ስለዘሎ ዘይምነው ሂወት ይህበኒ፣
- ክሳብ ሕጂ’ውን ቅርጺ ሓሳባተይን ስምዒተይን ንኽርእይ ዘይክዕዎ ሕብሪ ወይ ዘየጻውቶ ነቑጣታት የለን፣ ገና ቅርጹ ዘየለለኹዎ ሓቅታት ከቢቡኒ ከምዘሎ ኩሉ ግዜ ይስምዓኒ፣ ሓቅታት ንኽጭብጥ ክብል ዝሽትቶ ምዓዛ ተስፋ ድማ ቀለብ ጽሙው ጉዕዞ ምዃነይ ኢዩ፣ ካብ ጭብጢ ስእሊ ዝነፈጹ ጽባቐታት ብፈጠራዊ ስነጽሑፍ ንክኸትሮም ቡዙሕ ይምህዝ፣ እንተዝኽእልስ ብሙዚቃ’ውን መኳለምኩዎም፣ ብወግዒ ንከርክቦም ድማ ደረታት ዕድመን ፍልስፍናን ይጥሕስ፣ እቲ መወዳእታ ዘይብሉ ጉዕዞ ሓቅን ጽባቐን ግን ዘየቋርጽ መገሻ ፍቕሪ እዩ ቀለቡ፣ ዘይውዳእን ዘይሃልቕን ሃብቲ ምዃኑ ዘይፈልጡ ብቅጽበታዊ በለጽ ተሓንኲኹ ዝወዳእ ዝመስሎም ዓያሹ ኣይስኣኑን፣ ከም’ዞም ነቲ ዘቕረቡዎ ሰብ ዘለዎ ጥቕሚ ተበሊጾም ዝወድኡ ዝመስሎም ድኹማት እዮም፣ ንሰብ ዘየፍቅር ንስነጥበብ የፍቅርዶ ዝብል ሕቶ ግን መወዳእታ የብሉን፣
- ብሓደ ወገን ኣሳእለይ መመዝገብ ዕለታዊ ሂወተይን መዐቀብ ትምኒታተይን እዮም፣ መንበር ዝኽርታተይ ዝኾኑሉ እዋን’ውን ኣሎ፣ ብርግጽ መዋግዕተይን መላዝብተይን እዮም፣ ምስጢር ስዉር ድኽመተይ ተቐቢሎም ንዕብየት ክእለተይ ብዓቕሊ ተጸቢዮም፣ መሰነይታ ናብራይ ምዃኖም ግን ኣይረሳዕኩን፣
- እዚ ትርእይዎ ጸቢብ ግፍታን መዛግብ ገለ ኣሳእል ክቐልዕ ድኣ’ምበር ጋህ ኢሉ ንኹሉ ዝተገበረ ዝምስክር ኣይኮነን፣ ብዙሓት ብጽሕጋጋት ስምዒትን ብቕድሖ ቀላይ ሕቡእ ውነን ህልውንኦም ዘመስከሩ ቅርጽታት ሂወት ኣብ ብዓትታት ማህደራት ዓለም ኣስኪኦም ይኾኑ’ሞ እቶም ዘለዉ ምዓልቶም ይጸበዩ፣ ኣብ ዝደለይዎ እዋን ድማ ይከሰቱ፣ እቲ ዝሓፈስኩዎ ሓጎስስ ንኽፈጥሮም ክቃለስ እንከለኹ ዘጥረኹዎ ፍቕሪ ጥራሕ እዩ ነይሩ፣
- ካብ’ዞም ንምርኢት ቀሪቦም ዘለዉ ኣሳእል፤ ንገሊኦም ‘ሽምኩም ይረኸብ’ እንዳበልኩ ካብ ሕቑፉኦም መለለይ ባህጎም ባዕሎም ንኽገልጹ ለምኖም ይመጻኒ፣ ክምሃዙ እንከለዉ ዝዓቀብዎ ምስጢር ክስተቶም ብጸቕጢ ግዜ ይዝንግዕዎዶኾን እንዳበልኩ ንውሽጠይ ይሓትት፣ እቶም ዝተራኣዩኒ ፍጹም ባህግታት ብሰብኣዊ ውሱንነተይ ሰንኪሎም ስለዝውለዱ ነዚ ዝንጸባረቕ ግድፈት ኣለልዮም ቅኑዕ ስም ክህብዎም ዝኽእሉ መንእሰያት ክህልዉ ይምነ፣ ንገሊኦም ኣሳእለይ ግን ነቲ ኣብ ህልውንኦም ዘሎ ጻዕሪ ጽባቐን ሓቅን’ኳ እንተዘይገለጸ ኣቤት የብል ይኸውን እንዳበልኩ መጸውዒ ዝኾነ ስም ሂበዮም ኣለኹ፣ እውነታዊ ስሞም ግን ኣይመስለንን፣ እቲ ሓቂ ንስነቶምን ስምሞንስ እቲ ስኣን ሙሉእ መንነተይ ምርካበይ ካባይ ከይወጽኡ ኣብ ዝተረፉ እዩ እንተተረኽበ፣ ኢዶም ናብኡ ገጾም ዘመልክቱ ሰባት ክጎንፉኒ ድማ ብተስፋ ይጽበ፣
በየነ ሃይለ
ጥሪ 2008
ኣስመራ


text:
ዘ ሕ ም ቖ ኣ ሎ ኒ በ ት ሪ ሃ ቡ ኒ፣ ኣነ ዝበልኩኹም ከኣ እመኑኒ
እዘን 3 ምኵሓት ሃጸያውያን መንግስታት፣ ከምቲ ልሙድ ጻዕዳ ሓሶተን፣ “ፕረሲደንት ልዑላዊት ሃገር ሱርያ ኣሳድ ስሚን ጋዝን ንህዝቡ ስለዝነስነሰ ክውቃዕ ኣለዎ” ካብዝብል ምስምስ፣ ንገርሀኛ ህዝቢ ኣሜሪካን ዓለምን ብዜና ማዕከናተን ድሕሪ ምዝርጋሕ፣ ትማሊ ኣብ ቀዳም ዘውግሕ ስዓት 4 ንግሆ ንልዑላዊት ሃገር ሶርያ፣103 ሚሳይላት ወንጪፈን ክወቕዓ ምስ ጀመራ፣ እቲ መከላኸሊ ሚሳይል ሃገር ሶርያ ግና፣ ካብቲ 103 ሚሳላት ዝተወንጨፈ ሚሳይላት፣ 71 ሚሳይላት ቆሊቡ ኣፍሺሉ። እቲ ዝወደቕ 32 ሚሳይላት ከኣ 4 ሲቪላውያን ክቐትል ከሎ፣ 71 መንግስታዊ ትካላት ድማ ኣዕንዩ። ብሪፖርተር ማርክ ታሊያኖ
“ፕረሲደንት ሕቡራት ሃገራት ትራም ሓደ “ረሳሕ ጸወታ” ይጻወት ኣሎ” ክብሉ ክኢላታት ስትራተጅን ፖለቲካn ሓቢሮም። ማርክ ታሊያኖ ዝተባህለ ኣባል ምርምር ትካል ማእከላይ ዓለምለኻዊ ምርምር፣ ብዛዕባ ህሉው ኩነታት ደማስቆስ ከምዚ ክብል ሓቢሩ። “ኣብ ዝሓልለፈ ለይቲ ዕለት 14.04.2018 ኣ.ም.ፈ. ኣብ ከባቢ ስዓት 4፤00 ወጋሕታ፣ ኣብ ቀዳም ዘውግሕ ማለትዩ፣ መንግስቲ ኣሜሪካን፣ ዓባይ ብሪጣንያን፣ ፈረንሳን ተዛራርየን፣ 103 ሚሳይል ኣብታ ልዕላዊት ሃገር ሲርያ እዝኒበን። ብፍላይ እኳድኣ ይብል ማርክ ታሊያኖ፣ ንከተማታት ደማስቆስን፣ ሆምስን፣ ሚስያፍን ዝብሃላ ከተማታት፣ ብዙሕ ጉድኣት ኣብ ልዕሊ 71 ኣብያተ ትካላት መንግስቲ ሶርያ ኣስዒቦም። ኣብቲ ዕርድታት ሩስያን ኢራንን ሒዝቦላን ግና ሚሳይል ኣይወንጨፋን” ይብል ማርክ ታሊያኖ። እዚ በዘን 3 “ዓንተራት ፖሊስ ዓለም” ኢና ኢለን ንባዕለን ዝሰመያ ጽዮናውያን፣ ዝተወንጨፈ ሚሳይላት፣ ንኣስታት 4 ሲቪላውያን ሰባት ቀቲሉ። ዛጊት ድሕሪቲ ዝተፈጸመ ን3ይ ኲናት ዓለም ዘምርሕ ቀዛፊ ኲናት ከኣ፣ እቶም ብISIS ዝጽውዑ፣ ግንከኣ ብመንግስቲ እስራኤልን ኣሜሪካን እንግሊዝን ተመልሚሎም ዝተሰንዑ፣ ሃገረ ኣስላም ግብረሽበራ”፣ ካብቲ ያሙክ ዝብሃል መዓስከሮም ተበጊሶም፣ ንኣስታት 8 ኪ.ሜ. ካብ ማእከል ከተማ ደማስቆስ ኣጥቂዖም። እዚ ከምቲ ቅድሚ 15 ዓመታት “ፕረሲደንት ሃገር ዒራቕ ሳዳም ሑሴን ስሚ ወይ ጋስ ኣብልዕሊ ሲቪላዊ ህዝቢ ዒራቕ ነስኒሱ” ኢሎም ንህዝቢ ዓለም ኣደንቒሮም ዝፈጸምዎ ኣሬመናዊ ኲናት፣ ከምኡ ድማ ንፕረሲደንት ሃገር ሊብያ፣ መዓመር ቓዛፊ ዝፈጸምዎ ኢሰብኣዊ ፍጻሜታት ከይእኽሎም፣ ሎሚ ከኣ ኣብ ልዕሊ ህዝቢ ሶርያ ንክትበልዓ ዝደሌኻስ ዛግራ ትብላ ከምዝብሃል፣ ኣል ኣሳድ ንህዝቢ ከሚካል ስሚ ነስኒሱ ቆልዓ ሰበይቲ ስለዝቐተለ ክውቃዓ ኣለዎ ኢሎም ዛጊ ኣብልዕሊታ ልዑላዊት ሃገር ሶርያ በደል ክፍጽሙ ጀሚሮም ኣለው። ብሰፊሑ ብቋንቋ እንግሊዝኛ ንምክትታል ኣብዚ ዝስዕብ መራኸቢ ብዙሃን ጽቐጡ ወይ ጠውቑ።
ምንጪ ሓበሬታ ግሎባል ረሲርች
ተወሳኺ ሓበሬታ፣ ካብ መርበብ ሓበሬታ www.darkmoon.me ዝተረኽበ
ብዳቪ ኣይክ ዝቐረበ ርእይቶ ብቪድዮ
https://youtu.be/EO-EoBH9aTU
PRESIDENT TRUMP LAUNCHES PRECISION STRIKES ON SYRIA WITH UK & FRANCE Speaking From The White House, On Friday Evening, Shortly After 9 PM E.D.T., President Trump Announced That Beginning Of Military Strikes On Syria.
ብሓልዮት መርበብ ሓበሬታ ደቀባት ኤርትራ 15.04።2018 ዓ.ም.ፈ.


text:
ሕብረት ኣፍሪቃ ኣንፃር‘ቲ ምስ ኣል-ቃይዳ ዝተሓባበር ጉጅለ ምልሻታት ኣል-ሸባብ ወትሃደራዊ ወፍሪ ንምሕያል ይቀራረብ‘ሎ።እዚ ከምዚ‘ሉ ከሎ፣ቤት ምኽሪ ፀጥታ ሕ/መ ንበዝሒ ዓቃቢ-ሰላም ሶማልያ ንክውስኽ ተሓቲቱ።
ምንስትራት መከላኸሊ ሓሙሽተ ሃገራት ምብራቅ ኣፍሪቃ፣ንበዝሒ ዓቃቢ-ሰላም ኣብ ሶማልያ ካብ 12 ሽሕ ናብ 17 ሽሕ ክብ ንክብል ትማሊ ረቡዕ ወሲኖም‘ለው።ቤት ምኽሪ ሰላምን ፀጥታን ኣፍሪቃ፣ነቲ ውሳነ ተቀቢሉ፣ናብ ቤት ምኽሪ ፀጥታ ሕ/መ ከሕልፎ‘ዩ ዝብል ትፅቢት ኣሎ።
ንዝዓዘዘ ክፋል ገንዘባዊ ወፃኢ ኣሚሶም ዝፀረ ቤት ምኽሪ ፀጥታ ስለዝኾነ እቲ ረቂቅ በቲ ቤት ምኽሪ ኣቀዲሙ ክፀድቅ ኣለዎ።
ኮምሽነር ኮምሽን ሰላምን ፀጥታን ኣፍሪቃ ራማትነ ለማምራ፣እቲ ወትሃደራዊ ውጥን፣ነቲ ኣብ‘ዚ ቀረባ ሓይልታት ሶማልያን ኢትዮዽያን ንኣል-ሸባብ ካብ ቁልፊ ከተማ በለድወይን ዝደፍኡሉ ዓወት ክጥቀመሉ’ዮ ኢሎም።
“ነቲ ኣብ ባይታ ተኸሲቱ ዘሎ ምዕባለ ኣብ ግምት ብምእታው ሓድሽ ስትራተጂካዊ ውጥን ንምሕንፃፅ ንሰርሕ ኢና ቀኒና።ኣል-ሸባብ ካብ ሞቃዲሾ ተገዲዱ ምውፅኡ፣ሳላ ሓይልታት ኬንያን ሶማልያን ዝፈፀምዎ መደብ ከምኡውን ሰራዊት ኢትዮዽያን ሶማልያን ተሓጋጊዞም ንበለድዌይን ሓራ ምውፀኦም ዝጥቀሱ ምዕባለታት‘ዮም” ኢሎም ንሶም።
ቤት ምኽሪ ፀጥታ ሕ/መ፣ንዓቃቢ-ሰላም ኣብ ሶማልያ ተወሳኺ ዓቅሚ ዝፈጥሩ ቀረባት ንክፈቅድ ተሓቲቱ‘ሎ።እቲ ሓድሽ ውጥን፣ዓቅሚ ሰራዊት ሶማልያ ወሳኒ ግደ ንክህልዎም ዝዕድምን፣ደንበ ፀረ ኣል-ሸባብ ዘኻዕብትን ምኻኑ ሚስተር ላመምራ ጠቂሶም።
እቶም ዝዝረበሎም ዘሎ ተወሳኺ ሰራዊት፣ኣብ ሶማልያ ኣትዮም ንዝርከቡ ወትሃደራት ኬንያ ዝምልከት‘ዩ።ሰራዊት ኬንያ ናብ እዚ ኣሚሶም ዝሕቆፈሉ መስርሕ ይጣጣሕ‘ሎ።
ኢትዮዽያ ግና ሽሕ‘ኳ ሰራዊታ ንበለድዌይን ሓራ ንምውፃእን ብሓፈሽኡ ኣብ ውግእ ፀረ-ኣል-ሸባብ ዝነበራ ተራ ወሳኒ‘ውን እንተኾነ፣ኣብ እዚ ኣሚሶም ከምዘይትሕቆፍ ኣፍሊጣ‘ላ።
ሚስተር ለማምራ፣ኢትዮዽያ ኣብ ሶማልያ ትፀንሓሉ ጊዜ ኣዝዩ ሓፂር እዋን ከምዝኸውን‘ያ ትፅበ ኢሎም።


text:
ኤርትራዊ ተቀዳዳማይ ብሽክለታ ዳንኤል ተኽላይ ድሕሪ ካብ ሃገሩ ምውጽኡ ዳግማይ ናብ ውድድር ብሽክለታ ተመሊሱ’ሎ።
ኣብዚ ሕጂ እዋን ዳንኤል ተኽላይ ኣብ ኢትዮጵያ ትርኸብ ጋንታ ስደተኛታት ይነጥፍ። ኣብዛ ጋንታ እቲ ዝለዓለ ነጥቢ ዘመዝግብ ተቐዳዳማይ ዳንኤል ተኽላይ እታ ጋንታ ኣብ ውድድራት ንምስታፍ ሕጽረት ፍቓድን ናይ ገንዘብ ሕጽረት ከምዘለዋ ይሕብር።
ኤርትራ ብዘለዋ ዝጸንሓ ልምዲ ኣብ ቅድድም ብሽኽለታ ከም ዳንኤል ተክለሃይማኖትን ናትናኤል ብርሃን ዝአመሰሉ ኣብ ቀርኒ ኣፍሪቃ ዝለዓለ ክእለት ዘለዎም ተቐዳደምቲ ከተፍርይ ክኢላ እያ።
እዛ 10 አባላት ዘለውዋ ጋንታ ኤርትራዊያን ተቐዳደምቲ ብሽኽለታ ድማ ንዝብህግዎ ቅድድም ብሽክለታ ኣብ ወጻኢ ሃገር ክሳተፉ ምኽኣሎም ዕድለኛታት እዮም።
አካያዲ እታ ጋንታ በን ጀማነህ ብዛዕባ እዛ ጋንታ እዛ ስደተኛታት ከምዚ ይብል።
“ብወገነይ ዝኸአኒኑ ኩሉ ይሕግዞም እየ። ንኹሉ ዘድልዮም መሳርሒታት ይህቦም ግን ንበይነይ ኩሉ ክገብር ኣይክእልን።”
አባላት እዛ ጋንታ በአካያዲ እታ ጋንታን ኣብ ወጻኢ ሃገር ብዝነብሩ ቤተሰብ ንዝተዋህብኦም ብሽክለታት ብምጥቓም ላዕለዋይ ደረጃ ዝሓዙ ተቐዳደምቲ ምኳኖም’ውን ይግለጽ አሎ።


text:
ብምኽንያት መበል 20 ዓመት ናጽነት ኤርትራ፡ ንሕቶታት ደሞክራሲ ዝምልከት ምስ ቪኦኤ ቃለ-መጠይቕ ዝገበረ ምንስተር ዜና ኤርትራ ኣቶ ዓሊ ዓብዱ፡ ህዝቢ ብዘይ ዓሌትን ቀቢላን ተሳንዩ ዝነብረሉ ባይታ-ምክብባር ምፍጣር፡ ብእኡ ኣቢልካ ድማ ፖለቲካዊ ርግኣት ምኹስኳስ፡ ኣምር ደሞክራሲ ኤርትራ`ዩ ኢሉ።
ህዝቢ ኤርትራ ሎሚ ድሕሪ 20 ዓመት ናጽነት፡ ኣብ መድመጺ ሳጹን ቀሪቡ ፖሊቲካዊ መራሕቱ ዝመርጸሉ መድረኽ ኣይረኸበን ተባሂሉ ይንቀፍ ንዝብል ሕቶ ክምልስ ከሎ፡ “መድመጺ ሳጹን ኮይኑ ጸኒሑ ቅንይ ኢሉ ናይ ሬሳ ሳጹን ዝቕየር፡ ምስ ኽውንነትና ዘየሳኒ፡ ካብ ካልእ ተኾብዩ ዝግበር ተዋስኦታት፡ ኣብ ብዙሓት ሃገራት ንርእዮ ስለዘለና፡ ብዝኾነ ኣደናጋሪ ስብከት ተታሊልና፡ ነቲ ኣብ ካልኦት ሃገራት ዘየለ ልዑል ሃገራዊ ስኒትን ሓድነትን ክንገድፍ ፍቓደኛታት ኣይኮናን” ኢሉ።
ስለምንታይ`ዩ ኣብ ኤርትራ ዝኾነ ዓይነት ናይ ውልቂ ጋዜጣታት ዘየለዋ? ንዝብል ሕቶ ክምልስ ከሎ ድማ፡ ኣብ ዝኾነ ዓለም ዘለዋ ሚድያታት`ውን ብመን ከምዝምወላን ንየናይ ዛዕባ ኸምዘገልግላን ሓደ ብሓደ እንተፈቲሽናየን ናጻ ኸምዘይኮና ንምርዳእ ዘጸግም ኣይኮነን ኢሉ። እኳ ድኣ ኣብ ኤርትራ ዘሎ ሚድያ ብልጭኡ መንግስቲ ወይ ውልቂ ዝውንኖ ዘይኮነ ህዝቢ ዝዋንኡ ንምዕባለ ህዝቢ ዝሰርሕ ልምዓታዊ ሚድያ ኣለና ኢሉ።


text:
ኣብ ኒካራጕዋ ነቲ ኣብ መርሕነት ዘሎ መንግስቲ ርእሰ ብሔር ዳኒኤል ኦርተጋ ዝቃወሙ ኣብ ዲሪያምባ ኣብ ዝርከብ ቤተ ክርስቲያን ቅዱስ ሰባስቲያኖ ዑቕባ ንዝሃቡ ካህናት ምትሕብባር ዝገለጹ ሰለስተ ኣብ ኒካራጕዋ ናይ እትርከብ ካቶሊካዊት ቤተ ክርስቲያን ብፁዓን ጳጳሳት ብደገፍቲ ርእሰ ብሔር ኦርተጋ መጥቃዕቲ ከምዝወረዶምን ኣብ ዝሓለፈ ሰሙን ዝተበገሰ ጸረ መንግስቲ ተቓውሞ ንምዕጋት ሓይሊ ጸጥታ ብዝወሰዶ ስጉምቲ 14 ዜጋታት ናይ ሞት ሓደጋ ከምዘጓነፎም ይንገር።
ስምዖን ተ. ኣርኣያ - ከተማ ቫቲካን
ደገፍቲ መንግስቲ ርእሰ ብሔር ኣባላት እቶም ተቓወምቲ ናብ ዝተዓቝብሉ ኣብ ዲሪያምባ ናብ ዝርከብ ቤተ ክርስቲያን ቅዱስ ሰባስቲያኖ ብሓይሊ ንምእታው ፈቲኖም ኣብ ልዕሊ እቶም ኣብቲ ኣፈት እታ ቤተ ክርስቲያን ነቶም ዑቕባ ዝሃቡ ካህናት ድጋፍን ምትሕብባርን ንምምስካር ንዝተረኽቡ ናይ ምማናጉዋ ሊቀ ጳጳስ ብፁዕ ካርዲናል ሌፖልዶ ብረነዝን ምኽትሎም ብፁዕ ኣቡነ ኾሴ ሲልቪዮ ባኤዝን ኣብ ኒካራጕዋ ናይ ቅድስቲ መንበር ሓዋርያዊ ልኡኽ ሊቀ ጳጳሳት ብፁዕ ኣቡነ ዋልደማር ስታኒዝላው ሶመርታግ ሓደጋ ከምዘውረዱ ክፍለጥ እንከሎ፡
ናይ ኒካራጉዋ ብፁዓን ጳጳሳት ቤት ምኽሪ መግለጺ
እቲ ኣብ ልዕሊ ሰለስተ ብፁዓን ጳጳሳት ዝተፈጸመ መጥቃዕቲ ብብፁዕ ካርዲናል ብረነስ ዝምራሕ ናይታ ሃገር ናይ ብፁዓን ጳጳሳት ቤት ምኽሪ ኰኒኑ፡ ብፁዕ ካርዲናል ብረነስ ኣብ ዝሃብዎ ጋዜጣዊ መግለጺ፥ ኣብ ዝዀነ ይዅን እዋን ናይ ክርስቶስ ስቓይ ተኻፋሊ ምዃን ሓሴት እዩ፡ ስለዚህ ኣብ ድኻም ሰብኣዊ ብርታዔ ክርስቶስ ምንባሩ ተረጋግጽ ኢሎም።
ናይ ኮስታ ሪካ ካቶልካዊት ቤተ ክርስቲያን ድጋፍ
ኣብ ኮስታ ሪካ እትርከብ ካቶሊካዊት ቤተ ክርስቲያን ነታ ኣብ ኒካራጕዋ እትርከብ ካቶሊካዊት ቤተ ክርስቲያን ድጋፍን ቅርበትን ዝገልጽ መልእኽቲ ከምዘመሓላለፈት ክፍለጥ እንከሎ፡ ናይ ሳን ኾሴ ሊቀ ጳጳስ ብፁዕ ኣቡነ ኾሴ ራፋኤል ኵይሮስ ኵይሮስ መንግስቲ ኒካራጕዋ ኣብ ልዕሊ ሕዝቡ ዘራዮ ዘሎ ጸቕጢ ብስም ናይ ኮስታ ሪካ ብፁዓን ጳጳሳት ቤት ምኽሪ ንዅንን ኢሎም።
ማሕሰይትን ሞትን
እቲ ኣብ ኒካራጕዋ ዝሓለፈ ሰሙን ዝተበገሰ ሕዝባዊ ናዕቢ ንምብታን ናይታ ሃገር ሓይሊ ጸጥታ ብዝወሰዶ ስጉምቲ 14 ሰባት ናይ ሞት ሓደጋ ከምዘጓነፎምን ካብ ዝሓለፈ ወርሒ ሚያዝያ ንነጀው 300 ሰባት ከምእተቐትሉ እንክንገር፡ ርእሰ ብሔር ዳኒየል ኦርተጋ እቲ ህዝባዊ ምርጫ ንኽካየድ ዝጽውዕ ሕዝባዊ ሕቶ ውድቂ ቢሎም፡ ብምንም ዓይነት ምኽንያት ሕዝባዊ ምርጫ ዝብል ሓሳብ ዘይቅብለዎ ምዃኖም ገሊጾም፡ እቲ ዝተበገሰ ህዝባዊ ናዕቢ ንምርግጋእ ሕዝባዊ ምርጫ ምክያድ ዝብል ዘሎ ሓሳብ ዘይቅብሉ እዩ ይብሉ።
ጠንቂ ህዝባዊ ናዕቢ
እቲ ኣብታ ሃገር ተባሪዑ ዘሎ ሕዝባዊ ናዕቢ መንቀሊ ማርክሳዊ ኣስተንፍሶ ዘለዎ ብርእሰ ብሔር ዳኒኤል ኦርተጋ ዝምራሕ ሳንዲኒስታዊ መንግስቲ ናይ ጡረታ ፖለቲካ ንምምሕያሽ ብዝብል ውሳኔ ዘቕረቦ ሓሳብ፡ ካብ ዶሞዝ ዝቑረጽ ናይ ጡረታ ግቡእ ውጽኢት ዜጋ ክብ ዘብልን ክፍሊት ናይ ጡረታ ኣበል ግና ካብቲ ዘለዎ ዘየመሓይሽ ምዃኑ ዝንገረሉ ናይ መንግስቲ ውጥን ክኽውን እንከሎ፡ ዋላ’ኳ ደሓር መንግስቲ እቲ ዘቕረቦ ሓሳብ ከምዘልዓሎ እንተፍለጠ፡ ህዝቢ እቲ ናይታ ሃገር ቅዋም ናይ መንግስቲ ስልጣን ዝህቦ ናይ ተልእኾ ገደብ ብምቕያር ኢግዱብ ብዝህል ቃል ተኪኡ ካብ 2006 ዓ.ም. ኣትሒዙ ኣብ ስልጣን ዘሎ መንግስቲ ኦርተጋ ከብቅዕ ዝጠልብ ዕላማ መሰረት ዝቕጽል ከምዘሎ ይንገር።


text:
ዶናልድ ትራምፕ ሎሚ ምሸት ወግዓዊ ሕጹይ ሰልፊ ሪፖብሊካውያን ኣብ ሓፈሻዊ ምርጫ ፕረዚደንት ኣመሪካ ኮይኑ ክወዳደር ተመሪጹ።
ኣብቲ ኣብ ክሊቭላንድ ኦሃዮ ኣብ ዝካየድ ዘሎ ዋዕላ ሰልፊ ሪፖብሊካውያን ካብ ሪፖብሊካውያን ተወከልቲ ነቲ ወግዓዊ ሕጹይ ኮይኑ ከወዳድሮ ዘኽእልነጥቢ ብምርካቡዩ ሕጹይነቱ ወግዓውነት ከልብሶ ክኢሉ።
ዶናልድ ትራምፕ ኣብ ዝቕጽል ዝተረፈ ግዜ ክሳብ ምርጫ ፕረዚደንትነት ኣንጻር ሕጽይቲ ሰልፊ ደሞክራስያውያን ዝኾነት ሄላሪ ክሊንተን ክወዳደርዩ።
ኣብቲ ኣብ ዝመጽእ ወርሒ ሕዳር ዝካየድ ሓፈሻዊ ምርጫ ኣብ ልዕሊ ሄላሪ ክሊንተን ክዕወት ኣለዎ ፕረዚደንት ኣመሪካ ኮይኑ ክምረጽ።
ሰልፊ ደሞክራስያውያን ኣብ ዝመጽእ ሰሙን ተመሳሳሊ ዋዕላ ብምክያድ ንሕጹይነት ሄላሪ ክሊንተን ወግዓውነት ከልብሶዩ።
በዚ ድማ ዶናልድ ትራምፕን ሄላሪ ክሊንተንን ኣብ ሓፈሻዊ ምርጫ ፕረዚደንትነት ተጸሚዶም ክወዳደሩ እዮም።
ምንያ ኣፈወርቂ ዘዳለወቶ ተወሳኺ ጸብጻብ ድማ ከምዝስዕብ ቀሪቡ ኣሎ።


text:
መንግስቲ ኢትዮጵያ ይወስዶ ዘሎ ናይ ሓይሊ ስጉምቲ ብከምዚ እንተድኣ ቐፂሉ እታ ሃገር ናብ ዝኸፍአ ኩነታት ክትኣቲ ትኽእል እያ ክብሉ ተቓወምቲ ኣጠንቂቖም።
ነዚ ኣመልኪቶም ኣባል ፈፃሚ ስራሕ ፌደራሊስት ኮንግረስ ኦሮሞ ኣቶ ጥሩነህ ገምታ መንግስቲ ናይ መእረምታ ስጉምቲ ክወስድ ኣለዎ ኢሎም። ንሶም ኣብቶም ዝሓለፉ ክልተ ማዕልታት ኣብ ክልላት ኦሮሚያን ዝተኻየዱ ስለፍታት ህዝቢ ብመረረት ፈንቂሉ ዝወፅሉ እዩ ክብሉ ገሊፆም።
ቅድም ክብል ውድቦም ኣባል ዝኾነሉ ተቓውሚ ፓርቲ መድረኽ ሓዊሱ ተቓወምቲ ፓርታት ሰላማዊ ሰልፊን ህዝባዊ ኣኼባን ንምክያድ ኣብዝተፈላለየ እዋን ንመንግስቲ ብተደጋጋሚ ኣቕሪቦም ኣይተፈቐደን ኣብ መወዳእታ ነዘራርቦም ሰባት ናይ ምፍርራሕ ስጉምቲ ይወስዱ ነይሮም ክብሉ ዘርዚሮም።ሎሚ ግን ናይ ህዝቢ ስቓይ ካብ ልክዕ ንላዕሊ ኮይኑ ገንፊሉ ብምውፅኡ ህዝቢ ከም ውሕጅ እዩ ወፂኡ ኢሎም።
ኣብዚ ሰሙን መግለፂ ዘውፅአ ቤት ፅሕፈት ኮሚኒኬሽን መንግስቲ ኢትዮጵያ ብማሕበራዊ መራኸቢ ዝምራሕ ናይ ናዕቢ ሓይሊ ክብል ነቲ ሰልፊ ገሊፁዎ’ሎ።ሰልፈኛታት ኣብ ልዕሊ ንፁሃን ዜጋታትን ኣብ ልዕሊ ሓይልታት ፀጥታ ናይ ሞት ሓደጋ ከምዘብፅሑን ንብረት እውን ከምዘዕነውን ሓቢሩ’ሎ እቲ መግለፂ።ናይ ኣሸባሪ ጉጅለ ባንዴራ፣ኣፅዋር በላሕቲ ነገራትን ናይ ኢድ ቦምብታትን ኣብ ኢድ ኣብ ትሕቲ ቁፅፅር ዝውዓሉ ሰልፈኛታት ከምዝተረኽበ ኣፍሊጡ’ሎ።
ኣባል ፈፃሚ ስራሕ ፌደራሊስት ኮንግረስ ኦሮሞ ኣቶ ጥሩነህ ገምታ ግን ነዚ ኣይተቐበሉዎን። “ብረት ሒዙ ዝወፀ ሰልፈኛ የለን” ኢሎም።ክሳብ ሎሚ ብዘሎ ሓበሬታ መንግስቲ ብዝወሰዶ ናይ ሓይሊ ስጉምቲ ዝሞቱ ሰባት ኣስታት 70 ከምዝኸውን ኤፎኮ ይኣምን።መንግስቲ ነቲ ጉዳይ ርግእ ኢሉ ክሪኦ እውን ናይ ካልኦት ሃገራት ኣብነት ብምጥቓስ ሓቢሮም።
ምኽትል ፕሬዝዳንት መኢኣድ ሙሉጌታ ኣበበ ብወገኖም ቁፅሪ ኣብ ባህርዳር ዝሞቱ ብዝለዓለ መጠን ከምዝወሰኸ ገሊፆም። መንግስቲ ድማ ነዚ ተሓተቲ ናይ ጥፍኣትን ህውከትን ሓይልታት ምዃኖም እዮም ኢሉ’ሎ።
እዚ ከምዚ ኢሉ ከሎ ተሓላቒ ሰብኣዊ መሰላት ኣምነስቲ ኢንተርናሽናል ኣብ መወዳእታ እዚ ሰሙን እዚ ኣብ ክልል ኦሮሚያን ክልል ኣምሓራን ብዝተኻየደ ተቓውሞ 97 ሰባት ከምዝተቐተሉ ካብ ምንጭታተይ ኣረጋጊፀ ኣለኹ ክብል ኣፍሊጡ።
ኣብ ምብራቕ ኣፍሪካ ምእኸላይን Iኣበይቲ ቃላያትን ዝግምግማ ሚሸል ጋጋሪ ኣብ ክልል ኦሮሚያ ዝነበሩ ሰልፍታት ሰላማዊ ነይሮም ኢለን።


text:
ህግደፍ ምስቲ ትማልን ሎሚን ደመኛ ጸላኢ ህዝቢ ኤርትራ ኢሉ ክገልጾ ዝጸንሐ መንግስቲ ኣሜሪካ ብምስጢር ክዛተ ምጽንሑ ሓቢሩ።
ሕንቃቐ ዘንቀሎ በሽቀጥቀጥ ደኣምበር፡ ናይ ብሓቂ ምስ ኣሜሪካ መሰረታዊ ባእሲ ከም ዘይብሉ ካብ ቀደሙ መሳርሒ ናይ ኣሜሪካ ምዃኑ’ኳ ርዱእ እንተነበረ፡ ብፍላይ ድሕሪ’ቲ ብምሉእ ስዕረቱ ዝተዛዘመ ኲናት ባድመን ውሳነ ኮሚሽን ዶብ 2003 ምስተዋህበን ብዱል ክመስል ምምሕዳር ዋሽንግቶን ዝብል ጽዑቕ ጎስጓሳት ከካይድ ጸኒሑ።
ሕጂ ግን ምስቲ ንነዊሕ ዓመታት ከካይዶ ዝጸንሐ ፈጠራዊ ፕሮፖጋንዳዊ ጎስጓስ ዘይሳነ፡ ንስውር ጽግዕተኛ ምትእስሳሩ ዘቃልዕ፡ ካብ ህዝቢ ኤርትራ ተሓቢኡ ምስ ምምሕዳር ኣሜሪካን ኤውሮጳዊ ሕብረትን ተደጋጋሚ ምስጢራዊ ርክባት ክገብር ምጽንሑ ብ14 ሚያዝያ 2018 ካብ መድረኽ ስማዊ ካቢነ ሚኒስተራት ገሊጹ።
ወሳኒ መሪሕነታዊ ኣካል ህግደፍ ክሳብ ክንደይ ዘይእመን ከዳዕ ጉጅለ ምዃኑ ዘርኢ፡ ንዓመታት ብዱልን ዝኸረረ ጽልኢ ከምዘለዎን ኣብ ሓሙሳታት ዝገበርዎ፡ ኣብ ባድመ ዝደገምዎ እናበለ ሓሶት ክምግቦ ንዝጸንሐ ህዝቢ ከይሓበረ ብምስጢር ክራኸብ ምጽንሑን ይቕጽል ምህላውን ምግላጹ፡ ምስ ክምስ ዝበሎን ዝያዳ ገንዘብ ዝኸፈሎን ክኸይድ ድሕር ዘይብል መርገጽ ዘይብሉ ከም ዝኾነን ኣመላኻቲ’ዩ።
ኣባላት ጸጥታ ጉጅለ ህግደፍ ቤተ-ሰቦም ናብ ወጻኢ ካብ ዘህደሙ ኤርትራውያን ዝተፈላለየ ተጽዕኖ ብምግባር ገንዘብ ይዘምቱ ከም ዘለው ተፈሊጡ።
ንመላኺ ጉጅለ እናገልገሉ፡ ቁጠባዊ ሕቶኦም ብግዕዝይና ዝምልሱ ኣባላት ጸጥታ ጉጅለ ህግደፍ፡ ባዕሎም ምስ ነጋዶ ሰብ ተሻሪኾም ቤተ-ሰቦም ካብ ኤርትራ ከህዱም ካብ ዝሓገዝዎም ስድራ ቤታት፡ ዝተፈላለየ ምስ ምስን ናይ ሓይሊ ተጽዕኖን ብምግባር ብሓውሲ ቅሉዕ ይዘምቱ ከም ዘለው ብ12 ሚያዝያ 2018 ኣብ ኣሰና ዝወጽአ ዜና ሓቢሩ።
ዕሱባት ኣባላት ጸጥታ ህግደፍ ነቲ ዝምታ መጀመርያ ነቶም ነጋዶ ሰብ ኣብ ቀይዲ ብምእታው፡ ቀጺሎም ነቶም ኣብ ዝሓለፈ ዓመታት ቤተ-ሰቦም ናብ ወጻኢ ዝሰደዱ ስድራ ቤታት መሪሖም ከርእይዎም ብምግባርን ኣቢሎም፡ ነቶም ስድራ ቤታት ብምፍርራሓ ብኣማኢት ኣሽሓት ናቕፋ ይግሕጡ ምህላዎምን እቲ ዜና ኣረጋጊጹ።
ግንባር ሃገራዊ ድሕነት ኤርትራ፡ ንሓንቲ ፍርያት መዓድን ተበጻጽሕ መኪና ጸላኢ ከም ዘዕነወ ገሊጹ
ግንባር ሃገራዊ ድሕነት ኤርትራ፡ ኣብ ከባቢ ሩባ ዓንሰባ ዛራ ኣብ ዝተባህለ ቦታ ብድብያ ንሓንቲ መዓድን ወርቂ ተበጻጽሕ መኪና ጸላኢ ብ3 ሚያዝያ 2018 ከም ዘዕነወ ቤት ጽሕፈት ዜናን ባህልን እቲ ግንባር ብ12 ሚያዝያ 2018 ኣብ ዝዘርገሖ ሓበሬታ ኣፍሊጡ።
እቲ መጥቃዕቲ፡ ህይወት ንጹሓት ሰባት ከይልከም ጥንቃቐ ብምግባር ከም ዝተፈጸመ፡ ነቲ ተግባር ዝፈጸሙ ኣባላት ግሃደኤ ብዘይ ዝኾነ ክሳራ ብሰላምን ናብ ባህሪያዊ ቦታኦም ከም ዝተመልሱ ኣረጋጊጹ።
በቲ መጥቃዕቲ ኣቢልካ ክሓልፍ ዝተደልየ መልእኽቲ፡ ስሱዓት መራሕቲ ጃንዳ ህግደፍ፡ ምስተን ናይ ደገ ኩባኒያታት ብግዕዝይና ተኣሳሲሮም፡ ሓታቲ ኣልቦ ካብ ዛራን ከባቢኣን ዝፈረየ ወርቅን ካልእ ክቡር መዓድናትን ንውልቃውን ጉጅላውን ጠቕሚ የውዕልዎ ስለ ዘለው ብዝተኻእለ መጠን ክቃልዑን ክምክቱን ናይ ዝሓዞ መደብ ኣካል ምዃኑ ኣረዲኡ።
ብሓልዮት ደሞክራስያዊ ግንባር ሓድነት ኤርትራ ዝፍኖ፡ ድምጺ ሰላምን ደሞክራስን ኤርትራ፡ 16-04-2018


text:
መግለፂ ኮሚኒቲ ትግራይ ዋሽንግተን ዲሲን ከባቢኣን
October 25, 2015: ኣብ ዋሽንግተን ዲሲን ከባቢኣን ዝነብር ትግራዋይ ንንውሕ ዝበሉ ዓመታት ብፍላይ
ድማ ንዘን ዝሓለፋ ዓሰርተ ዓመታት ንኹሉ ትግራዋይ ብዘይ ገለ ኣፋላላይ ዘተኣኻክብ ኮሚኒቲ
ክህልዎ ብዙሕ ፈተነ እንተተገበረ እውን ብዝተፈላለየ ምኽንያት ፃዕሩ እንተይተሳኽዐ ፀኒሑ::
ኣብ ቀረባ እዋን ኮሚኒቲ ክህልወና ግድን የድሊ ኢሎም ዝተንቀሳቐሱ ተጋሩ ተስፋ
እንተይቆረፁ ብዝገበሩዎ ተኸታታሊ ፃዕሪ October 4, 2015 ሓፈሻዊ ኣኼባ ተወለድቲ
ትግራይ ነበርቲ ዋሽንግተን ዲሲን ከባቢኣን ክካየድ ክኢሉ እዩ:: ኣብዙ ኣኼባ እዙይ እውን
ኩላትና ነበርቲ እዙ ኸባቢ ዝኾና ተጋሩ ብዘይገለ ኣፋላላይ እንተሓባበረሉ ኣድላይነት ኮሚኒቲ
ትግራይ ብዕምቆት ብምዝታይ፤ ኣብ ሙሉእ ምርድዳእ ድሕሪ ምብፃሕ፤ ንቱ ንኣስታት ክልተ
ዓመት ዝፀንሐ ጊዜያዊ ኮሚቴ ብምትካእ ትሽዓተ ቀወምቲ ኣባላት ዘለውዎ ኣመራርሓ ቦርድ
ኮሚኒቲ ትግራይ ዋሽንግተን ዲሲን ከባቢኣን ብዲሞክራሲያዊ ኣገባብ ክምረፅ ክኢሉ::
እዙ ኣመራርሓ ቦርድ ኮሚኒቲ ትግራይ እውን ካብ October 11, 2015 ኣትሒዙ
ሓላፍነት ስርሑ ብዕሊ ፈሊጡ፤ ውሽጣዊ ክፍፍል ስራሕ ብምግባር፤ ብሙሉእ ዓቅሙ ኣብ
ምንቅስቓስ ይርከብ:: ኣብቀረባ መተሓዳደሪ ሕጊ ኮሚኒቲና ናብ ሓፋሽ ብምቕራብ ርኢቶ
ክውሃበሉን ብውሳነ ሓፋሽ ከምዝፀድቕ ክግበር ምዃኑን፤ ነበርቲ ዋሽንግተን ዲሲን ከባቢኣን
ዝኾንና ተወለድቲ ትግራይ እውን ሰብ ዋና እዙ ኮሚኒቲ ብምዃና ኩልና ኢድና ሓዊስና
ባህልና ቋንቋናን ታሪኽናን እንዕቅበሉ፤ ደቅና ዝተሓዋወሱሉ፤ ኣረጋውያን ዝድገፉሉ፤
ማሕበራዊ ርክብና ኣደልዲልና እንተሓጋገዘሉ፤ ብሓፈሻ እንሓብረሉን ብመንነትና እንኾርዐሉን
ኮሚኒቲ ንክኸውን ኩልና በብዓቕምና ኣብጎኒ እዙ ቦርድ ኮይንና ክንሰርሕ ንላበው::
እንኳዕ እውን ንዙ ከምዙይ ዝበለ ቅኑዕ ዕላማ ዝሰነቐ ምስረታ ኮሚኒቲ ትግራይ
ዋሽንግተን ዲሲን ከባቢኣን ኣብቅዐና እናበልና፤ ኣብቐፃሊ ኣብእንዕድሞም ኣኼባታትን
ምድላዋትን ኮሚኒቲና ንኽትርከቡን ንኽንሓብርን ደጊምና ንላበው::
ኣመራርሓ ቦርድ ኮሚኒቲ ትግራይ ዋሽንግተን ዲሲን ከባቢኣን
Leave a Reply
You must be logged in to post a comment.


text:
ናይ ዩናይትድ ስቴትስ ምንስቴር ጉዳያት ወፃኢ ሬክስ ቲለርሰን ገሃስቲ ነፃነት ሃይማኖት ክብሉ ንሸውዓተ ሃገራት ብምዛዝ ነቒፎም።ዳዕሽ ኣንፃር ውሑዳት ኣመንቲ ሃይማኖትን ዓሌታትን ናዕቢ ዘንገሰ ጉጅለ ክብሉ ብከቢድ ኮኒኖምዎ።ዓመታዉ ፀብፃብ ነፃነት ሃይማኖት ትማሊ ሰሉስ ዕላዊ ኣብዝኾነሉ እዋን ኣብ ዝሃብዎ ሪኢቶ ብዳዕሽ ዝተፈፀሙ ዘስካሕክሑ ግፍዕታት ካብቶም ዝዓበዩ ስግኣታት ነፃነት ሃይማኖት ሓደ እዩ ኢሎም።
‘’ዳዕሽ ኣብዝቆፃፀሮም ከባቢታት ኣብ ልዕሊ ያዚዲስ፣ክርስቲያንን ሽዓ ሞስሊምን ዝተፈፀመ ምፅናት ዘርኢ ብዘየማትእ ተሓታቲ እዩ’’ ድሕሪ ምባል ኣንፃር ዘርኣውነትን ናይ ዓሌት ምፅናትን ኣብ ገሊኡ ድማ ኣብ ልዕሊ ዝተወሰነ ጉጅለ ሱኒ ሞስሊማት፣ኩርዲን ካልኦት ውሑድ ቁፅሪ ዘለዎም ዓሌታትን ንዝተፀሙ ገበናት ዳዕሽ ተሓታቲ እዩ ኢሎም።
ሃይማኖት መሰረት ዝገበረ ማእሰርትን ዘይምክእኣልን ኣብ ካልኦት ከባቢታት እውን ብሰፊሑ ከምዝፍፀም ዝገልፁ ሬክስ ቲለርሰን 80 ሚእታዊ ህዝቢ ዓለም ነፃነት ሃይማኖት ኣብ ዝድርታ ሃገራት ከምዝነብር ወሲኾም ገሊፆም።
ቀንዲ መሻርኽቲ ኣሜሪካ ዝኾነት ከም ስዑዲ ዓረብ ዝበላ ሃገራት ንኩሎም ዜታታተን ነፃነት ሃይማኖታት ከረጋግፃ እቲ ፀብፃብ ይፅውዕ።
ቲለርሰን ንቱርኪ፣ባሕረይን፣ሱዳን፣ፓኪስታንን ቻይናን ብሽም ነቒፎምወን ኣለው።
ንኣስታት 200 ሃገራት ዝዳህሰሰ ፀብፃብ ምንስቴር ጉዳያት ወፃኢ ዩናይትድ ስቴትስ ቀፃሊ ፈተናታት’ዃ እንተለው ኣብ ቬትናምን ሕቡራት ዓረብ ኤሜረትስን ዝኣመሰላ ሃገራት ነፃነት ሃይማኖት ቀስ ብቐስ እናተጋፍሐ ይኽየድ ከምዘሎ ሓቢሩ’ሎ።


text:
መንበሪ-ገዛ
ምምሕዳር ከተማ ሄልስንቦሪ፡ 130000 ተቐማጦ ኣለዉዎ። መብዛሕትኦም ኣብ መንበሪ-ኣባይቲ ዝነብሩ ኮይኖም ገለ ውን ኣብ ቪላታት ይቕመጡ። ኣብዚ ምምሕዳር ከተማ’ዚ፡ ዝግዛእን ዝካረን ኣባይቲ ይርከብ። እታ ብምምሕዳር ናይዚ ከተማ እትውነን ትካል ክራይ-ኣባይቲ
ሄልስንቦር-ሄም ትበሃል። መንበሪ-ገዛ ምስ ዘድልየኩም ተመዝጊብኩም ሪጋ ምሓዝ የድልየኩም። እዚ ትካል ክራይ-ኣባይቲ’ዚ፡ ኣብ ከተማ ሄልስንቦር፡ ካታርፕ፡ ሞርኣርፕ፡ ፖኣርፕን ኦዶክራን፡ ዝካረ ኣባይቲ ኣለዎ። ኣብዚ ከባቢ ገዛ ክትዕድጉ ትሓስቡ ምስ እትህልዉ፡ ኣብ ኢንተርኔት ብምእታው ደላሎ-ኣባይቲ ክትረኽቡ ትኽእሉ።
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ኣብ ምምሕዳር ከተማ ሄልስንቦሪ ዝነብሩ ሰባት፡ ካብ ዝተፈላለየ ኩርንዓት ዓለም፡ ዝመጹ እዮም። ንቋንቋታት ሽወደን ዴንማርክን ወጊንካ፡ ኣብዚ ከተማ’ዚ፡ ብርክት ዝበሉ ዝዝረበሎም ካልኦት ቋንቋታት ኣለዉ። ንኣብነት፡ ዓረበኛ፡ ኢራነኛ፡ ቦስንያ-ክሮኦሽያ-ሰርብያ፡ ቱርኪ፡ ቬትናም፡ ፖላንድ፡ ባዲናኒ፡ ክልእ ላህጃታት ኩርዳውያንን ይርከቦም።
ማሕበራትን ምትእኻባትን
ኣብ ምምሕዳር ከተማ ሄልስንቦሪ ብርክት ዝበላ ማሕበራት ኣለዋ። እዘን ማሕበራት እዚኣተን ኣብ ዝተፈላለየ መዳያት ዝነጥፋ እየን። ንኣብነት ስፕርት፡ ጸወታታት ምስጋር መሰናኽላት ወዘተ። ኣብ
መርበብ-ሓበሬታ ምምሕዳር ከተማ፡ ተወሳኺ ሓበሬታ ኣለኩም። ኣብዚ ዝተጠቕሰ መርበብ-ሓበሬታ ኣብ ዝርከብ
መዝገብ-ማሕበራት ውን ኣቲኹም ከተናድዩ ወይ ዝርዝር ናይተን ማሕበራት ክትረኽቡ ትኽእሉ። ኣብ ምምሕዳር ከተማ ሄልስንቦሪ ብርክት ዝበላ ናይ ስደተኛታት ማሕበራት ውን ኣለዋ። ተወሳኺ ዝርዝር ብዛዕባ እዘን ማሕበራት ኣብ
መርበብ-ሓበሬታ ምምሕዳር ከተማ፡ ኣለኩም።
ኣብቲ ከባቢ ብቐረባ እንታይ ይርከብ
ኣገልግሎት
ኣብቲ ብቴራስትራፑር ዝፍለጥ፡ ኣብ ሕምብርቲ ከተማ ሄልስንቦሪ ዝርከብ ከባቢ፡ ማእከል-ርኽክብ ምምሕዳር ከተማ ኣለኩም። ናብ ምምሕዳር ከተማ ሄልስንቦሪ ዝቐንዐ ሕቶታት ምስ ዝህልወኩም ናብዚ ማእከል’ዚ ብምኻድ፡ ክትዘራረቡ ትኽእሉ። ብኣካል ክትከዱ፡ ክትድውሉ ወን ብኢሜል መልእኽቲ ክትሰዱልና ይኽእሉ። ንቁጽሪ ስልኪ ወይ ውን ኢሜይል ናይ’ዚ ማእከል ኣብ
መርበብ-ሓበሬታ ምምሕዳር ከተማ፡ ኣለኩም።
ኣብ ማእከል ከተማ ሄልስንቦሪ፡ ማለት ካብ ገዛ ወጻኢ፡
ብነጻ ናይ ኢንተርነት ኣገልግሎት፡ ኣለኩም። ኮምፒተርኩም፡ ኣይፓድ ወይ ውን ብሞባይል ብመስመር ኢንተርነት ምምሕዳር ከተማ ክትጥቀሙ ትኽእሉ። እታ መስመር ናይ ኢንተርነት፡ ሄልስንቦሪ፡ ትበሃል።
ቤት-ጽሕፈት ዕዮ (ኣርበትስፎርመድሊንገን) ኣብ ጎደና ሶደርጋታን ቁጽሪ 39 ኣለኩም። ሓደስቲ ፍቓድኩም ዝወሰድኩም ስደተኛታት ምስ እትኾኑ፡ ናብ ቤት-ጽሕፈት ዕዮ ብምኻድ ክትምዝገቡ ትኽእሉ።
ዕድጊ
ኣብ ሕምብርቲ ከተማ ሄልስንቦሪ፡ ብርክት ዝበላ ድኳናት ኣለዋ። ካብ ሄልስንቦሪ ውጽእ ኢልካ፡ ቬላ ተባሂሉ ዝጽዋዕ፡ ብርክት ዝበላ ድኳናት ዝሓቆፈ ሰፊሕ ናይ ዕድጊ-ማእከል ኣሎ። ኣብዚ ማእከል’ዚ ንኣብነት ድኳን ኢኪያ ኣለኩም። ኣብ ምሉእ ምምሕዳር ከተማ ሄልስንቦሪ ብርክት ዝበላ ድኳናት ዝገለገለ-ንብረት ኣለዋ።
ቤት-ንባብ
ኣብ ከተማ ሄልስንቦሪ እታ ዝዓበየት ቤት-ንባብ፡ ስታድስ-ቢብልዮቴከት ትበሃል ኮይና፡ ኣብ ስታድስፓርከን ዝበሃል ከባቢ ወይ
ጎደና ቡልብሩጋታን ቁጽሪ 1፡ ትርከብ። ኣብዛ ቤት-ንባብ ብርክት ዝበላ ብዝተፈላለየ ቋንቋታት ዝተዳለወ መጻሕፍቲ ኣለኩም። ንክፍቲ-ሰዓታት ንዝምልከት ኣብ
መርበብ-ሓበሬታ ናይቲ ቤት-ንባብ፡ ኣቲኹም ክትርእዩ ትኽእሉ።
ኣገልጎት ክንክን ወይ ሕብሐባ ቆልዑ
ህጻናት፡ ሓደ ዓመት ምስ መልኡ ኣብ መውዓሊ-ህጻናት ቦታ ክወሃቦም ይኽእል። ኣብዚ ናይ መውዓሊ-ህጻናት፡ ክሳብ 6 ወይ ውን 7 ዕእመት ዝመልኡ ኣብኡ ይጸንሑ። ኣብ ምምሕዳር ከተማ ሄልስንቦሪ 130 መውዓሊ-ህጻናት ኣለዋ። እዘን መውዓሊ-ህጻናት ዝተፈለላየ ኣንፈታት ዘለወን ክኾና ይኽእላ። ንኣብነት ገሊአን ንተዛረብቲ ቋንቋ ዓረብ ዘአንግዳ፡ ገሊአን ውን ንሕማም ኣዝማ ወይ ውን ኣለርጂ ዘለዎም ህጻናት ጥራይ፡ ዝቐንዓ ክኾና ይኽእላ።
ኣብ መውዓሊ-ህጻናት ዝሰርሑ መምህራን ወይ ውን ተኸናኸንቲ ህጻናት ኣለዉ።
ዝርዝር ኣስማት ናይተን መንግስታውን ናይ ግልን ዝኾና፡ ኣብ ሄልስንግቦሪ ዝርከባ መውዓሊ-ህጻናት፡ ኣብ መርበብ-ሓበሬታ ምምሕዳር ከተማ ትረኽብዎ። እተን ብምምሕዳር ከተማ ዝውነና መውዓሊ-ህጻናት ኩንስካፕስ-ስታደን ተባሂለን ክጽውዓ እንከለዋ፡ እተን ናይ ግሊ ከኣ፡ ፍሪስትወንደ ፎሽኩሉር ይበሃላ።
ኣብ ከተማ ሄልስንቦሪ፡ ብርክት ዝበላ ማእከል-ስድራቤታት ኣለዋ። ኣብዚ ማእከል’ዚ ደቕኹም ሒዝኩም ብምምጻእ ምስ ካልኦት ስድራቤታት ክትራኸቡ ትኽእሉ።
ኣብ ከባቢኹም ብቐረባ ዝርከብ ማእከል-ስድራቤታት ምህላዉን ዘይምህላዉን ንምፍላጥ፡ ኣብ መርበብ-ሓበሬታ ምምሕዳር ከተማ ብምእታው ክትረኽብዎ ትኽእሉ።
ናይ መባእታን ካልኣይን ደረጃን ኣብያተ-ትምህርቲ
ኣብ ከተማ ሄልስንቦሪ፡ 60 ናይ መባእታዊ-ደርጃ ኣብያተ ትምህርታት ኣለዋ። እዘን ኣብያተ-ትምህርታት ዝተፈላለየ ኣንፈታት ኣለውን። ንኣብነት፡ ሙዚቃ፡ ዳንስ፡ ተፈጥሮኣዊ-ፍልጠት ወይ ውን ቋንቋ። ብዜካ እዘን ዝተጠቕሳ ኣብያተ-ትምህርታት ውን ሓንቶ ናይ ቋንቋ እንግሊዝ ቤት-ትምርህቲ ካልእ ውን ናይ ቋንቋ ሽወደንን-ዓረብን ቤት-ትምህርቲ ኣለዋ።
ዝርዝር ኣስማት ናይዘን ኣብያተ ትምህርታት፡ ኣብ መርበብ-ሓበሬታ ምምሕዳር ከተማ፡ ኣለኩም።
ኣብ ከተማ ሄልስንቦሪ፡ 20 ናይ ካልኣይ-ደረጃ ኣብያተ-ትምህርታት ኣለዋ። እዘን ኣብየተ ትምህርታት ኣብ ፍሉይ ዓውዲታት ዘትኮራ እየን። ንኣብነት፡ ስፖርት፡ ሳዕስዒት፡ ትያትር፡ ሙዚቃ፡ ተፈጥሮኣዊ-ፍለጠት፡ ኢደ-ጥበብ ወዘተ የጠቓልል። እተን ብምምሕዳር ከተማ ዝውነና መውዓሊ-ህጻናት ኩንስካፕስ-ስታደን ሄልስንቦሪ ተባሂለን ክጽውዓ እንከለዋ፡ እተን ናይ ግሊ ከኣ፡ ፍሪስትወንደ ስኩሉር ይበሃላ።
ዝርዝር ኣስማት ኣብያተ ትምህርታት ካልኣይ-ደረጃ፡ ኣብ መርበብ-ሓበሬታ ምምሕዳር ከተማ፡ ኣለኩም።
ዕድላት ትምህርቲ
ሕብረተ-ሰብ ሽወደን ብኸመይ ይመሓደር ንኽትፈልጡ፡ ሓላፍነት ዝወስድ፡ ምምሕዳር ከተማ ሄልስንቦሪ እዩ። ቋንቋ ሽወደን ንኽትመሃሩ ሓላፍነት ዝወስድ ውን እቲ ምምሕዳር ባዕሉ እዩ። መደብ ትምህርቲ ቋንቋ ሽወደን ንሓደስቲ፡ ኤስ-ኤፍ.ኢ ተባሂሉ ብኣሕጽሮተ-ቃል ይጽዋዕ።
ናብዚ ናይ ትምህርቲ ቋንቋ መደብ ብኸመይ ትምዝገቡ፡ ከምኡ ውን ተወሳኺ ዝርዝር ብዛዕባ እዚ ትምህርትን፡ ኣብ መርበብ-ሓበሬታ ምምሕዳር ከተማ ኣለኩም።
ኣብ
ማእከል ትምህርቲ-ዓበይቲ ኣብ ከተማ ሄልስንቦሪ፡ ናይ ካልኣይ-ደረጃ ትምህርቲ ይወሃብ። ኣብ ከተማ ሄልስንቦሪ ክፋል
ሉንድ ዩኒቨርስቲ (ካምፓስ-ሄልስንቦሪ) ይርከብ። ኣብ ሄልስንቦሪ፡ ነቶም
ናይ ምምዕባል ጸገማት ወይ ውን ኣእምሮኣዊ ጉድለት ዘለዎም ተመሃሮ፡ ዝዓለመ ቤት-ትምህርታት ውን ኣሎ።
ኣገልጎት ጥዕና
ኣብ ከተማ ሄልስንቦሪ፡ ብምምሕዳር ኣውራጃ ስኮነ ዝእለያ፡ ብርክት ዝበላ ጥዕናዊ-ማእከላት ኣለዋ። ምስ እትሓሙ፡ ብቐዳምነት ናብ ከባብያዊ ማእከል-ጥዕና ክትከዱ ኣለኩም።
ንማእከላት-ጥዕና ዝምልከት ዝርዝር፡ ኣብ መርበብ-ሓበሬታ ኣውራጃ ስኮነ፡ ኣለኩም። ኣብ ከተማ ሄልስንቦፕሪ ውን እንተኾነ፡
ዓባይ ሆስፒታል፡ ትርከብ።
ናይ ቋንቋ ድግፍ-ተርጓሚ ምርካብ
ቋንቋ ሽወደን ዘይትመልኩ ምስ እትኾኑ፡ ምስ ምምሕዳር ከተማ ሄልስንቦሪ ኣብ እትገብርዎ ርኽክብ፡ ተርጓሚ ከም ዝቍጸረልኩም ይግበር። ተርጓሚ የድልየኩም ምስ ዝኸውን፡ ኣቐዲምኩም ንዝምልከቶ ክፍሊ-ምምሕዳር ሓብሩ። ድሕሪ ምሕባርኩም ንሕና ውን ብነጻ ናይ ተርጓሚ ድጋፍ ከም ዝግበረልኩም፡ ክንገብር ኢና።
ኣገልግሎት መጎዓዝያ
ኣገልጎት መጎዓዝያ ካብን ናብን ከተማ ሄልስንቦሪ፡ ስሉጥ እዩ ክበሃል ይከኣል። እተን ኣብቲ ከባቢ ዝመላለሳ ባቡራት ኣብ ከተማ ሄልስንቦር፡ ቫላኦክራ፡ ሪደቤክ፡ ጋንቱፍታ፡ ፖኣርፕ፡ ሞርኣርፕ፡ ኦዶክራን ካታርፕን ደው ብምባል ሰብ ይጽዕናን የራግፋን። ኣብ ውሽጢ ከተማ ሄልስንቦሪ ው እንተኾነ ካብ ሓደ ጫፍ ናብቲ ሓደ ዝመላለሳ ኣውቶቡሳት ኣለዋ። ንኣገልግሎት መጎዓዝያ ዝምልከት ዝርዝር፡ ኣብ
መርበብ-ሓበሬታ ኣገልግሎት መጎዓዝያ ኣውራጃ ስኮነ (ስኮነ-ትራፊክ)፡ ኣለኩም።
ስራሕን ትካላት ናይ ምምስራት ተኽእሎታትን
ኣብ ከተማ ሄልስንቦሪ፡ ናይ ባዕልኹም ትካል ክትምስርቱ ዘተባብዕ ሃዋህው፡ ኣሎ። ብምምሕዳር ከተማ ውን፡ ወነንቲ ትካል ወይ ውን ትካል ክምስርቱ ንዝደልዩ ወገናት፡ ብርክት ዝበለ ድጋፍ ይግበረልኩም።
ተወሳኺ ዝርዝር ንምምስራት ትካል ኣብ ከተማ ሄልስንቦሪ ብዝምልከት፡ ኣብ መርበብ-ሓበሬታ ምምሕዳር ከተማ ኣለኩም። ኣብ መርበብ-ሓበሬታ ቤት-ጽሕፈት ዕዮ ብምእታው፡
ኣብ ከተማ ሄልስንቦሪ ዝርከብ፡ ክፍቲ ናይ ስራሕ-ቦታታት ክትርእዩ ትኽእሉ።


text:
ፕረዚደንት ባራክ ኦባማ እዛ ሰሙን ብቕትለት ክልተ ጸለምቲ ኣመሪካውያን ኣብ ኢድ ፖሊስን ድሕሪኡ ዝሰዓበ ቅትለት ሓሙሽተ ኣባላት ፖሊስ ከተማ ዳላስ ኣመልኪቶም "መራር ሰሙን እያ " ክብሉ ገሊጾማ።
ፕረዚደንት ኦባማ ነዚ ዝገለጹ: ኣብ ዋዕላ ሕብረት ኪዳን ሰሜን ኣትላንቲክ ኣብ ዝሃብዎ ጋዜጣዊ መግለትጺ ክኸውን እንከሎ በዚ ኣብ ኣመሪካ ተፈጢሩ ዘሎ ኩነታት ጻንሖቶም ኣብቲ ዋዕላ ብሓደ መዓልቲ ነክዮም ጽባሕ ሰንበት ኣብ ሰዓታት ምሸት ክምለሱ ምውሳኖም ብተወሳኺ ተፈሊጡ።
ከንቲባ ከተማ ዳላስ ማይክ ረውሊንግስ ብዝገበረሎም ዕድመ: ናብቲ ኣብ ሞንጎ ፖሊስን ጸለምቲ ኣመሪካውያንን ወጥሪ ሰፊንዋ ዘሎ ከተማ ዳላስ ከምርሑ መደብ ከምዘሎውን ተሓቢሩ።
ፕረዚደንት ኦባማ ኣብ መእተዊ መግለጺኦም፡ "ኣመሪካ ከምቲ ብዙሓት ዝኣመትዎ ዝተገምዐት ከምዘይኮነት ብትሪ ይኣምን" ኢሎም። ኣብ ሞንጎ ኣኽበርቲ ጸጥታን ውሑዳን ነበርትን ንዝፍጠር ጎንጺ ሃገሮም ዘድሊ ትካላዊ ብቕዓት ንምኣላይ እቲ ጸገም ከምዘለዋ ብተወሳኺ ገሊጾም።
ኣብ ዳላስ ቶኽሲ ከፊቱ ንኣባላት ፖሊስ ዝቐተለ ሰብ፡ ወካሊ ጸለምቲ ኣመሪካውያን ከምዘይኮነ ዘፍለጡ ፕረዚደንት ኦባማ ፡ ልክዕ ከምቲ ዝሓለፈ ዓመት ኣብ ቻርልስተን ኣብ ሓደ ጸለምቲ ኣፍሪቃውያን ኣመሪካውያን ዝእከቡሉ ቤተ ክርስትያን ቶኽሲ ብምኽፋት 49 ጸለምቲ ዝቐተለ ውልቀሰብ ንጸዓዱ ኣመሪካውያን ዝውከለ ኣይነበረን ኢሎም መረዳእታ ሂቦም።
ብዛዕባ ብረት ዝተሓወሶ ጎንጺ ተሓቲቶም ኣብ ዝመለሱሉ ድማ "ብዛዕባ ብረት ከይተዛረብኩ ደው ኣይክብልንየ። ምኽን ያቱ ብረት ክፋል ናይዚ ሽግር'ዮም " ኢሎም።


text:
ናይ ቻይና ናይ ኣፍሪካ ጉጅለ ልኡኽ ሎማዕንቲ ሓሙስ ኣብ ኢትዮጵያ ምስ ምንስቴር ወፃኢ ዶ/ር ቴድሮስ ኣድሓኖም ምርኻቦምን ንናይ ኢጋድ መርገፂ ንምሕጋዝ ድልየት ምርኣዮምን ኣምባሳደር ዲና ሓቢሮም።
እቲ ግጭት ካብዘለዎም ከባቢታት ንኢትዮጵያዊያን ናይ ምውፃእ ስራሕ ብናይ ስቪልን ነፈርቲ ሓይሊ ኣየርን ብርክት ዝበሉ ኢትዮጵያዊያን ከምዝወፁን ብክልል ጋምቤላ ኣቢሎም ድማ ይኣትው ከምዘለውን ብምሕባር ዝተፀገሙ ሰባት ክሳብ ዝወፁ እቲ ፃዕሪ ከምዝቕፅል መሳርሕትና ሄኖክ ሰማእግዝሄር ዘዘራረቦም ኣምባሳደር ዲና ሙፍቲ ሓቢሮም።
ብዝተኣሳሰረ ኣብ ደቡብ ሱዳን ዝተፈጠረ ዘይምርግጋእ ሓላፍነት ክወስዱ ዘለዎም ፕሬዝዳንት ኪር እዮም፤ኣብ ትሕቲ መሪሕነቶም እውን ሰላም ክርጋገፅ ኣይኽእልን ኢሎም ምኽትል ፕሬዝዳንት ዝነበሩ ሬይክ ማቻር ትማሊ ረቡዕ ንቪኦኤ ኣብዝሃብዎ ቃል።
ከምዚ ብምባል ‘’ነታ ሃገር በታኖምዋ ኣለው።ኣብ ጁባ ሂልቂት፣ናይ ነገዳት ምፅናፍ ይካየድ እዩ ዘሎ።ሳልቫ ኪር ድሕሪ ድጊም ሓድነት ህዝቢ ክፈጥሩ እዮም ዝብል እምነት የብለይን።’’
ፕሬዝዳንት ሳል ቫኪር ብድልየት ካብ ስልጣኖም ዘይወርዱ እንተኾይኖም ብሓይሊ ንምውራድ ዜጋታት ደቡብ ሱዳን ምሳይ ሕበሩ ክብሉ ፀዊዖም ማቻር።
ብኻሊእ ናይ ደቡብ ሱዳን ዜና ይካየድ ብዘሎ ኵናት ልዕሊ 200 ሽሕ ደቡብ ሱዳናዊያን ኣብ ውሽጢ እታ ሃገር ምምዝባሎ ሕቡራት መንግስታት ይግምት።ካልኦት 10 ሽሽ ሰባት ድማ ናብ ጎረባብቲ ሃገራት ተፈናቒሎም ኣለው።
ወሃቢ ቃል ትካል ስደተኛታት ሕቡራት መንግስታት ዝኾኑ ዳንኤል ማክ-ኣይዛክ UNHCR እንትወሓደ ኣብ ሸውዓተ ክፍለ ግዝኣታት እታ ሃገር ውግእ ይካይድ ዋላ እንተሃለወ እውን ናብቶም ዝተፀገሙ ንምብፃሕ እናፈተነ እዩ ኢሎም።
መብዛሕቲኦም ኣብ ጁባ፣ቦር፣ፒቦር፣ማላካልን ቤንቱን ኣብ ዝርከቡ ቐፅሪ ሕቡራት መንግስታት ተዓቒቦም ይርከቡ።እቲ ትካል ኣብቶም ማእኸላት ንዝርከቡ እናሓገዘ እዩ ኢሎም ማክ-ኣይዛክ።ኣስዒቦም ‘’ናብ 75 ሽሕ ዝግመቱ ሰባት ኣብ ዝተፈላለዩ ቦታታት እታ ሃገር ኣብ ዝርከቡ ናይ ሕቡራት መንግስታት ማእኸላት ተዓቒቦም ይርከቡ።ነዚኦም ንምሕላውን ንምፅላልን ዓብዪ ሓላፍነት እዩ’’ኢሎም።
ካብ ደቡብ ሱዳን ይሃድሙ ዘለው ብዝተፈላለዩ ትካላትን መንግስታዊ ምንስትሪታትን ጎረባብቲ ሃገራት ይሕገዙ ኣለው እውን ኢሎም ብምውሳኽ።
መንግስታት ኢትዮጵያ፣ኬንያ፣ኡጋንዳ ዋላ እውን ሱዳን ምስ ዘይመንግስታዊ ትካላት መሻርኽትና ፅቡቕ ምትሕብባር ይገብሩ እዮም ዘለው ኢሎም።
ኣብ ደቡብ ሱዳን ዘሎ ኩነት በብዕለቱ ይለዋወጥ ስለዘሎ ብቐረባ ንከታተሎ ኣለና ኢሎም ወሃቢ ቃል UNHCR ማክ-ኣይዛክ።


text:
ቅ.ኣ.ር.ሊ.ጳ ፍራንቸክሶስ ሎሚ ንግሆ ኣብ ቤትጸሎት ቅድስት ማርታ ኣብ ዘዕረግዎ መሥዋዕተ ቅዳሴ ኣብ ናይ ዕለቱ ቃለወንጌል ተመርኲሶም ‘ርግጽ እዩ ኣብ ሕይወት ሰብ ሓዳርን ቤተሰብን ጸገማት ኣሎ ኮይኑ ግን ናይ ቃልኪዳን ጽባኤ እውን ክንርኢ ክንክእል ኣሎና፣ ናይ እምነት ህይወት ይከኣል እዩ ኣይከኣልን እዩ ኣብ ዝብል ኣምር ክነውርዶ የብልናን፣ ልዕሊኡ እዩ’ እንክብሉ ኪዳናዊ ሕይወት ብእግዚብሔር ዝተተኽለ ጽኑዕ ጽንባሬ ኮይኑ ክሳብ መወዳእታ ክጸንዕ ዘለዎ ጸዋዕታ ምዃኑ ገሊጾም፣
ብላቲናዊ ሥርዓተ ኣምልኾ ግጽው ናይ ዕለቱ ወንጌል ካብ ናይ ቅዱስ ማርቆስ 10 ዝተወስደ ኮይኑ ‘ኢየሱስ ካብኡ ተልዒሉ ናብ ምድሪ ይሁዳን ናብ ስግር ዮርዳኖስን ከደ። ከም ብሓድሽ ከኣ ብዙሕ ህዝቢ ናብኡ ተኣከበ፡ ከምቲ ልማዱውን እንደገአና መሀሮም። ፈሪሳውያን ናብኡ መጺኦም፡ ምእንቲ ኺፍትንዎ ‘ሰብኣይ ንሰበይቱ ኺፈትሓ ግቡእዶ እዩ፧ እናበሉ ሐተትዎ። ንሱ ኸአ፡ ‘ሙሴ እንታይ ድዩ ኣዚዙኩም ዘሎ፧’ በሎም። ንሳቶም ድማ፡ ‘ሰብኣይ ናይ መፍትሒኣ ጽሑፍ ሂቡ ኬሰናብታ ሙሴ ፈቂዱ ኣሎ፡’ በልዎ። ኢየሱስ ግን፡ ‘ብሰንኪ ትሪ ልብኹም እዩ ነዚ ትእዛዝ እዚ ዝጸሐፈልኩም። ካብ መጀመርያ ፍጥረት እንከ እግዚአብሔር፡ ሰብኣይን ሰበይትን ገይሩ ፈጠሮም። ምእንትዚ ሰብኣይ ነቦኡን ንኖኡን ሐዲጉ፡ ምስ ሰበይቱ ይጽንበር። ክልቲኦም ከአ ሓደ ሥጋ ይዀኑ፡፡ ካብኡ ንደሓርከስ ሓደ ሥጋ ደአምበር፡ ክልተ ኣይኰኑን። ስለዚ ነቲ እግዚአብሔር ዝጸንበሮ፡ ሰብ ኣይፍለዮ’ በሎም። ኣብ ቤት ከኣ አርድእቱ ብዛዕባ እዚ ነገርዚ እንደገና ሐተትዎ። ንሱ ድማ፡ ‘እቲ ንሰበይቱ ፈቲሑ ኻልእ ዜእቱ ኣብ ልዕሊኣይዝሙ። ንሰብኣያ ፈቲሓ ኻልእ እትምርዖ ሰበይቲ ትዝሙ’ በሎም።’ ዝብል ነበረ።
ኣብቲ ቅዳሴ ሸውዓተ ጽምዲ ናይ መበል 50 ዓመት ወርቃዊ ኢዮቤል ቃል ኪዳኖም ከምኡ እውን ናይ 25 ዓመት ብሩራዊ ኢዮቤል ቃል ኪዳን ዝዝክሩ ነሮም፣
ቅዱስነቶም ናይ ዕለቱ ቃል ወንጌል ዘመልክቶ ብፈሪሳውያን ዝቀረበ ፈተነ ኢየሱስ እወ ይከኣል ወይውን ኣይፋል ኣይከኣልን ክብሎም ይጽበዩ ነሮም፣ ንጉዳይ ሃይማኖት ኣብ እወ ወይ ኣይፋል ዝብል ኣምር ኣውዲቆሞ ማለት እዩ፣
‘እዚኦም ሓተቲ ካብ ወልደእግዚብሔር ክሰምዖ ንዝደልይዎ ዓቢ እወ ወይ ዓቢ ኣይፋል ኣይሰማዕናን፣ እወ ይከኣል ኣይፋል ኣይከኣልን ኣይበለን፣ ኣብ ኣተሓሳስባ እዞም ሰባት እዚኦም ሕይወት ክርስቶስ ከም ፍቃድ እግዚብሔር ክኸውን ንዝነበሮ ናብ እወ ይከኣል ኣይፋል ኣይከኣልን ኣብ ዝብል ፈኲስ ስነሓሳብ የውርድዎ፣ ካብኦምሲ ያኢ ንግዜኡ ዝኸውን ሓጺር መልሲ እዮም ይጽበዩ ነሮም ኢየሱስ ግን ክንዮዚ ከይዱ ኣብ መጀመርያ ፍጥረት ይምለስ እሞ መርዓ ብእግዚብሔር ዝተፈጥረ ሠናይ ነገር ምዃኑ ይገልጸሎም፣ እግዚአብሔር ተባዕታይን ኣንስታይን ገሩ ከምዝፈጠሮም እሞ እቲ ሓደ ምስ ሓንቲ ተጸንቢሩ ሓደ ከምዝኾኑ ብምግላጽ ነታ ምፍታሕ ትብል ሕቶ ገዲፉ ብዛዕባ ጽባቄ ሓዳር ይምህሮም፣ ንሕናውን ከምዞም መማህራን ሕጊ ኣብ ይከኣልዶ ኣይከኣልን ኣብ ዝብል ሕቶ ደው ከይበልና ናብቲ ጽባቄኡ ክነተኩር ነቲ ኣዎንታዊ ጐድኒ ክንርኢ ክንክእል ኣሎና፣ ናይዚ ኣመለኻኽታ እዚ ጉድለት እዩ ኣብ ፍትሕን ሁከትን ዘእቱ’ ኢሎም፣
ቅዱስነቶም ኣብ ጒስነቶም ዘጋጠሞም ናይ 60 ዓመት ኪዳኖም ዘብዕሉ ንዝነበሩ ‘ሕጉሳት ዲኹም’ ቢሎም ምስ ሓተትዎም ዝሃብዎም መልሲ ኩነታትን ከምዚ ክብሉ ገሊጾም፣ ‘ነዛ ሕቶ ምስ ኣቅረብኩሎም እቶም ዝሸምገሉ ሰብኣይን በዓልቲ ቤቶምን ዓይኒ ንዓይኒ ተጠማሚቶም ከው ኢሎም ድሕሪ ምጽናሕ ንብዓት ንንብዓት ኮይኖም ‘ፍ
ቑራት ኢና ትኽ ትንፋስ ንፋቀር’ ኢሎምኒ፣
‘ርግጽ ጸገማት ኣሎ ምስ ውሉድን ኣብ መንጎ ተጸንበርትን ጸገማትን ክትዕን ባእስን ኣይሰኣንን ኮይኑ ግን ከምቲ ጐይታ ዝብሎ ሓደ ሥጋ እንተኾንካ ዘይከኣል የሎን እሞ ኩሉ ክስገር እዩ፣ ምሥጢረ ተክሊል ነቶም ሰብ ኪዳን ጥራይ ዘይኮነ ንቤተክርስትያን እውን ከም ሰሓቢ ምሥጢር የገልግል፣ እዚ ኩሉ ፍቅሪ ዚከኣል ምዃኑ የመላኽት፣ እዚ ፍቅሪ እዚ ከኣ ነቶም ተጻመድቲ ክሳብ መወዳእታ ሕይወቶም ብሓድነት ዘንብሮም፣ እዚ ሓድነት እዚ ኣብ ታሕጓስስ ይኹን ኣብ ጓሂ ኣብ ጸገማት ጽምድስ ይኹን ኣብ ጸገማት ውሉድ ከም ዕርዲ የገልግሎ። ስለዝኾነ ከኣ ወትሩ ንቅድሚት እዩ ዘገስግስ፣ እዚ ግስጋሰ እዚ ኣብ ጥዕናስ ይኹን ኣብ ግዜ ሕማም ዝቅጽል እዩ፣ ጽባቄ ሓዳር ከኣ እዚ እዩ፣ ከመይ ሰብኣይን ሰበይትን ብመልክዕን ኣርኣያን ኣምሳልን እግዚአብሔር ስለዝተፈጥሩ ቃል ኪዳን ብዘይ ዘረባ ሓዲ ንካልኦት ከምዝውፈ ዘመልክት ምሥጢር እዩ፣
‘እቲ ዘሕዝን እዚ ሠናይ ዜና እዚ ኣብ ናይ ዕለታዊ ጋዜጣታትናስ ይኹን ኣብ ተለቪዥን ኣይርእዮን፣ እኳ ድኣ ብዘሕዝን መንገዲ ኣብ መራኸቢ ብዙሓን ዝረኤስ ዕንቅፋትን ፍትሕን ምፍልላይን እዩ፣ ኮይኑ ግን ምስሊ እግዚብሔር ዜና ክኸውን ኣይንጽበን፣ እዝስ ይንበር ደኣ፣ እኳ ደኣ ብደስታ ይንበር እናስተማቀርካዮ ይንበር፣ ዜና ክርስትያንከስ እዚ እዩ፣ ኣብዚ ሕይወት እዚ ትዕግሥቲ ማእከላይ ቦታ ሒዛ ትርከብ ኣዝያ ኣገዳሲት እውን እያ፣ እግዚኣብሔር ነዚ ጽባቄ ኪዳን ንምርዳእ ጸጋኡ ክህበና ንለምኖ እንክብሉ ስብከቶም ዛዘሙ፣


text:
ኣገልግሎት ዜና ኣሶስየትድ ፕረስ ከምዝሓበሮ ኣብ ካርቱም ርእሰ ከተማ ሱዳን ሎሚ 16 ጥሪ ብኣማኢት ዝቑጸሩ ሱዳናውያን ንናህሪ ዋጋታት ሃለኽቲ እንኮላይ ንሕብስቲ ኣመልኪቶም ኣብ ጎደናታት ወጺኦም ተቓውሞኦም ኣስሚዖም።
ካብቲ ቦታ ዝተረኽበ ናይ ቪድዮ ምስልታት ከምዘርኣዮ: ኣብ ሱዳን ንዝሓለፉ ክልተ ሳምንታት መንግስቲ ንዝወሰዶ ምጉዳል ድጎማ ሕብስቲ ብምቅዋም: ሱዳናውያን ኣብ በበይኑ ቦታታት ናብ ጎደና ብምውጻእ በቲ ውሳነ ዘይዕግበቶም ክገልጹ ጸኒሖም ኣለው።
መንግስቲ ሱዳን ንተሓድሶ ቁጠባታ ሃገር ብዝምኽንያቱ ድጎማ ሕብስቲ ከምዝነከየን ዋጋ ሸርፊ ባጤራ እታ ሃገር ክጎድል ከምዝገበረን’ዩ ዝሕበር።
ባይቶ ሱዳን ነዚ ብተሓድሶ ቁጠባ ሱዳን ኣብ ዝሓለፈ ወርሒ ታሕሳስ ዝወጸ ባጀት 2018 እታ ሃገር ድሕሪ ምጽዳቑ’ዩ እቲ ተቓውሞታት ኣብ ሱዳን ዝርአ ዘሎ።
ሓደ ፓውንድ ሱዳን 6 ዶላር ይሽረፍ እኳ እንተነበረ: ኣብዚ ግዜዚ ግን ናብ 18 ከምዘንቆልቆለ ኣሶስየትድ ፕረስ ሓቢሩ።


text:
ፕሬዝዳንት ሳልቫ ኪርን ሪያክ ማቻርን እቲ ግጭት ኣብ ዝሓለፈ ወርሒ ታሕሳስ ካብዝልዓለ ንኻልኣይ ግዜ ተራኺቦም ኣለው።ክልቲኦም መራሕቲ ነቲ ብኽልቲኦም ወገናት ብተደጋጋሚ ዝተጥሓሰ ቶኽሲ ጠጠው ናይ ምባል ስምምዕ ዳግማይ ኣብ ወርሒ ግንቦት ተፈራሪሞ።
ናይ ኢትዮጵያ ቀዳማይ ምንስቴር ሃይለማሪያም ደሳለኝ ክልቲኦም ወገናት ፀገም ደቡብ ሱዳን ንምፍታሕ ተሰማሚዖም ኣለው ኢሎም።
‘’ንምንታይ፣ከመይ፣መዓስን መንን ዝብሉ ዝሓቖፈ ናይ ሓባር ናይ ስግግር መንግስቲ ኣብቶም ዝቕፅሉ 60 ማዕልታት ንምዝዛም ተሰማሚዖም ኣለው’’ኢሎም ቀዳማይ ምንስቴር ሃይለማሪያም።
ናይ ኡጋንዳ ፕሬዝዳንት ዩወሪ ሙሶቮኒን ናይ ኬንያ ምኽትል ፕሬዝዳንት ዊልያም ሩቶን ሓዊሱ መራሕቲ እቲ ዞባ ኣብቲ ናይ ትማሊ ሰሉስ ዝርርብ ተሳቲፎም ኣለው።ኣብቶም ዝቕፅሉ ሒደት ማዕልታት ኣብ ዝርዝር ትልሚ ሰላም ዘተኮረ ዝርርብ ኣብ ኢትዮጵያ ክቕፅል እዩ።
ናይ ሕብረት ኣፍሪካ ሰላምን ፀጥታን ኮሚሽነር እስማዒል ቸርጉይ ክልቲኦም ወገናት ነቲ ዝርርብ ብዕቱብ ክሕዝዎ ፀዊዖም ኣለው።
ተዋጋእቲ ወገናት ንፃውዒት ህዝቦምን ዓለምለኸ ማሕበረሰብን ፂን ኢሎም ክሰምዑ ተስፋን ትፅቢትን ሕብረት ኣፍሪካ እዩ ምስ በሉ ‘’ዝቕፅል ፖለቲካዊ ልዝብ ናይ ገዛእ መርገፂኦም ንምስጓምን ውፅኢት እቲ ዝርርብ ንምድንጓይን ክጥቀምሉ የብሎምን’’ኢሎም።
ግጭት ደቡብ ሱዳን ናብ ሰብኣዊ ቅልውላ ዓብዩ ንልዕሊ 1.3 ሚሊዮን ሰባት ኣመዛቢሉ።ሕፅረት ምግቢ እውን ኣንፀላልዩ’ሎ።እቲ ህውከት ኣብ መንጎ ፕሬዝዳንት ኪርን ማቻርን ብዝተፈጥረ ናይ ስልጣን ቕልስ እዩ ተላዒሉ።


text:
ፕረዝደንት ዶናልድ ትራምፕ ‘’ዘርኣውነት ሰይጣናዊ እዩ’’ ክብሉ ብቕድሚ ትማሊ ቀዳም ኣብ ክፍለ ግዝኣት ቨርጂኒያ ከተማ ሻርለትስቪል ንልዕልነት ፀዓዱ ዘካየድዎ ደማዊ ተቓውሞ ኮኒኖምዎም።
ፕረዝደንት ትራምፕ ነዚ ዝገለፁ ብዛዕባ እቲ ዕግርግር ምስ ጠቕላሊ ዓቃቢ ሕጊ ጄፍ ሰሺንስን ዳይረክተር ፈደራላዊ ቤት ጽሕፈት ምርመራ ኣሜሪካ ክርሲቶፈር ረይን ሎሚ ሶኑይ ድሕሪ ምርኻቦም እዮም ።
ንሶም እቲ ግጭት ምስተፈጠረ ሽዑ ንሽዑ ብዘይምኹናኖም ካብ ኩሎም ፖለቲካዊ ደምበታት ኣሜሪካ በሊሕ ነቐፌታ ክቐርቦም ፀኒሑ።
ፕረዝደንት ትራምፕ ብቐጥታ ነቶም ሰልፈኛታት ብምኹናን ግዳያት ፍትሒ ክረኽቡ እዮም ኢሎም።
“ሚንስትሪ ፍትሒ በዚ ህይወት ሓንቲ ንፅህቲ ኣሜሪካዊት ዝቐተለን ንካልኦት 20 ዘቑሰልን ደማዊ ናይ መኪና መጥቓዕቲ ምርመራ ስቪላዊ መሰላት ጀሚሩ’ሎ።ከምዚ ዝበለ ዘርኣዊ ገበን ዝፈፀምካ ምሉእ ብምሉእ ክትሕተት ኢኻ።ኣብ ዝሓለፈ ቀዳም ከምዝበልኩዎ ነዚ ዘሰንብድ ናይ ፅልኢ መጥቓዕቲ ብፅኑዕ ንኹንኖ።ብዙሕ ግዜ ከምዝገለፅኩዎ ሕብሪ ቆርበት ብዘየገድስ ኩሉ ብዓይኒ ሕጊ ማዕረ እዩ።”
ፕረዝደንት ትራምፕ ብፍላይ ንጉጅለታት KKKን ንደገፍቲ ናዚን ብሽም ኮኒኖም ኣለው።ነቶም ዓሌታዊነት ንምቅዋም ኣብ ልዕሊ ዝተሰለፉ መጥቓዕቲ ዝፈፀሞ ኣሌክስ ፊልድስ ጁኒየር ዝተባህለ ወዲ 20 ዓመት መንእሰይ እዩ።


text:
ኤርትራዊ ናይ ዕድመ በዓል ጸጋ ዶ/ር ናይዝጊ ገበረመድህን ኣብ መበል 84 ዓመቶም ኣብ መፋርቕ ወርሒ ነሓሰ, 2018 ን5000 ሜትር ብራኸ ዘለዎ እምባ ኬንያ ብምድያብ ናይ መጀመርያ ናይ ዕድመ በዓል ጸጋ ነቲ እንባ ዝደየቡ ምኳኖም ተገሊጹ’ሎ።
ዶ/ር ናይዝጊ ነዚ እምባታት ናይ ምድያብ ልምዲ ወዲ 25 ዓመት ከለው ንእምባ ኪሎማንጃሮ ብምድያብ ከምዝጀመርዎ ይገልጹ። ንኪሎማንጃሮ ኣርባዕተ ጊዜ ነዚ ሎሚ ኣብ መበል 84 ዓመቶም ዝደየብዎ እምባ ኬንያ ድማ ንመበል 13 ጊዜ ይድይብዎ ከምዘለው ይገልጹ።
ዶ/ር ናይዝጊ ኣብ 1930ታት ወለዶም ካብ ኤርትራ ናብ ኢትዮጵያ ምስ ተሰደዱ ኣብ ኢትዮጵያ ተወሊዶም ዝዓበዩ ክኮኑ ከለው ኣብ 1957 ዓ.ም ምስ ሸሞንተ ኢትዮጵያዊያን ብምዃን ናብ ኣሜሪካ ብምኻድ ትምህርቲ ምህንድስና ምምሃሮምን ካብኡ ድማ ናብ ኢትዮጵያ ተመሊሶም ክሳብ ደርግ ናብ ስልጣን ዝመጽእ ብሞያ መምህርነት ከምዘገልገሉ ካብኡ ግን ናብ ኬንያ ብምስዳድ ንነዊሕ እዋን ኣብ ዝተፈላለየ ጽፍሕታት ሕቡራት ሃገራት ዝሰርሑ ኽኮኑ ከለው ኣብ 1994 ድማ ናብ ኤርትራ ተመሊሶም ኣብ ምዕቓብ ከባቢን ኣብ መጽናዕቲ ስነ ጥንታዊ ህንጻታት ኣስመራ ን11 ዓመታት ኣገልጊሎም እዮም።
ዶ/ር ናይዝጊ ንመጀመርያ ጊዜ ንእምባ ኪሎማንጃሮ ብከመይን ከምዝደየብዎ ብምግላጽ ምስ ድምጺ ኣሜሪካ ዘካየድዎ ዕላል ይጅምሩ።


text:
ቁጽሪ ኣብ መዳጎኒ ማእከል ሊብያ ዝርከቡ ስደተኛታት ምጉዳሉ ሓደ ላዕለዋይ ሰበ ስልጣን መንግስቲ ሊብያ ትማሊ ሶኑይ ንኣገልግሎት ዜና AFP ገሊጹ።
ሓላፊ ዘይሕጋዊ ምስግጋር ሰባት ዝከታተል ክፍሊ ዝኾኑ ጀነራል መሓመድ በሽር ቁጽሪ ኣብ መዳጎኒ ማእከል ስደተኛታት ዝጸንሑ ስደተኛታት ካብ 27,000 ናብ 5,200 ምጉዳሉ ሓቢሮም ።
ንሶም ብተወሳኺ ካብ ወርሒ ግንቦት 2017 ጀሚሩ 20 ካብተን ኣብታ ሃገር ዘለዋ 53 መዳጎኒ ማእከል ስደተኛታት ከምተዓጸዋ ገሊጾም።
ጀነራል መሓመድ በሽር እዚ ለውጢ ዝተረኽበ ዓለምለኸ ትካል ስደተኛታት ነቶም ስደተኛታት ናብ ሃገራቶም ንምጥያስ ብዘካየዶ ጻዕርታት ምዃኑ ሓቢሮም።
ድሕሪ ኣብ መደበር ቴሌቭዥን CNN ዝቐረበ ጸብጻብ ኣብ ጉዳይ መሸጣ ስደተኛታት ከም ጊልያ ገለ ሃገራት’ውን ዜጋታተን ካብ መዳጎኒ ማእከል ከምዘጣየሳ ሓቢሮም።
ጀነራል መሓመድ ብተወሳኺ ኣብታ ሃገር ተሪፎም ዘለው ስደተኛታት መብዛሕትኦም ካብ ሃገራት ኤርትራ: ኢትዮጵያን ሶማልን ምዃኖም ንሶም ድማ ብናይ ሕቡራት ሃገራት ትካል ስደተኛታት ኣፍልጦ ዝረኸቡን ናብ ሳልሳይ ሃገር ክጣየሱ ዝጽበዩ ዘለው ምዃኖም ገሊጾም።
ብመሰረት ሓበሬታ ሕቡራት ሃገራት ኣስታት 48,000 ዝተመዝገቡ ስደተኛታት ኣብ ሊብያ ከምዘለውን ካብኣቶም ካብ 5,000 ክሳብ ፲10,000 ዝኾኑ ኣብዚ ዓመተ 2018 ናብ ሳልሳይ ሃገር ክጣየሱ ከምዝኾኑ ተገሊጹ።
ብዙሓት ካብቶም ስደተኛታት ኣብ መዳጎኒ ማእከል ስደተኛታት ሊብያ ዘሎ ኩነታት ዘይ ሰብኣዊ ምዃኑ ክገልጹ ከለው ጀነራል መሓመድ በሽር’ውን ነዚ ይሰማምዕሉ እዮም: መንግስቲ ነቲ ኩነታት ንምምሕያሽ ይሰርሕ ከምዘሎ’ውን ይገልጹ።


text:
እዚ ምምላስ መራሒ ተቃወምቲ ናብ ጁባ ነቲ ዝሓለፈ ዓመት ኣብ መንጎ መንግስትን ተቃወምትን ዝተበጽሐ ስምምዕ ሰላም ንምትግባርን ነታ ኣብታ ሃገር ን30 ኣዋርሕ ዝጸንሓ ኩናት ሓድ-ሕድ ደው ንምባል ይሕግዝ’ዩ ዝብል ተስፋ ተነቢሉ’ሎ። ድሕሪ ቃለ-መሓላ ሚስተር ማቻር ፕረዝደንት ሳልቫኬር ናብ መስርሕ ሃገራዊ ሓድነትን ምምስራት መሰጋጋሪ መንግስቲ ከምዝጅመር ብምግላጽ ንምትግባር’ቲ ስምምዕ ሰላም ጸዊዖም።
‘ብርግጽ ሓደ ሓደ ዘይተፈትሑ ጸገማት’ቲ ስምምዕ ከምዘለዎ ንፈልጥ ኢና። እንተኾነ ነዞም ፍልልያት ብሓባር ብምኳን ከምፈትሖም ቃል ክኣትወልኩም እፈትው።’
ንሶም ብተወሳኺ ንደቡብ ሱዳን ናብ ሰላምን ብልጽግናን ንምምላስ እቲ ምርጫ እዚ ጥራይ ምኳኑ ይገልጹ።ሚስተር ማቻር ብወገኖም ምስ ፕረዝደንት ቫልቫኬር ከምዝተሓባበሩ ርእይቶኦም ሂቦም’ለው።
ቅድሚ ሕጂ’ውን ሚስተር ማቻር ምክትል ፕረዝደንት ሳልቫኬር ከምዝነበሩ እንተኾነ ንምብራር ሚስተር ማቻር ኣብ ሓምለ 2013 ዓ.ም.ፈ ተኸቲሉ ኣብ ታሕሳስ 2013 ዓ.ም ኣብታ ሃገር ብዝተላዓለ ኩናት ሓድ-ሕድ ብኣሰርተታት ኣሽሓት ዝቑጸሩ ሰባት ከምዝሞቱን ካልኦት ልዕሊ 2 ሚሊዮን ዝኾኑ ድማ ካብ መነባብኦም ምዝንባሎም ይፍለጥ።
ብመሰረት ጸብጻብ ድምጺ ኣሜሪካ ካብቲ ቦታ ድሕሪ ናይ ልዕሊ ሓደ ሰሙን ምድንጓይ ንመራሒ ተቃወምቲ ዝሓዘት ነፋሪት ሶሉስ ኣብ መዓርፎ ነፈርቲ ጁባ ምእታዋ ገሊጾም’ለው። እቲ ዝጸንሐ ምድንጓያት ብሰንኪ ኣብ መንጎ ተቃወምትን መንግስቲ ዝጸንሐ ዘይምስምማዕ ኣብ ጉዳይ ኣብ ዋና ከተማ ጁባ ዝወፍር ቁጽሪ ሰራዊትን ኣጽዋር ምኳኑ’ውን ይፍለጥ።
ኣምባሳደር ደቡብ ሱዳን ኣብ ኒውዮርክ ኣምባሳደር ጆሴፍ ማሎክ ዋላ’ኻ ኣብ ምምላስ ማቻር ምድንጓይ እንተነበረ መንግስቲ ግን ኣብ ምሉእ ምትግባር‘ቲ ስምምዕ ሰላም ከምዝሰርሕ ዘሎ ድሕሪ ምግላጽ ምምስራት እቲ ናይ ምስግጋር መንግስቲ ድማ ድሕሪ ኣብታ ሃገር ዘለዎ ወገናት ምዝርራብ ኣብ ሓደ ወይ ክልተ መዓልት ከምዝምስረት ገሊጾም።
ሕ/ሃ ንክልቲኦም ወገናት ኣብ ምምላስ ሚስተር ማቻር ናብ ጁባ ተጽዕኖ ከካይድ ዝጸንሐ ኮይኑ፡ ሶኑይ ወሃቢት ቃል ሕ/ሃ ብቅልጡፍ ክምለሱ ድልየትና’ዩ ምክንያቱ ኣካል ምምላስ ምሉእ ሰላም’ታ ሃገር ብምኳኑ ኢሎም።
ኣምባሳደር ኣሜሪካ ኣብ ሕ/ሃ ሳማንታ ፓወል ብወገነን ከምዚ ኢለን።
‘እቲ ስምምዕ ዝተፈረመ ካብ ኢጋድ፡ ሕብረት ኣፍሪቃ፡ ቤት-ምኽሪ ጸጥታ ሕ/ሃ ዝተካየደ ተጽዕኖ ክኸውን ከሎ ብተወሳኺ ኣብ ዝሓለፈ እዋርሕ ዝነበረ ምትእትታው ገለ ሃገራት ኣፍሪቃ ነቲ ብመንግስቲ ደቡብ ሱዳን ዝተወሰደ ስጉምቲ ምክልካል ሪክ ማቻር ናብ ደቡብ ሱዳን ንምምላስ ምቅዋሞም ንህዝቡ ሱዳን ዝጠቅም ስጉምቲ ክውሰድ ኣክኢልዎ’ዩ። ቤት-ምኽሪ ጸጥታ ሕ/ሃ እውን ብዛዕባ’ዚ ሎሚ ክዘራረብ’ዩ።’
ብተወሳኺ ሶኑይ ሓደ ካብ ላዕለዎት ሰበ-ስልጣን ሚስተር ማቻል ምስ 200 ሰራዊት ካብ ጋምቤላ ናብ ጁባ ኣትዮም’ለው። ብተመሳሳሊ ጀነራል ሳይሞን ጋቴዎች ዝሓለፈ ሰሙን ጁባ ክኣትው ትጽቢት ዝተገብረሎም እንተነበረ ነፋሪቶም ጁባ ንምዕራፍ ብመንግስቲ ደቡብ ሱዳን ፍቓድ ስለይተዋህበ ምድንጓዮም ይፍለጥ።
ክልቲኦም ወገናት ዝሓለፈ ዓመት ነሓሰ ስምምዕ ሰላም ምፍራሞም እንተኮነ ትግባረ እቲ ስምምዕ ብምድንጓዩን ግጭት ኣብታ ሃገር ምቅጻሉ ይፍለጥ።
ምሉእ ትሕዝቶ ኣብዚ ምስማዕ ይክኣል።


text:
ዋላ’ዃ ብሰንኪ ዓሌታዊ ጎንፅታት፡ዶባዊ ምስሕሓባት፡ዅናትን ናይ ተፈጥሮ ሓደጋታትን ሚሊዮናት ሰባት ካብ መንበሪ ገዛውቶምን ሃገሮምን እንተተመዛበሉ’ውን ብዙሓት ኣሜሪካዊያን ብዛዕባ ዕፃ እቶም ዝተፈናቐሉ ሰባት ኣፍልጦ የብሎምን።ብመሰረት ሓዱሽ ዝተኻየደ መፅናዕቲ 42 ሚእታዊ ኣሜሪካዊያን ጥራሕ ብዛዕባ ስደተኛታት ኣፍልጦ ኣለዎም።ካብኦም ድማ 38 ሚእታዊ ጥራሕ ንዕኦም ንምሕጋዝ ወፈያ ይገብሩ።
መዓዝ ከምእትምለስ ከይፈለጥኻ፡ክትምለስ ምዃንኻ’ውን ርግፀኛ ከይኾንካ እሞድማ ንኣዋርሕ ወይ’ውን ንዓመታት ኣብ ፎቕዶ መፅለሊ ስደተኛታት ምንባር ኣብ ሙሉእ ዓለም ዝውቱር እዩ።
ኣፍጋኒስታናዊ ኣሜሪካዊ ኻሊድ ሖሴይኒ ደራሲ ክልተ ዉሩያት መፃሕፍቲ እዮም።ወዲ 11 ዓመት እናሃለው ሕብረት ሶቪየት ንኣፍሃኒስታን ወሪራታ።ቤተሰቦም ሃገሮም ገዲፎም ናብ ፈረንሳይ ሃዲሞም።ፀኒሖም ድማ ኣብ ዩናይትድ ስቴትስ ፖለቲካዊ ዕቑባ ተዋሂቡዎም።
ሖሴይኒ ኣብ ዓለም ናብ 43 ሚሊዮን ዝፅግዑ ስደተኛታት ወይ’ውን ዝተመዛበሉ ሰባት ከምዘለው ይገልፁ።


text:
ኣብ ኢትዮጵያ ብምኽንያት ድርቂ ህፁፅ ሓገዝ መግቢ ዘድልዮም ኣብ ዝሓለፈ ወርሒ ጥሪ ካብ ዝተገልፀ ምውሳኹ ኮሚሽነር ኮሚሽን ሃገራዊ ምክልኻል ሓደጋ ኢትዮጵያ ኣቶ ምትኩ ካሳ ገሊፆም።
“ብመሰረት ኣብ ጥሪ 2017 ዓ.ም ወግዓዊ ዝገበርናዮ ኣሃዝ 5.6 ሚሊዮን ነይሩ።ድርቂ ኣብ ዝተኸሰቶም እንስሳት ብምርባሕ ዝናበሩ እቲ ድርቂ ካብ እዋን ናብ እዋን እናወሰኸ ብምኻዱ ሕዚ በዝሒ ተሓጋዛይ 7.78 ሚሊዮን በፂሑ’ሎ።”
ኣስታት 1.5 ሚልዮን ኣብ ክልል ኦሮሚያ፣203,000 ኣብ ክልል ደቡብ ብሄርን ብሄረሰባትን ህዝብታትን፣ኣስታት 304,000 ድማ ኣብ ክልል ኣምሓራ ብዝሒ ተሓገዝቲ ምውሳኹ ዘርዚሮም።ኣብ ክልል ኣምሓራ ብፍላይ ድሕሪ እቲ ዝሓለፈ ዳህሳስ ሓረስቶት ዘራእቶም ብበረድ፣ኣስሓይታን ብውሑጅን ስለዝተጎደአ ብዝሒ ተሓጋገዝቲ ክውስኽ ክኢሉ’ሎ ኢሎም።
ኢትዮጵያ ኣብ ዝርዝር ብዓፀቦ ዝተጠቕዓ ሃገራር ኣይተጠቐሰትን ዘላ፡እዚ ዝኾነሉ ምክንያት ኣቶ ምትኩ ክገልፁ ከለው መንግስቲ ሓገዝ ንዘድልዮም ንኩሎም ዜጋታት ሓገዝ የቕርብ ስለዘሎ እዩ ኢሎም።
ኣቶ ምትኩ ብተወሳኺ ቅድሚ ሎሚ ካብ ዝቐረበ ኣስታት ሓደ ቢሊዮን ዶላር መፀዋዕታ ሓገዝ ክንድቲ ዝደለ ኣይትረኽበን ኢሎም ።
“ሓገዝ ዝሃቡ ኣለው እዮም፤ብዙሕ ግን ኣይኮነን።ንኣብነት መንግስቲ ኣሜሪካ ብፕሮግራም መግቢ ዓለምን ሓባራዊ ህፁፅ ስርሒት ብዝተባህለ ትካልን ኣቢሉ 114 ሚሊዮን ዶላር ሂቡ።ዝተወሰኑ ካልኦት መንግስታት እውን ሂቦም ኣለው።ምስቲ እንደልዮ ረድኤት ክነፃፀር ከሎ ግን ዝሕቱል እዩ።”
ኣቶ ምትኹ ቀጺሎም ብርክት ዝበላ ዓፀቦ ዝኣወጃ ሃገራት ብምህላወን ዓቕሚ እተን ሃገራት ስለዝተመቓቐለ እዩ ድሕሪ ምባል እዚ ኣብ ግምት ብምእታው ፌደራላዊ መንግስቲ ኢትዮጵያ ኣብ ፈላማይ ዙር ሓደ ቢሊዮን ቕርሺ መዲቡ ኣብ ምንቅስቓስ ይርከብ ኣሎ ኢሎም።
ክልላዊ መንግስታት እውን ባጀት መዲበን ኣብ ምንቅስቓስ ከምዝርከባን ኣብ መንጎ ክልላት እውን ምትሕግጋዝ ከምዘሎ ገሊፆም።
ሰብ ሃብቲ እውን ብናይ ባዕላቶም ተበግሶታት ካብ ማእኸል ሃገር እኽሊ እናሸመቱን ቀለብ እንስሳት እናዓደጉን ኣብ ምቕራብ ከምዝርከቡ ኣቶ ምትኩ ካሳ ገሊፆም።
ሓገዝ ዘድልዮም ዜጋታት ምሉእ ረድኤት እናቐረበሎም ስለዝኾነ ኣብ ኢትዮጵያ ድርቂ እምበር ጥምየት የለን፤ፈደራላዊ መንግስቲ፣ክልላዊ መንግስታትን ገለ ገበርቲ ሰናይ ትካላትን ኣብ ኣብያተ ትምህርቲ መግቢ የቕርቡ ኣለው እውን ኢሎም።


text:
ዝተመሓየሸ ሕርሻዊ ቴክኖሎጂ ኣብ ናይ ኢትዮጵያ ምህርትን ኣፍራይነትን ንምውሳኽ ሓጊዙ ይብል አብዚ ሰሙን'ዚ ዝወፀ መፅናዕቲ ኤጀንሲ ትራንስፎርመሽን ሕርሻ ኢትዮጵያ ። እቲ ኤጀንሲ ብመፅናዕትን ምርምርን ዝተረኸቡ ሙሩፃት ዘርኢ፣ዱኽዒን ካልኦት ኣታዊታትን ብምስፍሕፋሕ ለውጢ ምርካቡን ነቲ ሓረስታይ ብቐጥታ ተረባሒ ዝገበሩ ምዃኖምን ናይቲ ኤጀንሲ ዋና ፈፃሚ ስራሕ ኣቶ ካሊድ ቦምባ ንቪኦኤ ገሊፆም ኣለው።
ካብ ዝጣየሽ ኣርባዕተ ዓመት ዝገበረ ኤጀንሲ ትራንስፎርመሽን ሕርሻ ኢትዮጵያ ዘካየዶ መፅናዕቲ 110 ገፅ ዝሓዘ ሪፖርት ኣውፂኡ’ሎ። ንአሽቱ ሓረስቶትን ፍሪያቶምን ኣፍራይነቶምን ንምዕባይን ምስ ዕዳጋ ብምትእስሳር እቲ ሓረስታይ ዝሓሸ ዕዳጋ ክረክብን ሓጊዙ’ሎ ኢሎም ኣቶ ኻሊድ።
‘’ፀገማት ዘርኢ፣ዱኽዒ፣ምርምር ኤክስተንሽንን ብምፅናዕን መፍትሒ ብምቕማጥን ፅቡቕ ስራሕ ተሰሪሑ እዩ’’ ዝበሉ ኣቶ ኻሊድ ብምቕፃል ‘’ምጡን ዱኽዒ ዝብሃል ዝተኣታተወ ሓድሽ ኣሰራርሓ፣ጣፍ ብመስመር ኣብ ምዝራእ ዝተርኣየ ዓብዪ ምዕባለ በዚ ኤጀንሲ ዝተሰርሐ እዩ’’ኢሎም።ምስ ዕዳጋ ኣብ ምትእስሳር እውን ብዙሓት ሓረስቶት ንቢራ ዝኸውን ስገም ከምርቱን ምስቲ ኢንዱስቱሪ ክተኣሳሰሩን ዓብዪ ስራሕ ተሰሪሑ እዩ ኢሎም።
ምስ ፕሮግራም ምግቢ ዓለም ርክብ ብምፍጣር ንደቡብ ሱዳንን ካልኦት ሃገራትን ዝልኣኽ ብኢትዮጵያዊያን ሓረስቶት ዝተመርተ ብፅቡቕ ዋጋ ምሻጥ ተጀሚሩ’ሎ ኢሎም ብምስዓብ ኣቶ ካሊድ።
ኣብ ናይ ኢትዮጵያ ሕርሻ ዝድለ ለውጢ ንምምፃእ ናይ መሓውር ምምሕያሽ የድሊ እዩ ዝበሉ ኣብ ባንኪ ዓለምን ካልኦት ትካላትን ን30 ዓመታት ዝሰርሑ ክኢላ ስነቁጠባ ኣቶ ኣክሎግ ቢራራ ንድሕሪት ዝተረፈ ወይ ድማ ብዙሕ ምህርቲ ንዘይርከበሉ ኽፋል ቁጠባ ዘመናዊ ምግባር እዩ መሓውራዊ ለውጢ ማለት ክብሉ ኣብ ህንዲ ንዝተኻየደ መሓውራዊ ለውጥን ውፅኢቱን ገሊፆም።
ምሉእ ትሕዝቶ አብዚ ምስማዕ ይኸአል።


text:
ዕለት 7 ጥቅምቲ 2018 ዓ.ም. ፍርቂ መዓልቲ ቅዱስ ኣቦና ር.ሊ.ጳ. ፍራንቸስኮ ጸሎት መልኣከ እግዚኣብሔር ቅድሚ ምዕራጐም ኣብ ናይ ዕለቱ ወንጌል ማርቆስ ምዕ. 10 ካብ ፍቕዲ 2-16 ዝተወስደ ምንባብ ኣሞርኵይዞም፥ ፍቅሪ ብኽርስቶስ ተደጊፉ እቲ ሰብ ሓዳር ኣብ ሓድነቶም ዘጽንዕ ተወፋይነት ሓድሕዳዊ ዝረጋገጸሉ ክኸውን እንከሎ፡ ውልቃዊ ርውየት ዝድለየሉ ምስ ዝኸውን ግና ምግምማዕ የስዕብ። ቤተ ክርስቲያን እትዅንን ዘይኰነት እንታይ ደኣ እቶም ዝቖሰሉ ወይ ጥፉኣን ናይ ዝዀኑ ልብታት ናብ እግዚኣብሔር ንምምራሕ እትጽውዕ እያ ኣብ ዝብል ሓሳብ ዘማእከለ ቃለ ኣስተንትኖ ለጊሶም።
ስምዖን ተ. ኣርኣያ - ከተማ ቫቲካን
ኣብ ቅድሚ እቲ ዝርአይ ዘሎ ብዙሕ ስቓይ ምግምማዕ ኣብ መንጐ ሰብ ሓዳር፡ ቤተክርስቲያን ናይ ስድራ ቤት ጽባቔ ደጊማ ካብ ምርግጋጽ ኣይትቦክርን እያ፡ እዚ ከምዚ ኢሉ እንከሎ፡ ናይቶም ዝጠፍኡን ዝቖሰሉን ልብታት ናብ እግዚኣብሔር ንምምራሕ ናይ ፍቕርን ምሕረትን ህላዌኣ ንምንባር ዝተጸውዔት ምዃና ቅዱስ ኣቦና ገሊጾም፡ ፈሪሳያውያን ድማ ምእንቲ ኺፍትንዎ … ሰብኣይ ንሰበይቲ ኺፈትሃዶ ግቡእ እዩ? ኢሎም ሓተትዎ፡ (ብሕጊ ሙሴ መሰረት)”
ሰብኣይን ሰበይትን ኣብ መርዓ ይማልኡ
ኢየሱስ ንሕጊ ሙሴ እንከነጽር፡ ሙሴ ነቲ ሕጊ ክጽሕፍ ዘገደዶ ትረት ልባቶም እምበር ምስቲ ናይ ፍትጠረት ኣናስር ዝዛመድ እዩ ቢሉ ከምዘይኰነ ገሊጾም፡ ክርስቶስ ከምቲ ቀዳማይ ምንባብ ኦሪት ዘፍጥረት ምዕ. 2 ካብ ፍቕዲ 18-24 ዝሕብሮ፡ ንኣኡ ጠቒሱ እውን እቲ ኣብ መንጐ ሰብኣይን ሰበይትን ዝኽወን ሓደኣውነት ጸገም ምስ ዝፍጠር ወይ ነገራት ከምዝተሓሰቦ እንተድኣ ዘይከደ ሰብኣይ ንሰበይቱ ይንጸጋ ዝብል ኣይኰነን፡ ሰብኣይን ሰበይትን ኣብ ቃል ኪዳን ንሓድሕዶም ክፋለጡን ከመላልኡን ክደጋገፉን ከምእተጸውዑ ዘብርህ እዩ ኢሎም።
ውልቃዊ ረብሓ እንተድኣ ዓብሊሉ፡ እቲ ሓድነት ይብተኽ
ናይ ኢየሱስ ትምህርቲ ወይ ከኣ ምዕድን ይብሉ ቅዱስ ኣቦና፥ “ግልጽን ናይ ቃል ኪዳን ክቡሪ ማለት እቲ እምንቶ ዝሓትት ናይ ፍቅሪ ውህደት ዝብል ክብሩ የረጋጽን ይከላኸልን” ኢሎም
“እቲ ንሰብ ሓዳር ኣብ ሓድነቶም ክጸንዑ ዝግበር፡ እቲ ብጸጋ ክርስቶስ ዝድገፍ ሓደሕዳዊ ተወፋይነት እዩ”
ካብዚ ወጻኢ ግና ኣብቶም ሰብ ቃል ኪዳን ውልቃዊ ረብሓ እተድኣ መዚኑ ሓድነቶም ቀጻልነት እይህልዎን ኣይጸንዕን እውን።
ኢየሱስ ናይ ርክብ ዕንወት ኣይፈቅድን
ናይ ሎሚ ወንጌል ከምዘብርሆ፡ ኣብ መንጐ ሰብኣይን ሰበይትን ዝቐውም ርክብን ፍቅርን ናብ ቅልውላው ዝድርኽዎ ተግባራት ብክልቲኣቶም ወገን ክፍጸም ከምዝኽእል የዘኻኽር፡ ኢየሱስ ግን፡ ኣብ ቃል ኪዳን ምንጻግ ወይ ምንጽጻግ ዝብል ተግባር ኣብ ርክብ ክህሉ ዝከኣል እዩ ዝብል ሓሳብ ኣይፈቅድን፡ በዚ ኣቢሉ እምበኣርከስ እቲ መርገጺ ዝዀነ ኣብ መደብ ኣምላኽ ዝተረጋገጸ ናይ ርክብ ሓይልን ጽባቔን ዳግም የረጋግጽ።
ቤተ ክርስቲያን ነቲ ካብ ቅዱስ መጽሓፍን ትውፊትን ዝተቐበለቶ ጽባቄ ስድራ ቤት ኣብ ምርግጋጹ ዘይትስልክይ እያ፡ ማዕረ ማዕሪኡ ከኣ ነቶም ወለምታ ርክባት ዝነብሩን ብድኻምን ስቓይን ነቲ ርክብ ክቕጽል ንዝገብሩ ኣደኣዊ ቅርበታ ጭቡጥ ኰይኑ ንኽግለጽ እትጽዕር እያ።
እግዚኣብሔር ነቲ ዝቖሰለ ፍቕሪ ይምሕር
እግዚኣብሔር ምስቲ እሙን ዘይኰነ ሕዝቡ ዝነብሮ ተግባር ነቲ ዝቖለ ፍቕሪ ብምሕረቱ ምፍዋስ ዝብል እዩ፡
ዝቖሰለ ፍቕሪ ብምሕረትን ይቕረታን ኣገባባት ብእግዚኣብሔር ይሓውይ፡ ምእንቲ’ዚ ቤተ ክርስቲያን ኣብዚ ኩነት’ዚ ንምዅናን ዘይኰነስ ኣብ ቅድሚ እቲ ኣብ መንጐ ሰብ ሓዳር ዝፍጠር ውድቀት ነቶም ኣብዚ ውድቀት’ዚ ንዝርከቡ ብፍቕርን ብግብረ ሰናይን ብምሕረት ብምስትውዓልን ናይቶም ዝቖሰሉን ጥፉኣትን ልብታት ናብ እግዚኣብሔር ምምራሕ ዝብል እዩ፡
ሰብ ሓዳር ሓድነቶም ኣብ ኣናስር ጸጋ እግዚኣብሔር ምዃኑ ካብ ዝብል ርግጸይናነት ተበጊሶም ክነብርዎ መታን ድጋፍ ቅድስቲ ድንልግል ማርያም ንለምን ቢሎም፡ ዕለት 13 ጥቅምቲ 2018 ዓ.ም. ቀዳማይ መዓልቲ ካታኰምበ (ኣባይትን መቓብርን ትሕቲ መሬት ሰማዕታት ክርስቲያን) ምዃኑ ዘኺሮም፡ ናብቲ ናይ ሰማዕታት ታሪኽ ዝገልጽ ስነ ጥንታዊ ታሪኽ ኩሉ ብነጻ ምብጻሕ ከካይድ ጳጳሳዊ ናይ ቅዱስ ስነ ጥንታዊ ታሪኽ ተቐዋም ዘነቓቕሖ መደብ ዝምነኣድ ምዃኑ ሓቢሮም፡ ኣመስጊኖምን ዝለገስዎ ቃለ ኣስተንትኖ ዛዚሞም ጸሎት መልኣከ እግዚኣብሔር ምስቶም ካብ ውሽጥን ወጻእን ዝመጹ ኣብ ቅርዓት ቅዱስ ጴጥሮስ ምዝ ተኣከቡ ምእመናን መሪሖም ከምዝደገሙ ናይ ቅድስቲ መንበር ዜናን ክፍሊ ማሕተምን መግለጺ ኣፍሊጡ።


text:
ከተማ ዛላምበሳ ድባባ ዝሕል ዘበለ ኮይኑ ረኪበዮ፡፡ ቅድሚ ኵናት ኢትዮ ኤርትራ ድምቅትን ውዕውዕትን ምንባራ ይዝክር፡፡ እንተሎሚ ኩሎም ግልጋሎት ወሃብቲ ትካላት ስርሖም እናዓመሙ እኳ እንተኮኑ ዘለዋ ግርማ ግን ኣይ ከም ቀደምን፡፡ እቶም ዝደለኩዎም ማሰኛታት ግን ንምርካቦም ኣይተፀገምኩን፡፡ ሊቀ-ሁሩያን ኪዳነ ገብረን ኣቦይ ከበደ ኣባድን ረኪበ ኣዋጊዐዮም ኣለኩ፡፡ ጉዳይ ማሰን ኣጠቃቅምኡን ኣልዒሉ ሊቐ ሁሩያን ኪዳነ ገብረ ከምዚ ይብል፤ ማሰ ኣብ መርዓ ይግለጽ፡፡ ኣብ ዕብይ ዝበሉ ተስካራት እውን ይግለፅ እዩ፡፡ ኣብ ናይ ዓበይቲ ኣፀቢቁ ንሓዘን ዘይጎድእ ይብሃል እዩ፡፡ ማሰ ጥዑም ዝኾነ ናይ ባዕሉ ኣለዎ ዋላ እቲ መልቀስ እውን ኣብ ሐዘን ዝብሃል ድኣ ይኩን እምበር ናይ ባዕሉ ዜማ ኣለዎ እዩ፡፡ ወዲ 83 ዓመት ኣቦይ ከበደ ኣባዲ፡ ጥቅሚ ማሰ እንትሕብሩ ማሰ ንተውዳስ ኢካ ትጥቀመሉ ነቲ በዓል መዓልቲ፡፡ ተደሊካ ድማ ትፀርፈሉ ኣሎ፡፡ እግረ መገድካ እውን ጥቅምካ ከተእትወሉ ይግበር እዩ፡፡ ኣብነት ዘይሓርስ ብዕራይ ዝገዝኡ ወዲ ዓድና ከሽጥዎ ደልዮም ፡፡ ድሓር ኣቶ ቢዘን ዝበሃል ኣብ ዓድና ኩሉ ግዘ ግብጃ ዝገብር ነይሩ፡፡ ኣብቲ ናቱ ጉዳይ ነቲ ሕማቅ ብዕራይ ዝሸጠሎም ሰብኣይ ሸምጢጦም ብዕራዮም ክሽየጠሎም ከምዚ ኢሎም፡፡
ኣንታ ኣብ ኣግዓፀርገ ኣሎ ኣራፋይነ ዝበሃል ተንኮለኛን ጎራሕን
ብዕራይ ሸይጡለይ ቀይሕን ቁሩሕን
ፀሚድካዮስ ግርብያ ኣይምሑን
እንተረኪበሉ ሳዕርን ፈልሕን
ኣቶ ቢዘን ከሎ ሀፍታምን ርቡሑን
ዋግኡ ከየጥፍአለይ እኳ ኣይፈርሕን
ኢሎም ማሰ ምስ በሉ ኣቶ ቢዘን ኣምፅእዎ ኢሉ ብፅቡቅ ዋጋ ገዚኡ ሓሪደዎ ፡ ዝብልን ካልእ ዝርከቦ ዕላል ኣዕሊለ ኣለኩ፡፡
ምሉእ ትሕዝቶ ኣብዚ ምስማዕ ይክኣል፡፡


text:
ካብ ሰነዳት ታሪኽ
ሃብትኣብ ጽገ
ሳልሳይ ክፍሊ
IV ስለያዊ ሓገዝ
ምብ/ ጀርመን ኣብ ስለያዊ መደብ’ውን ንወተሃደራዊ ስርዓት ኢትዮጵያ ንምድጋፍ ተዋሲኣ ኢያ:: እዚ ኸኣ: ነቲ ብመንግስቱ ዝቐረበ ጻውዒት ብቐጥታ ንምድጋፍ ከምዝኾነ ይግለጽ:: ምእንት’ዚ ከኣ: እቲ ልክዕ ዕለቱ ድኣ ኣይፍለጥን’ምበር ኣብ ሓጋይ 1977 ኣብ ሞንጎ ክልቲአን ሃገራት ውዕል ተፈሪሙ:: በዚ ውዕል መሰረት: ምብ/ጀርመን ኣማኸርትን: ኪኢላታትን ብምልኣኽ: ንምምሕዳራትን በዓል-መዝታትን ኢትዮጵያ ዘድልዮም ፍሉያት ዕማማት ከፍጽሙሎም ምእንቲ: ብዙሕ ስልጣናትን መሰላትን ክወሃቦም መደብ ወጺኡ:: ምብ/ጀርመን: ነቶም ኪኢላታት ዘድልዮም ምወላ ክትሽፍን ከላ: ንዐኦም ዘድልዮም መሳርሕታት ካብኣ ዝመጸ ኮይኑ: ብመሰረት ንግዳዊ ውዕላት ክልቲአን ሃገራት ክኸውን ተረዳዲአን:: እቶም: ኣማኸርቲ ብቐጥታ ንመንግስቱ ክረኽብዎ ከምዝኽእሉ ተገይሩ:: ብውዕል መሰረት: እዞም ኣማኸርቲ’ዚኦም ፍሉይ ተራ ዘለዎም ኢዮም:: ዓንቀጽ 2 ናይ’ቲ ውዕል ከምዝገልጾ: እቶም ኣማኸርቲን ኪኢላታትን ኣባላት ኤምባሲ ምብ/ጀርመን ኮይኖም ክርኣዩ: ግን ዲፕሎማስያዊ መዝነት ዘይብሎም ክኾኑን: ኣብቲ ሊስታ ዲፕሎማስያውያን ከኣ ከይምዝገቡን ይሕብር:: ብወገን: ማሕበርነታዊት ኢትዮጵያ ከኣ: ንኹሎም’ቶም ኣማኸርትን ኪኢላታትን: ውልቃዊ ሓለዋን: እቲ ንኹሎም ወጻእተኛታት ዲፕሎማሰኛታት ዝወሃብ „ኢሙኒቲ“ ክትህቦም ተወሲኑ:: ብግብሪ ክርአ ከሎ ከኣ: እቶም ንኣባላት ስለያ ምብ/ጀርመን ዝተዋህቦም መሰላትን ተራን: ልክዕ ከምቶም ኣማኸርቲ ገዛእትን ሓውሲ ገዛእትን ሃገራት: ዝወሃቦም ዝርአ ኢዩ:: ነቲ ንስለያዊ ትካላት ኢትዮጵያ ዝኸውን ቀረብ መሳርሕታት ካብ ምብ/ጀርመን ዝምልከት: ብ25.9.1977 ሓደ ንግዳዊ ውዕል: ኣብ ሞንጎ ክልቲአን መንግስትታት ተፈሪሙ:: ኣብዚ ውዕል’ዚ ሚኒስትሪ ሃገራዊ ጸጥታ ምብ/ጀርመን: ከም 1ይ መሻርኽቲ ተመዝጊቡ ክርከብ ከሎ: ዝተፈላለየ መሳርሕታት: ነቲ ኣብቲ ውዕል ተመዝጊባ ዘላ 2ይቲ መሻርኽቲ ማሕበርነታዊ ኢትዮጵያ: ክሸጠላ ተሰኒዱ ኣሎ:: ነዚ መሸጣ’ዚ ዘሳልጥ „ንግዳዊ ትካል ፎሩም“ ዝብል ትካል ምብ/ጀርመን ከካይድ ተወሲኑ:: እዚ ኣብቲ ውዕል: ብንጹር ትካል ምብ/ጀርመን ምዃኑ ተመዝጊቡ ዝርከብ ትካል: ነዚ ቀረብ ስለያዊ መሳርሕታት ምብ/ጀርመን ከተግብር ተመዚዙ::
ገለ ካብቲ መሳርሕታት:-
5 ረድዮ መቐበልን መልኣኽን ሓጺር ማዕበል SEG 15 D
5 ረድዮ FM ማእከላይ UFS 605
35 ረድዮ FM ኣብ መኪና ዘተተኽለ መደበር-ረድዮ
UFS 603
250 ስልኪ-ኣልቦ ረድዮ UFT 420
30 ቻርጀር 20
ዋጋ መግዓዚ ደሚርካ: ጠቕላላ ዋጋ ናይ’ዚ ንብረት’ዚ ኣስታት 230,000.= ዶላር ኣመሪካ ይኸውን:: እዚ ንብረት’ዚ ብሚኒስትሪ ሃገራዊ ጸጥታ ተዳልዩ ንሰደድ ተቐሪቡ:: ካብኦም ከኣ ብትካል ፎሩም ናብ ኢትዮጵያ ተላኢኹ:: ብዕለት 19.11.1977 ናብ ወደብ ዓሰብ በጺሑ:: እቲ ኣብ ሓጋይ (ብኤውሮጳዊ ወቕቲ) ናብ ኢትዮጵያ ዝተላእከ ጉጅለ ኣማኸርቲ: ብለውትናንት ጀነራል ናይበር ዝምራሕ ኮይኑ: ካልኦት ብዙሓት ዓሰርተታት ሰባት ዝሓቖፈ ነይሩ:: እዚ ጉጅለ’ዚ ኣብ ላዕለዋይ መሪሕነት መንግስቲ ኢትዮጵያ: ኣዝዩ ኣጠቓላሊ ጽልዋ ከምዝነበሮ ዝብል ገምጋም ምዕራባውያን ተዓዘብቲ: በዚ ልዒሉ ዝተጠቕሰ ውዕል ብተዘዋዋሪ መገዲ ይረጋገጽ:: ክሳብ ሕጂ ግን: ብዛዕባ ንጥፈታት ናይ’ዚ ጉጅለ’ዚ: ኣብ ኣርካይቭ ምብ/ጀርመን: ዘሎ ሓበሬታ ኣዝዩ ሒደት ጥራይ ኢዩ:: እዚ ጉጅለ’ዚ: ጸላኢ ዝቆጻጸረን ከተማታት ከመይ ኣብ ኢድካ ተእትወን ዝብል መጽናዕቲ ኣካይዱ ይበሃል:: ብተወሳኺ: እዚ ጉጅለ ኣማኸርቲ’ዚ: ኣብ ኣዲስ ኣበባን እቶም “ተነጸልቲ” ዝቆጻጸርዎን ቦታታት ኮይኖም ነጢፎም ይበሃል:: እቲ ፍሉይ ኣተኩሮ ዝነበሮ ትንታነ: እቲ ብዛዕባ’ቲ ብምዕራብ ጀርመን ዝተዋህበ ዝተባህለ መሳርሕታትን ዕጥቅን ናይቶም ኤርትራውያን “ተቓወምቲ” ኢዩ:: ከምቲ ኣቐዲሙ ዝተጠቕሰ ግን: ብዛዕባ’ዚ ዝርዝራዊ ጸብጻባት ስለያዊ ስርሒታት ዳርጋ ኣይርከቡን ኢዮም:: ካብዚ ዝተላዕለ ንብድሕሪ ሕጂ ተዋሳኺ መጽናዕትታት ክካየዱ ከድሊ ኢዩ::
I. ምዕጋት (blocking) ህ.
.ሓ.ኤ.
1. ትርጉም ዲፕሎማሲ
ማዕረ ማዕረ’ቲ ምሃብ ነገራዊ ሓገዝ: ምብ/ጀርመን: ኣብ
ዲፕሎማስያዊ መዳይ’ውን ንወተሃደራዊ ስርዓት
ኢትዮጵያ ንምሕጋዙ ነጢፋ ኢያ:: ንኣብነት: ኣብ ሞንጎ
ሓርነታዊ ምንቅስቓሳት ኤርትራን ደርግን: ብምእታው
ፖለቲካዊ ፍታሕ ንምምጻእ ማእከላይ ተራ ክትጻወት
ጺዒራ ኢያ::
ትርጉም ናይ ከምዚ ዝኣመሰለ ዘተ: ንኢትዮጵያ ብሩህ
ኢዩ:: ብቀንዱ: ድሕሪ’ቲ ሰውራ 1974: እቲ ዝነበረ
ኣማራጺታት: ነቲ አትኒካዊ ባህላዊ ብዙሕነትን ምስ
ፍሉይ መንግስትን ኢትዮጵያ ዘተ ኣካይድካ ምቕባል:
ወይከኣ ሓደ ጉጅለ ነቲ ስልጣን ብምብሓት: ብወልቀ-
መላኽነት ነቶም ካልኦት ጉጅለታት እንዳስገደድካ
ምኻድ ዝብል ኢዩ:: ካብዘን ክልተ ኣማራጽታት
ኣየነይተን ምኽታል ዝብል ሕቶ: ኣብቲ ውጽኢት
ናይቲ: ኣብ ሞንጎ’ተን ዝተፈላለያ ዓሌታትን ብሄራትን
ዝካየድ ርክባትን ዘተታን ዝምርኮስ ኢዩ:: እዚ ኸኣ:
እቲ ንዓሰርተታት ዓመታት ዝነበረ ጽልእታት ኣብ
ግምት ክኣቱ ከሎ: ቀሊል ኣይኮነን::
ኣብዚ ኸኣ እቲ ኣብ ሞንጎ ኤርትራውያንን ተጋሩን ብሓደ ወገን: ወከልቲ ማእከላይ ዞባታት ኢትዮጵያ (መብዛሕትኦም ኣምሓሩ) በቲ ካልእ: ዝህሉ ዘተታት ወሳኒ ተራ ነይርዎ:: እዞም ኣብ ላዕሊ ተጠቕሱ ተቐማጦ: ኣብ ምቛም ሃገራዊ ቅርጺ ኢትዮጵያ ብሓፈሻ: ኣብቲ ዞባ ኸኣ ብፍላይ: ዓቕሚ ከምዘለዎም ትዕዝብቲ ዝተገብረሉ ኢዩ:: ስለዚ: ከም ኣገደስቲ ጉጅለታት: እቲ ኣብ ሞንጎኦም ዝግበር ዘተ: ንመጻኢ ዕድል ኢትዮጵያ ንምውሳን ኣዝዩ ኣገዳሲ ኢዩ::
ካብቲ ዘሎ ሰነዳት ማሕበርነታዊ ሰልፊ ጀርመን (ማ.ሰ.ጀ.) ክበርሃልና ከምዝኽእል: ነቲ ክሳብ ሽዑ ዝነበረ ረብሓን ንጥፈታትን ናይ ዝተፈላለዩ ተዋሳእቲ ናይ’ዚ ዘተታት: ብንጹር ክፍለጥ ከምዝኽእል ኢዩ:: እዚ ገምጋም’ዚ ብፍላይ ኣብ ሰለስተ ዓበይቲ ጉዳያት ክጠቓለል ይኽእል:-
– ረብሓን መርገጺን ምብ/ጀርመን
– ረብሓን መርገጺን ናይተን ብቐጥታ ኣብቲ ጉዳይ ጣልቃ ኣትየን ዝነበራ ሃገራት ከም ሊብያን: የመንን
– ረብሓን መርገጺን ወድባት ኤርትራ (ህ.
.ሓ.ኤ.:
ተ.ሓ.ኤ.-ሰ.ባ.: ተ.ሓ.ኤ.-ህ.ሓ.
.)
ብዘይካ’ዚ: እቲ ኣብ ሞንጎ ማሕብረነታዊ ሰልፊ ጀርመንን (ማ.ሰ.ጀ.) ውድባት
ኤርትራን: ከምኡ’ውን መንግስቲ ኢትዮጵያን ዝካየድ ዝነበረ ዘተታት:
ብተዛማዲ ምክትታሉ ይከኣል:: ብወገን: ኤርትራውያን ክህሉ ዝኽእል
መግለጽታት እንተዝርከብ ከኣ: እቲ ኣፍልጦ ምሉእ ምኾነ ነይሩ::
2. እቲ ርክባት ከመይ ከምዝቖመ:
እቲ ኣብ ሞንጎ ምብ/ጀርመንን ውድባት ኤርትራን ዝተገብረ ርክብ: ንኽፍጸም ዘበርከተ ኣብ ካርቱም ዝነበረ ቤ.ጽ. ግንባር ሓርነት ፍልስጤም (
.ሓ.ፍ.) ኢዩ:: ሓደ „ኣዝዩ ምስጢር“ ዝተባህለ: ማ.ሰ.ጀ. ምስ ኤርትራውያን ናይ ዘካየዶ ዘተታት: ሰነድ: እዚ ዝስዕብ ትሕዝቶ ኣለዎ:- ነቲ ርክብ ህ.
.ሓ.ኤ.ን ማ.ሰ.ጀ.ን: ክውን ንምግባር ተራ ዝነበሮ: ሓላፊ ቤ.ጽ.
.ሓ.ፍ.(ኣል ፋታሕ) ኣብ ካርቱም ኮይኑ: ኣብቲ ጉዳይ ካብ ቤ.ጽ.
.ሓ.ፍ.(ኣል ፋታሕ) ካይሮ: ዝመጸ ወኪል’ውን ተዋሲኡ ኢዩ:: ኣብዚ ክግምገም ከምዝተኻእለ:
.ሓ.ፍ. ንህ.
.ሓ.ኤ. ብንጥፈት ከምዝድግፍን: ብመገዲ ቤ.ጽ.
.ሓ.ፍ.: ካርቱም ከኣ: እቲ ምትሕብባር ክልቲአን ግምባራት ከምዝውደብን ኢዩ:: እቲ ብወገን ኤርትራውያን (ብሕልፊ ናይ ህ.
.ሓ.ኤ.) ዝነበረ ቀንዲ ድልየት. ዘተ ምስ ምብ/ጀርመን ከምዝስዕብ ተሰኒዱ ኣሎ:: ኣብዚ እዋን’ዚ ኣብ ሞንጎ ህ.
.ሓ.ኤ. ተ.ሓ.ኤ ብሓባር ንምድማዕን ንምትሕብባርን ዝሕግዝ ዘተታት ይካየዱ ነይሮም:: “እዚ ዘተታት’ዚ እንተፈሺሉ: ተ.ሓ.ኤ. ምስ ጉጅለ ዑስማን ሳልሕ ሳበ ክትጽጋዕ ትጽቢት ዝግበረሉ ኢዩ:: እዚ ጉጅለ’ዚ: ብሓገዝ ስዑዲ ዓረብን ሱዳንን ሓድነት ኩለን ኤርትራውያን ውድባት ንምምጻእ ዝጽዕት ኢዩ:: ካብዚ ዝተላዕለ ህ.
.ሓ.ኤ. ከም እንኮ ገስጋሲት ውድብ: ኣብ ልዕሊኣ ዝመጽእ ጸቕጢ እንዳወሰኸ ይመጽእ:: ስለዚ: እቲ ብወገን ህ.
.ሓ.ኤ. ዘሎ: ኣብ ሃገራት ዓረብ መሻርኽቲ ናይ ምርካብ ሓያል ድልየት: ብዘይካ
.ሓ.ፍ. ንህ.
.ሓ.ኤ. ፖለቲካዊ ዕላማኣ ምሉእ ተፈላጥነት ዝህብ ስለዘይነበረ ኢዩ::
እዚ ኩነት’ዚ ከኣ ንመሪሕነት ምብራቕ ጀርመን: ንወተሃደራዊ ስርዓት ኢትዮጵያ ንምድጋፍ: ጽቡቕ መበገሲ ነጥቢ ገይሩ ዝገመቶ ይመስል::
3. ብዛዕባ’ቲ ኩነታትን ዕላማታት ናይ’ቲ ዘተን ዝነበረ ገምጋም መሪሕነት
ምብ/ጀርመን
ናይ’ቲ ኩነታትን ዕላማታት ዘተን ዝነበረ ገምጋም
ምብ/ጀርመን መበገሲኡ: ኣብ ሓደ ዕለቱ ብልክዕ
ዘይተመዝገበ ሰነድ: ምናልባት ብ ቨርነር ላምበርስ
(Werner Lamberz) ወይ ሀርማን ኣክሰን (Hermann Axen)
ዝተጻሕፈ ክኸውን ዝኽእል: ብዝርዝር ሰፊሩ ከምዘሎ „ኣብዚ
እዋን’ዚ እቲ ንሰውራ ኢትዮጵያ ዘሰግኦ ቀንዲ ሓደጋ: ካብ
ኤርትራ ዝብገስ ከምዝኾነ ኢና ንሕና ንኣምን“ ይብል እቲ
ነቲ ጽሑፍ ዝጸሓፈ:: ኣብ ዝሓለፈ ዕለታት ሃጸይነት: ኤርትራ
ካብ ኢትዮጵያ ንምፍንጫልን ኣብትሕቲ ደገፍቲ ሃጸይነት ዝኾኑ ባእታታት ትመሓደር ዝተፈልየት ሃገር ኤርትራ ንምምስራት ጻዕርታት የካይድ ኣሎ:: በቲ በጺሑና ዘሎ ሓበሬታ: ነጻነት ኤርትራ ኣብዚ ቀረባ ግዜ ክእወጅ’ዩ ዝብል ኢዩ:: ኣድሓርሓርቲ ስርዓታት ዓረብ: ብፍላይ ስዑዲ ዓረብ: ግብጺ: ሱዳን ዘቖመኦ ስሉሳዊ ኮሚቴ: ዝደፍእሉ ዘለዎ: ብዘተኣዊ መገዲ ፍታሕ ንኸይመጽእ ንምኹላፍ ኢዩ:: ነቲ ብዑስማን ሳልሕ ሳበ ዝምራሕ ጉጅለ ተ.ሓ.ኤ.-ህ.
.ሓ.: ብጽዑቕ ክድገፍዎን ኣብ ኤርትራ ከም ውድብ ከቑምዎን ይጽዕሩ ኣለዉ::
ኣብ ከምዚ ዝበለ ኩነታት ከኣ: ነቲ ሃጸያዊ መደባት ብሃናጺ ዝኾነ መገዲ ንምፍሻሉ: ንጉዳይ ኤርትራ ሰላማዊ ፖለቲካዊ ፍታሕ ክርከበሉ ምጽዓር ኣገዳሲ ኢዩ:: ሕመረት ናይ’ዚ ጻዕሪ’ዚ ከኣ: ነጻነት ኤርትራ: ብበይናዊ መገዲ ከይእወጅ ኢዩ::
ስለዚ’ዩ ከኣ: ማሕበርነታዊ ሓድነታዊ ሰልፊ ጀርመን: ምስ ሓርነታዊ ምንቅስቓሳት ኤርትራ ርክብ ብምግባር: ብዛዕባ ኣድላይነት ፖለቲካዊ ፍታሕ ከእምነን ዝፈተነ::
ዕላማ ናይ’ዚ ዘተታት’ዚ ከምዚ ዝስዕብ ይግለጽ „ እቲ ፈለማ ክግበር ዘለዋ ጻዕሪ: ነተን ምንቅስቓሳት ኤርትራ ፈናጭልካ: ነቶም ገስገስቲ ብመገዲ ዘተ ምስ ሰውራ ኢትዮጵያ ከምዝቋረን ምግባር ኢዩ:: እዚ ግን ቀሊል ከምዘይኮነ ብሩህ ኢዩ:: ምኽንያቱ: እቶም ገስገስቲ ሓይልታት ኤርትራ’ውን ነቲ ን 16 ዓመታት ዝኣክል: ኣንጻር መስፍናዊ ስርዓት ሃይለስላሴ ዝተኻየደ ቃልሲን ታሪኽን ኤርትራ ክነጽግዎ ኣይክእሉን ኢዮም:: ስለዚ: እሳቶም’ውን እንተኾኑ ነቲ ንነጻነትን ንሓርነትን ዘሎ ትምኒት ኤርትራውያን ኣብ ግምት እንተዘይኣእትዮም: ነብሶም ከምዝንጽሉ ይፈልጡ ኢዮም::
ስለዚ: ኣብቲ ዘተታት: ከም ስልቲ ኣቐዲሞም እቶም ዝተሓላለኹን ወይ ዝፈላልዩን ሕቶታት ክቐርቡ የብሎምን:: (….) ኣብ ክንድኡ: እቲ ተመሳሳሊ ርእይቶታት ዝርከበሎም ነጥብታት ምእካብን: ካብኣቶም ብምብጋስ ከኣ ነቲ ናይ ዘይምትእምማን ኩነት ምቕያሩ ኢዩ: (….)
ትሕዝቶ ዕላማታት ምብ/ጀርመን: ኣብ ምፍታሕ ጉዳይ ኤርትራ ክርአ ከሎ: ብቀንዱ ኤርትራ ኣብ ውሽጢ ማእከላይ መንግስቲ ኢትዮጵያ ንምጥርናፋ ኢዩ:: ካብዚ ብምብጋስ: ኣብ ሓደ ብ ክላውስ ቪለርዲንግስ (Klaus Willerdings) ብዕለት 30.1.1978 ዝቐረበ ወረቐት: ንምፍታሕ ሽግር ኢትዮጵያን ኤርትራን: ሰለስቲ ተኽእሎታት ቀሪቦም: 1. ኤርትራ ከም ርእሳ ተመሓድር ዞባ 2. ንኤርትራ ኣብ ፈደረሽን ምእታው 3. ንኤርትራ ኣብ ኮንፈደረሽን ምእታዋ ዝብሉ ኢዮም::
„እቲ ንኤርትራ መሰል ርእሰ-ምሕደራ“ ምሃብ ማለት -ይብል ቪለርዲንግስ – ነጻ ፖለቲካዊ ህላዉነት ዘለዋ ሃገር ዘይኮነትን ውሻጣዊ ጉዳያ ከም ኮማዊ ምሕደራ: ኮማዊ ቤት ፍርዲ: ባህላዊ: ትምህርታዊ ጥዕናዊ ፖሊሲ: ዘፍቅድ ጥራይ ኢዩ።
እቲ ፈደረሽን ክበሃል ከሎ ከኣ: ብክልሰ-ሓሳብ ብዙሕ መለክዕታት ሓደ ሃገር ዝሓቖፈ ኮይኑ: ልዑላውነት ዘይብሉ ኢዩ:: ንኣብነት ጉዳያት ምክልኻል: ጉዳያት ወጻኢ: ፋይናንስ ዝኣመሰሉ: በቲ ማእከላይ መንግስቲ ክምርሑ ከለዉ: እቶም ካልኦት ግን በቲ ፈደራላዊ መንግስቲ ኢዩ:: ናይ በይንኻ ቅዋም: ባይቶ: መንግስቲ: ቤት ፍርዲ: ፖሊስ: ባጀት ዘፍቅድ ኢዩ።
ሓደ ኮንፈደረሽን ከኣ: ብኣህጉራዊ ሕጊ ርእሱ ዝኽኣለ መንግስቲ ኣቚምካ: ጉዳያት ወጻኢኻን ሰራዊትካን ፋይናንስካን ባጤራኻን ባዕላኻ ተካይደሉ ምሕደራ ኢዩ። እተን ኣብ ኮንፈደረሽን ዝኣትዋ ሃገራት ናይ ሓባር መራሒ ፕረሲደንት ብምምራጽ ኢየን ዝልለያ
ካብዘን ሰለስተ ምርጫታት: መንግስቲ ምብ/ጀርመን ነየነይተን ከምዝመርጽ ኣብቲ ጽሑፍ ኣይገልጽን ኢዩ:: ኣብቲ ጽሑፍ ተገሊጹ ከምዘሎ ግን: እቲ ኣብ ወሳኔታት ሕቡራት ሃገራት ናይ 1950 ዘሎ ክርአ ከሎ: ኤርትራ ሓንቲ ነጻን ርእሳ ዝኸኣለትን ምስ ኢትዮጵያ ከኣ ብፈደራላዊ ስርዓት ዝተኣሳሰረት: ኣሃዱ ከምዚሪኣ ተጠቒሱ ኣሎ:: እዚ ካብ ሓንቲ ርእሰ-ምሕደራ ጥራይ ካብ ዘለዋ ንላዕሊ ኢዩ:: ካብዚ ዝተላዕለ: ምስቲ መንግስቲ ኢትዮጵያ ዝነበሮ መርገጺ: ማለት ኤርትራ መሰል ድሩት ርእሳ-ምሕደራ ንምሃብ: ብተዘዋዋሪ መገዲ ዝጋራጮ ርእይቶ ምዃኑ የአንፍት:: ምናልባት: ንወከልቲ ማ.ሓ.ሰ. ጀርመን: ኣብ ዝምድና ኢትዮጵያን ኤርትራን: ከምቲ ኣብ 1914 ዝነበረ ሞደል ሃገር ንግስነት ጀርመን: ወይ ከኣ ነቲ ካብ 1949 ኣብ ምዕራብ ጀርመን ዝነበረ ዝምድናታት ፈደራላዊ መንግስቲታት ዝመስል ፍታሕ ንምምጻእ ይፍትኑ ነይሮም ክኾኑ ይኽእሉ ኢዮም:: ማለት እተን ፈደራላዊ ዞባታት ናይቲ ሃገር ብዙሕ ርእሰን ዝኽእላሉ ህላውነት ሃልየወን: ነንሓድሕደን ግን ብሓያል ማእከልነት ዝተጠምራ ክኾና ኢዩ::
ኣብ መስርሕ ናይ’ቲ ዘተ: እቲ ሰልፊ ምብ/ጀርመን: ናይ ገዛእ ርእሱ ተበግሶ ሒዙ ክንቀሳቐስ ተራእዩ:: ማለት ክልቲአን ወገናት: ሰለስተ ነጥብታት ከተግብራ ርእይቶ ኣቕሪቡ: 1. ኣንጻር ሓድሕድካ ዝካየድ ፕሮፖጋንዳ ደው ክብል 2. ምቁራጽ ውግእ 3. ነቲ ቅጥዒ ምቁራጽ ተኹሲ ዘመሓድርን: ነቲ ንምጽዋዕን ኣስመራን ዘራኽብ መስመር ዘኽፍትን: ኮሚሽን ምቛም::
እዚ ተበግሶ’ዚ ናይ ክልቲኡ ወገን ረብሓ ዘንጸባርቕ ኢዩ:: እቲ መስመር ምጽዋዕ-ኣስመራ „ምኽፋት“ ዝብል ርእይቶ ግን ሰልፊ ምብራቕ ጀርመን ብቐዳምነት ንረብሓ ወተሃደራዊ ስርዓት ኢትዮጵያ ከምዝሰርሕ ስለዘሪኢ: ከም ዘይሻራዊ ወገን ክርአ ዘኽእሎ ዕድል ኣጽቢብዎ ኢዩ::
ብዘይንሱ ግን: እቶም ምብ/ጀርመናውያን መራሕቲ ናይ’ቲ ዘተ: ሚስተር ቨርነር ላምበርስ: ሚስተር ፓውል ማርኮቭስኪ: ዘሕዝን ኩነታት ገጢምዎም:: ክልቲኦም ኣብ ሊብያ ሓደጋ ሀሊኮፕተር ስለዘጋጠሞም: ኣብኡ ሞይቶም:: ኣብ ሞንጎ’ዚ ሓደጋ’ዝን ፖሊሲ ምብ/ጀርመን ኣብ ጉዳይ ኢትዮጵያን ርክብ ክህሉ ከምዝኽእል ዝግመት ኢዩ:: እቲ ዘተኣሳስሮ ግን ብደቂቕ እንታይ ከምዝኾነ: ቀጻሊ መጽናዕቲ ክካየደሎ ዘለዎ ጉዳይ ኢዩ::
…..ይቕጽል


text:
በስመ አብ ወወልድ ወመንፈስ ቅዱስ አሐዱ አምላክ!
‘ተሓድሶ’ ጉልባብ መናፍቕነት!'
ቅድስት ቤተ ክርስቲያን፡ ኣካል መድኃኔ ዓለም ክርስቶስ ምዃና ቅዱሳት መጻሕፍት ኣምሊኦምን ኣስፊሖምን ይገልጹ። ኣብ 325 ዓ.ም. ኣብ ኒቅያ ተጋቢኦም ከም ሓደ ልቢ መኻሪ ከም ሓደ ቃል ተናጋሪ ዝኾኑ ርቱዓነ ሃይማኖት 318 ሊቃውንት (ሠለስቱ ምእት) ኣብ ጉባኤኦም ቅድስት ቤተ ክርስቲያን ሓንቲ፣ ሓዋርያዊት፣ ቅድስት፣ ዓለም ለኻዊት ምዃና ኣረጋጊጾም። ‘ርትዕት ሃይማኖቶሙ ለቅዱሳን አበዊነ’ ኢሎም ቅዱሳን ከምዝገለጽዋ፡ ሓቀኛ መገዲ ሕይወትን ኣፍ ደገ ሰማያዊት ኢየሩሳሌምን እያ። (ይሁ 1፡3፣ ውዳሴ ማርያም)
እግዚአብሔር ንቅድስት ቤተ ክርስቲያን ‘ቤተይ’ ኢሉ ይጽውዓን የፍቅራን። ካብ ሰማየ ሰማያት፡ ካብ ልዑል መንበሩ ፍቕሪ ሰብ ስሒብዎ ኣብ መስቀል ተሰቒሉ ተበጂዋ እዩ። እዛ ብኃላፊ ወርቅን ጠፋኢ ብሩርን ዘይኮነስ ብኽቡር ደሙ ዘጥረያ ቤት’ዚኣ ጕዕዞኣ ፍኖተ ቀራንዮ፣ ጕዕዞ መስቀል እዩ።
እቶም ዘፍቅርዎን ዝስዕብዎን ድማ መስቀሉ ፀይሮም በዚ ፍኖተ ሕይወት ይጓዓዙ። እዚ ጕዕዞ’ዚ ምስ ጊዜ ዘይልወጥ፣ ኵነታት ዘይስዕሮ፣ ካልእ ሓፂር ኣቋራጭ’ውን ዘይብሉ ፍኖተ መንግሥተ ሰማያት እዩ። በብዘመኑ ዝመጽኡ ወለዶታትን ሕዝብታትን ድማ ኣብዛ ጥንታዊት ፍኖት እናተጓዓዙ ኣብታ ኣማናዊት ሓመረ ኖኅ ይጽንበሩ። (ኤር. 6፣16፣ 1ይ ጴጥ. 1፡18-19)
እዛ ቤት’ዚኣ ኵሉ ሳዕ ነቶም ዝጸምኡ ማየ ሕይወት እተስቲ ሓዳስን ስልምትን መርዓት ክርስቶስ እያ። (ራእ. 2፡12፣ 21፡9፣ 22፡7) ብኃጢኣት ንዝበለየ ሕይወት እተሐድስ፣ ኣብ ቀቢጸ ተስፋ ንዝወደቐ ዓለም ተስፋ እትኸውን ወትሩ ሕያዊት እምበር ምስ ጊዜ እትዓርግን እትበልይን ኣይኮነትን። ንዝጠፈአን ዝበረሰን ናብ ሕይወት እትምልስ፣ ብኃጢኣት ንዝወደቐ እተተንሥእ፣ ንዝረኸሰ እትቕድስ፣ ብኃጢኣት ንዝኣረገ ብንስሓ እተሐድስ ፍልይቲ ኣደ እያ እምበር ንርእሳ ምሕዳስ ዘድልያ ኣይኮነትን።
ብኽቡር ደም ክርስቶስ ዝተዓደገት ቤተ ክርስቲያን ካብ በዓል ቤታ እግዚአብሔር ተፈልያ ኣይትፈልጥን። እቲ ትማሊ ዝነበረ ሎሚ ዘሎ ንዘለዓለም’ውን ዝነብር ሓደ ዘይልወጥ እግዚአብሔር ርእሳን መሠረታን ስለዝኾነ ዝልወጥ ወይ ዝሕደስ ነገር የብላን። (ሚል. 3፡6፣ ግብ. ሓዋ. 20፡28፣ ኤፌ. 5፡23፣ ቈላ. 1፡18-24)። ንምኅደራዊ ኣሠራርሓኣ ብምዕባለን ስፍሓትን ምዓባይ እንተ ዘይኮይኑ ካልእ ዝልወጥ ወይ ዝሕደስ ነገር የብላን።
ሎሚ ግና ፈተና ዓለም ዝኸበዶምን መገዶም ዝሰሓቱን ወገናት፥ ከም ጸልማትን ብርሃንን በበይኖም ንዝኾኑን ዘይራኸቡን ፍቓደ መንፈስን ፍቓደ ሥጋን ይሓዋውሱ፣ ዓለምን ቤተ ክርስቲያንን ይጽንብሩ፣ ስብከትን ፖለቲካን፣ መገዲ የማንን ጸጋምን፣ ጸጋ እግዚአብሔርን ረብሓ ሥጋን የዛንቑ ኣለዉ።
ኣብ ክንዲ ምኽሪ ኣቦታቶም ሰሚዖም ተነሲሖም ናብ ሕይወት ዝምለሱ፡ መጋበርያ ጸላኤ ሠናያት ብምዃን ኣብ ባሕረ ኃጢኣትን ክሕደትን ይሕንብሱን፣ ንቤተ ክርስቲያንን ደቃን ከኣ ናብ መገዲ ጥፍኣት ክወስዱ ይጽዕሩ ኣለዉ። ኣሰር እቶም ንዓለም ስዒሮም ኣኽሊል ሕይወት ዝተቐበሉ ቅዱሳን ኣብ ክንዲ ዝስዕቡ፣ ተረፍ ዝቐደሙ መናፍቓን ኮይኖም ‘ተሓድሶ’ ብዝብል ስም ጉልባብ ገይሮም ክንቀሳቐሱ ንርእዮምን ንሰምዖምን ኣሎና።
ብመሠረቱ ነቲ ጥንታዊ መገዲ (ሃይማኖት) ከነሕድስ ኢና ምባል፡ ነታ ኣካል ክርስቶስ ዝኾነት ቤተ ክርስቲያን ሰማያዊ መንነታን ምሥጢራዊ ትርጕማን ምኽሓድ እዩ። በየን መገዲ ይምጻእ እንታይ ምኽንያት ይወሃቦ ብዘየገድስ፣ ‘ተሓድሶ’ ምባል ጉልባብ መናፍቕነት ጥራሕ ዘይኮነስ ነቲ በዓል ቤታ ዝኾነ መድኅን ክርስቶስ ምኽሓድ እዩ።
ተዅላ’ሲ ቈርበት በጊዕ ተኸዲኑ እንተመጸሲ፣ ተዅላ ካብ ምዃን ዝልውጦ ነገር የልቦን። እኳ ደኣ ነቲ ተዅላ ምዃኑ ከይፍለጥ’ሲ ካልእ ተመሳሳሊ ቈርበት ተኸዲኑ ዝመጸሉ ዘሎ ዕላማ ዝያዳ እቶም ጓሶትን ኣባጊዕን ክነቕሑሉ ይግባእ። “ወእምፍሬሆሙ ተአምርዎሙ/ ብፍሬኦም ኽትፈልጥዎም ኢኹም” ከምዝተባህለ እዚኣቶም ብፍሬኦም ይልለዩ ኣለዉ። (ማቴ. 7፡15-20)
“ርሑቕ ዓዲ መሐሰዊ” ከምዝበሃል እዞም ጉልባብ መናፍቕነት ዝኾኑ ወገናት፥ ቦታን ዓድን እኳ ቀይሮም ተጐላቢቦም እንተ ተዛረቡ፣ ምልስ ኢልና ኣብ ነፍስ ወከፍ ሰባኻ ቤተ ክርስቲያኖም ዝነበረ ድኅረ ባይታኦምን ታሪኾምን እንተ ተመልከትና እቲ ግሁድ መናፍቕነቶም ከም ፀሓይ ቀትሪ ደሚቑ ዝረአ እዩ።
ኦ ሕዝበ ክርስቲያን!
ጐይታናን መድኃኒናን ኢየሱስ ክርስቶስ ብዛዕባ ምልክትታት ፍጻመ ዓለም ክምህር ከሎ፡ ብዙኃት ብስሙ ከምዝመጹ እሞ ‘ኣብዚ ኣሎ ኣብቲ ደኣ’ እናበሉ ብስሙ ካብ ዘደናግሩ መምህራን ሓሶት ክንጥንቀቕ ከምዝግብኣና ኣቐዲሙ ብዘይ ሕሰው ቃሉ ኣለቢሙና እዩ። (ማቴ. 24፡23-25) ብዛዕባ’ዞም ንቤተ ክርስቲያን ዝህውኽዋን ንምእመናን’ውን ካብታ ጥንታዊትን ዘይትኽለስን ሃይማኖት ዘናውጹ ዘለዉ ናይ ዘመንና ተዃሉ’ውን ነቲ ቅዱሳን ሓዋርያት ዝበሉና ደጋጊምና ነንብቦን ነስተውዕሎን።
• መልእክተ ይሁዳ ቍ. 3 - ፍጻሜ፦ “ኣቱም ፍቁራተይ፡ ብዛዕባ ኅብረት ምድኃንና ብዅሉ ቕንኣት ክጽሕፈልኩም ምስ ደሌኹ፡ በታ ሓንሳእ ንቅዱሳት እተዋህበት እምነት ክትጋደሉ ጽሒፈ ኽመኽረኩም፡ ናይ ግዲ ዀነኒ። ገለ ሰባት ካብ ቀደም ነዚ ፍርዲ እዚ እተጻሕፉ፡ ፍርሃት ኣምላኽ ዘይብሎም፡ ነቲ ጻጋ ኣምላኽና ናብ ርኽሰት ዚልውጥዎ፡ ነቲ ሓደ በይኑ ገዛእን ጐይታናን ኢየሱስ ክርስቶስ ዚኽሕድዎ፡ ስሉዅ ኢሎም ኣትዮምኹም ኣለዉ። ግናኸ ሓደ ጊዜ እኳ ንዅሉ ፈሊጥኩምዎ ኽነስኹምሲ፡ ጐይታ ንሕዝቡ ካብ ምድሪ ግብጺ ኣድኂኑ፡ ደኃር ነቶም ዘይኣመኑ ኸም ዘጥፍኦም፡ ከዘክረኩም እደሊ ኣሎኹ። ነቶም ሰፈሮም ዝኃደጉ እምበር፡ መዓርጎም ዘይሓለዉ መላእኽቲ እኳ ብናይ ዘለዓለም መቓውሕ ደኣ ትሕቲ ጸልማት ነቲ ፍርዲ እታ ዓባይ መዓልቲ ዓቚርዎም ኣሎ። ከምኡ’ውን ሶዶምን ጎሞራን እተን ኣብ ከባቢኤን ዝነበራ ኸተማታትን፡ ከማታቶም ብመገዶም ዝመንዘሩ ደድኅሪ ሥጋ ጓና’ውን ዝሰዐባ፡ በቲ ዝወረደን ቅጽዓት ናይ ዘለዓለም ሓዊ ንመሰክሒ ዀይነን ኣለዋ።
ምስናይዚ ኸኣ እዚኣቶም ከምኡ ገይሮም ብሕልሞም ንሥጋኦም የርክስዎ፡ ንጒይትነት የቃልሉ፡ ንመዓርጋት ክብሪ’ውን ይጸርፉ ኣለዉ። ሚካኤል፡ እቲ ሊቀ መላእኽቲ ግና ብዛዕባ ሥጋ ሙሴ ምስ ዲያብሎስ እናተኻራኸረ ምስ ተማጐተ፡ ‘እግዚአብሔር ይግናሕካ’፡ ደኣ በሎ እምበር፡ ፍርዲ ጸርፊ ኺዛረቦ ኣይደፈረን። እዚኣቶም ግና ነቲ ዘይፈልጥዎ ይጸርፍዎ፡ በቲ ብባህርዮም ከምቶም ኣእምሮ ዜብሎም እንስሳታት ገይሮም ዚፈልጥዎ ብእኡ ነቲ ርእሶም የጥፍእዎ ኣለዉ።
ብመገዲ ቃየል ስለ ዝኸዱ፡ ምእንቲ ዓስቢ ብስሕተት በለዓም ጸደፉ፡ ብዕልወት ቆራ ኸኣ ጠፊኦም እዮም እሞ፡ ወይለኦም። እዚኣቶም ብዘይ ፍርሃት ምሳኻትኩም እናበልዑ ንርእሶም ዚጓስዩ፡ ኣብቲ ናይ ፍቕሪ መኣድኹም ጸያቒቶ እዮም፡ ንፋስ ንየው ነጀው ዚደፍኦ፡ ማይ ዜብሉ ደመና፡ ዘይፈርያ ክልተ ሳዕ ዝሞታ፡ ካብ ሡረን እተመንቈሳ ኣእዋም ሓጋይ፡ ነቲ ነውሪ ርእሶም ዜዕፍርዎ ብርቱዓት ማዕበል ባሕሪ፡ ብርግርግ ዚብሉ ኸዋኽብቲ እዮም፡ ነዚኣቶም ግብ ዝበለ ጸልማት ንዘለዓለም ተዐቚሩሎም ኣሎ።
ሄኖክ፡ እቲ ሳብዓይ ካብ ኣዳም፡ ነዚኣቶም ‘እንሆ ጐይታ ንዅላቶም ኪፈርዶም ኢሉ ምስ ኣእላፋት ቅዱሳቱ መጺኡ ኣሎ፡ ነቶም ፍርሃት እግዚአብሔር ዜብሎም ኲላቶም ድማ ብዛዕባ እቲ ዝገበርዎ ዅሉ እኩይ ግብርን ብዛዕባ እቲ ኃጥኣንን ገፋዕትን ብዛዕባኡ እተዛረብዎ ዘበለ ዅሉ ዘረባ ድርቅናን ኪቐጽዖም እዩ’ ኢሉ ተነበየሎም። እዚኣቶም መዕዘምዘምቲ፡ ንዕድሎም ዚነቕፉ፡ ከም ፍትወቶም ዚመላለሱ እዮም። ኣፎም ቃል ትዕቢት ይዛረብ፡ ምእንቲ ጥቕሚ ርእሶም ከኣ ንገጽ ሰብ ይንእዱ።
ንስኻትኩም ግና፡ ኣቱም ፍቁራተይ፡ ነቲ እቶም ሓዋርያት ጐይታና ኢየሱስ ክርስቶስ፡ ኣብቲ ዳኅራይ ዘመን ብእኩይ ፍትወቶም ዚመላለሱ፡ መላገጽቲ ኺትንሥኡ እዮም፡ ኢሎም ቅድም ዝነገሩኹም ቃላት ዘክርዎ። እዚኣቶም ምፍልላይ ዜምጽኡ። መንፈስ ዜብሎም ሥጋውያን እዮም። ንስኻትኩም ግና፡ ኣቱም ፍቁራተይ፡ በታ ኻብ ኲሉ እተቐደሰት እምነትኩም ንርእስኹም እናሐነፅኩም፡ ብመንፈስ ቅዱስ’ውን እናጸሌኹም፡ ነቲ ናይ ሕይወት ዘለዓለም ዜብጽሕ ምሕረት ጐይታና ኢየሱስ ክርስቶስ እናተጸቤኹምሲ፡ ንርእስኹም ብፍቕሪ ኣምላኽ ሓልውዋ። ንገሊኦም፡ ነቶም ዚጣራጠሩ፡ ኣረድእዎም። ንገሊኦም ካብ ሓዊ መንጢልኩም ኣናግፍዎም፡ ንገሊኦም ድማ፡ ነቲ ብሥጋ ዝረኸሰ ኽዳን እኳ እናጸላእኩም፡ ብፍርሃት ደንግጹሎም።
ነቲ ኻብ ውድቀት ዘበለ ኺሕልወኩም፡ ብሓጐስ’ውን ብዘይ ነውሪ ኣብ ቅድሚ ኽብሩ ኬቚመኩም ዚከኣሎ፡ ነቲ ብኢየሱስ ክርስቶስ፡ ጐይታና በይኑ መድኃኒና ዝዀነ ኣምላኽ ቅድሚ ዅሉ ዘመናትን ሕጅን ንዅሉ ዘለዓለምን ክብሪ፡ ግርማ፡ ኃይሊ፡ ሥልጣን ይኹኖ። ኣሜን።”
• መልእክተ ቅዱስ ጳውሎስ ናብ ሰብ ሮሜ 16:17-18፦ “ግናኸ ኣኅዋተየ፡ ነቶም ካብቲ እተመሃርኩምዎ ምህሮ ምፍልላይን መዓንቀፍን ዚገብሩ ኽትዕዘብዎም፡ እምዕደኩም ኣሎኹ። እቶም ከምዚኣቶም ዝበሉ ንኸብዶም እምበር፡ ንጐይታና ኢየሱስ ክርስቶስ ኣየገልግልዎን፡ ብጥዑም ዘረባን ምርቓን ልቢ እቶም ገርህታት የስሕቱ እዮም እሞ ካባታቶም ኣግልሱ።” ይብል።
እምበኣር፡ ሕዝበ ክርስቲያን ኣብታ ጐይታ እምኒ መዓዝና ዝኾነ፡ ኣብ መሠረት ነቢያትን ሓዋርያትን ዝተነድቀት ንቅዱሳን ደቂ ዓዶም እትገብረና ርትዕት ሃይማኖት ከይተናወጽና ኽንጸንዕ ይግባእ። (ኤፌ 2፡19-20)
ወስብሐት ለእግዚአብሔር!


text:
ኣብ ኒካራጉዋ ንሰለስተ መዓልቲ ብዘይ ምቁራጽ ዝቕጽል ጸረ ዳኒኤል ኦርተጋ ዝሃቀነ ህዝባዊ ኣድማ ምኽንያት ንህዝቢ ኒካራጉዋ ካብ ማእከላይን ደቡንን ላቲን ኣመሪካ ብፁዓን ጳጳሳት ኣባይቲ ምኽርን ካብ ናይ መላእ ሃገራት ሕብረት ኤውሮጳ ብፁዓን ጳጳሳት ኣባይቲ ምኽሪ ሕብረት ነናይ ኒካራጉዋ ብፁዓን ጳጳሳት ቤት ምኽሪ ቅርበትን ድጋፍን ተመሓላሊፉ፡
ስምዖን ተ. ኣርኣያ - ከተማ ቫቲካን
ዳኒኤል ኦርተጋ ዝቃወምን ስልጣኖም እውን ክለቁ ዝጽውዕ ናይ ሰለስተ መዓልቲ ህዝባዊ ኣድማ ኣብታ ሃገር ከማተበገሰን፡ ዕለት 12 ሓምለ 2018 ዓ.ም. ኣብ ርእሰ ከተማ ማናጉዋ ዓበይቲ ጐዳናታት ዝተፈላለዩ ሰልፍታት ከምእተራእዩን፡ ናይ መንግስቲ ዳኒኤል ኦርተጋ ደጋፊ ሓይሊ ጸጥታ ሰላማዊ ሰልፊ ከይካየድ መጠንቀቕታዊ ጽዋዒት ኣቕሪቡ እውን እንተነበረእ እቲ ህዝባዊ ኣድማ ንምብታን መጥቃዕትን ማእሰርትን እውን ከምዘውረደን እውን እንተሎ ሕዝቢ ተመሃሮን ሰራሕተይናታትን ምሁራትን ብስእነትን ስራሕ ዝተጠቕዑን ነጋዶትን ሓረስቶትን ናይ ሰራሕተይና ማሕበራትን እቲ ሓዝባዊ ኣድማ ኣብ ምክያድ ይርከብ፡ ከምቲ ዕለት 14 ሰነ 2018 ዓ.ም. ተኻይዱ ዝነበረ መላእ ኒካራጉዋ ደው ዘበለ ስራሕ ደው ናይ ምባል ኣድማ ዕለት 13 ሓምለ 2018 ዓ.ም. እውን ከምእተኻየደ ይንገር።
እዚ ንሰለስተ መዓልቲ ዝካየድ ሕዝባዊ ኣድማ ክሳብ ዕለት 14 ሓምለ 2018 ዓ.ም. ዝቕጽ ክኸውን እንከሎ፡ ምዕረ ማዕረ ድማ መንግስቲ ዝኽሪ እቲ ኣብ 1979 ዓ.ም. ዝተበገሰ ናይ ማርክሳዊ ሳንዲኒስታ ሶውራ ብሓይሊ ምክልኻልን ሓይሊ ጸጥታን ሓውሲ ወተሃደራውን ደገፍቱን ዘሳተፈ ንመንግስቲ ዝድግፍ ሰላምዊ ሰላፊ እውን ከምዝጸውዔ ክንገር እንከሎ፡ እዚ ከምዚ ኢሉ እንከሎ ናይ መላእ ሃገራት ኣመሪካ መንግስታት ሕብረት ጠቕላሊ ዋና ጸሓፊ ልዊስ ኣልማግሮ መንግስቲ ኒካራጉዋ ተኹሲ ደው ከብል ሕዝባዊ ምርጫ ዝካየደሉ መዓልቲ ክውስን ጻውዒት የቕርቡ፡ እቲ ኣብ ኒካራጉዋ ተባሪዑ ዘሎ ቅልውላው ማሕበራዊ ፖለቲካ ዕለት 18 ሚያዝያ 2018 ዓ.ም. ዝተበገሰ ኰይኑ ክሳብ ሕጂ 351 ዜጋታት እውን ክምእተቐትሉን ድሕሪ ሰማንያታት ኦርተጋ ርእሰ ብሔር ካብ ዝኾኑን ደሓር እውን ኣብ ዝተረጋገጸ ሰላም ኣብታ ሃገር ዘይተኸስተ መጠነ ሰፊሕ ዓድማ ምዃኑ ይንገር።
መንቀሊ ሕዝባዊ ኣድማ ጸረ ኦርተጋ
ቀንዲ መንቀሊኡ ናይቲ ዝተለዓዓለ ህዝባዊ ኣድማ መንግስቲ ዳንኤል ኦርተጋ ዝሓንጸጾ ማሕበራዊ ሕዳሴን ኣብ ትግባሬኡ ስለ ዝቦኸረ ክኸውን እንከሎ፡ ኦርቴጋ ድሕሪ 11 ዓመት ካብ ስልጣኖም ክለቑ ዝሓትት ኰይኑ፡ ኣብታ ሃገር ዝረአይ ዘሎ ዓመጽን ምግባረ ብልሽውና እውን ስልጣኖም ክለቑ ምኽንያት ዝጸውዕ ኣድማ ኰይኑ ከምዘሎ እንክሕበር፡ ናይ ኒካራጉዋ ናይ ሰብኣው መሰልን ክብርን ሓልዮ ማሕበር ሳንዲኒስታውያን መሰል ሓይሊ ጸጥታ ኣድማ ንምብታን ዝጥቀመሉ ዘሎ ዘይምዕሩይ ኣጽዋር ናይታ ሃገር ሓይሊ ጸጥታ ክምርምርን ተሓተትቲ ናብ ፍርዲ ከቕርብ ጻውዒት የመሓላልፍ።
ሕቡራት መንግስታት ዓለምን ዛዕባ ኒካራጉዋ
ኣብታ ሃገር ተፈጢሩ ዘሎ ሁከትን ዓመጽን ኣዚዩ ዘተሓሳስብ ምዃኑ ናይ ሕቡራት መንግስታት ዓለም ዋና ጸሓፊ ኣንቶኒዮ ጉተረስ ገሊጾም፡ ናይ ኒካራጉዋ ብፁዓን ጳጳሳት ቤት ምኽሪ እቲ ተኸሲቱ ዘሎ ውጥረት ብዘተ ንኽፍታሕ ናይ ዕርቂ ሽምግልና ሓላነፍነት ክወሃቦ ዘቐርቦ ዘሎ ሕቶ መንግስቲ ክቕበሎ ይላበዉ።
ቅርበት ሕብረት ኤውሮጳ ንናይ ኒካራጉዋ ብፁዓን ጳጳሳትን ሕዝብን
ናይ መላእ ሃገራት ኤውሮጳ ብፁዓን ጳጳሳት ኣባይቲ ምኽሪ ሕብረት ናይ ወጻኢ ርክባት ድርገት ኣቦ መንበር ብፁዕ ኣቡነ ሪማንታስ ኖርቪላ፥ ናይ ኑካራጉዋ ብፁዓን ጳጳሳት ቤት ምኽሪ እቲ ኣብ ሃገሩ ተኸሲቱ ዘሎ ውጥረት ሰላማዊ መፍትሒ ንኽረክብ ዘብቅዕ ናይ ዕርቂ ሽምግልና ሓላፍነት ክወሃቦ ዘቕረቦ ሕቶ መንግስቲ ኒካራጉዋ ክቐብሎ ጻውዒት ኣቕሪቦም፡ ቅዱስ ኣቦና ብዛዕባ ኒካራጉዋ ዘለዎም ሻቕሎት ናታ ገይራ ናይ መላእ ካቶሊካዊት ቤተ ክርስትያን ኣብ ኤውሮጳ ቅርበትን ድጋፍን ንኒካራጉዋ ኣረጋጊጾም።


text:
ክቡራት ተኸታተልቲ!
ከም መቐጸልታ ብሓሙስ 9 ሕዳር 2017 ንትሕዝቶ ጸብጻባት ሚሽናት ዝፈነኹልኩም ሓበሬታ፡ ንሎሚ ከኣ፡ ናይ ካልኦት ቃል ዝኣተኹልኩም ጻብጻብ ሚሽናትን ንምዕባለታት ተቓዉሞ ህዝቢ ኣስመራን ዝምልከት እዋናዊ ሓበሬታ ክፍንወልኩም፡፡
ንዓና ንደለይቲ ፍትሒ፡ ንሓርነት ኣብ ነካይዶ ቃልሲ፡ ብኹሉንትንኡ ሙሉእን ኣድማዒን ንክኸውን፡ ኣብ ውሽጢ ሃገር ስርዓት ኢሳይያስ ዝፍጽሞም ግፍዕታትን ዝውጥኖም መደባትን ምፍላጥ ጥራይ ዘይኮነስ፡ እንኮላይ ኣብ ወጻእ ዝዓሞም ዕማማት ክንፈልጥ ይግባእ፡፡ ነዚ ኣብ ግብሪ ንምውዓል ድማ፡ ብፍላይ ኣብተን ቀንዲ ምንጪ ውዳቤ መሓውራት ጉጅለ ህግደፍ ክነትኩር ኣለና፡፡ እዚ ምስ ዝኸውን፡ ብሓያል ህዝባዊ ተቓዉሞታት ተሰኒዩ፡ ከምቲ ብሰኑይ 13 ሕዳር 2017 ባይቶ ጸጥታ ውድብ ሕቡራት ሃገራት፡ ንስርዓት ኢሳይያስ ኣመልኪቱ ዘውጸኦ ጸብጻብን ምንዋሕ እገዳን፡ ዓይነት ጸቕጥታት ክንፈጥር ንኽእል ኢና፡፡
ብወጻእ ጉዳያት ሚኒስተርን፡ ብማእከላይ ቤ/ጽ ህግደፍን፡ ካብ መስከረም 2016 ጀሚሩ፡ ኣብ ወጻእ ዝርከባ ኤምባሲታትን ቆንስላትን ክዓመኦ ዝተዓደለን መደባት፡ ኣብ ምድንፋዕ ግዳማዊ ወፍሪ፡ ኣብ ምሕያል ክልተኣዊ ዝምድናታትን ኣህጉራዊ ጽምዶን ዘይኮነ፡ ብቐንዱ ኣብ ምፍሻል ምንቅስቓሳት ተቓወምትን ጸብጻባት ኣህጉራዊ ውድባትን እዩ ነይሩ፡፡ ብሓጺሩ እቲ መደብ ኣብ ሰለስተ ዓውድታት ዘተኮረ ‘ዩ፡፡
1. ዉሁድ ዲፕሎማሲያዊ መኸተ ኣብ ቀንዲ ናይ መኸተ ከባቢታት፡ (ብሓደ ሸነኽ ኢትዮጵያ፡ ሃገራት ቀርኒ ኣፍሪቃ፡ ከልጅን ግብጺን፡ ብካልእ ሸነኽ ብሪክስ (BRICS)፡ ዝተመርጻ ሃገራት ኤውሮጳ፡ ላቲን ኣመሪካ፡ ኢስያዊት ሃገር ፓክሲታንን ምክትታል ምዕበለታትን ፖሊሲን ኣመሪካ ኣብ ቀርኒ ኣፍሪቃን)
2. ዉሁድ ዲፕሎማሲያዊ መኸተ ኣብ ኣገደስቲ ትካለት፡ ማሕበራትን ጸለውቲ ሰባትን
3. ዉሁድ ዲፕሎማሲያዊ መኸተ ኣብ ውድባት (ሕብረት ኣፍሪቃ፡ ኤውሮጳዊ ሕብረትን ሕቡራት ሃገራትን) ዝብል እዩ፡፡ ኣብ ትሕቲ ዘን መደባት ዝተጠቕሱ ዕላማታት ውን፡
• ህዝባዊ ተሳትፎ ብምሕያል ተጻብኦታት ምፍሻልን ምስዓርን
• ኣብ ኢትዮጵያ ለውጢ ንምምጻእ ሽርክነት ምዕባይ
• ኣብ ቀርኒ ኣፍሪቃ ብፍላይ ኣብ ሶማል፡ ሱዳን፡ ደቡብ ሱዳንን ጁቡትን ጽልዋታትና ምዕባይ
• ኣብ ጎደቦ ዞባታት ዘሎ ጽልዋታት ምብራኽ (ተራ ግብጽን ሱዕዲያን፡ ኢመረትን ቀጠርን፡ ርክብ ሃገራት ከሊጅን የመንን ናብ ንቡር ክምለስ ምጽዓር፡ ኣንጻር ኣሉታዊ ምትእትታው ኢራን፡ ቱርኪን እስራኤልን ምስ ኣንጻር እዘን ሃገራት ዝቖማ ሃገራት ሽርክነት ምፍጣር)
• ተመሳሳሊ ኣጠማምታ ምስ ዘለወን ሃገራት ኣፍሪቃ ሕመረት ምፍጣርን ሕብረት ኣፍሪቃ ዳግም ክቕረጽ ምድፋእ ዝብሉ ‘ዮም፡፡
ኣብቲ መደብ ኣብ ትሕቲ “ስትራተጂ ነብሰ ምክልኻል” ዝብል ኣርእስቲ ዝተሓንጸጹ ዕማማት ድማ፡
• መጥቃዕቲ ኣንጻር ተጻብኦን ተጻባእትን (ብስም “ደለይቲ ፍትሒ” ዝካየዱ ተጻብኦታት ብዝተፈላለየ መገድታት ካውንተር ምግባርን ምቅላዕን፡ ንኣልጀርስ ስምምዕ፡ ሰብኣዊ መሰላትን እገዳን ፍሉይ ጠመተ ብምሃብ ዲፕሎማሲያዊ ንጥፈታት ምክያድ)
• ተሳትፎ ህዝቢ፡ ውዳቤን መኸተን ምሕያል (ህዝባዊ ዲፕሎማሲ፡ ቁጠባዊ፡ ፋይናንሳዊን ሞያዊን ኣበርክቶ ዜጋታት ክብ ምባል፡ ውዳቤታት ወጻኢ ኣብ ዜናን ሶሻል ሚዲያን ኣዲሂቦም ክሰርሑ ምሕጋዝ፡ ምሕዝነት ምስ ኣንጻር ወያነ ዝቖሙ ሃገራትን ማሕበራትን ምሕያል፡ ኣንጻር ወያነ ንዝቖሙ ውድባትን ማሕበራትን ንዋታዊን ናይ ሓበሬታን ሓገዝ ምግባር )
• ሽርክነት ምዕባይ ኣብ ትሕቲ ዝብል ድማ፡ (ምስ ሕብረት ኣፍሪቃ፡ ግብጺ፡ ሱዕዲያ፡ ኢማራት፡ ኩወይት፡ ባህሬን፡ ኡማንን የመንን ንቀይሕ ባሕሪ ማእከል ዝገበረ ስትራተጅካዊ ጽምዶ ምሕያል) ዝብሉን ካልኦት ዝርዝራትን ይርከብዎ፡፡
ኣብ መናድቕ ፌስቡክ፡ ብፍላይ ንስትራተጅታትን ሕንጻጻትን ዝምልከት ትንታነታት ብዙሕ ጠለብ ከምዘይህልዎ እርድእ፡፡ እንተኾነ ኩሉሻዕ ካብ ኣብ ናይ “ቀታሊን ተቐታልን” ዛንታ ዘድህበ ሓበሬታ ካብ ምስማዕ ሓሊፍና፡ ዚያዳ ስትራተጅካዊ ረብሓ ዘለዎም፡ ንምንቅስቓስ ጸላኢ ሰናያት ህግደፍ፡ ብኹሉ ሸነኻቱ ኣትሪሩ ዝሃርም፡ ውዳቤታት ክንፈጥር ዝሕግዝ ሓበሬታ ውን የድሊየና እዩ፡፡ ኣብዚ “ሸበድበድ” ህግደፍ ኣብ ጥርዙ ዝበጽሓሉ እዋን፡ ህግደፍ ኣብ ውሽጢ ዓዲ ብምፍርራሕን ብታህዲድን፡ ኣብ ወጻእ ድማ ብስም መኸተን ውዳቤን ብዝተኣልሙ መናውራታት ንህዝባዊ ተቓዉሞን ምንቅስቓሳት ደለይቲ ፍትሕን ከዳኽም ይጽዕር ኣሎ፡፡
ኣብ ዝሓለፈ ዝፈነኹልኩም ናይ 4 ሚሽናት ትሕዝቶ ጸብጻብ ውን ዘነጽሮ፡ እቲ ስርዓት ክንደየኡናይ ኣብ ዓቕሊ ጽበት ከምተሸመ እዩ፡፡ ዳርጋ ኩሎም ሚሽናት፡ ነቶም ክብ ኢሎም ዝተገልጹ መደባት ንምዕማም፡ ኣብ ዘካየድዎ ስርሓት፡ እቲ ኣብ ቀረባ ኣብ ኣስመራን ኣብ ወጻእን ዝተኻየደ ቀጻሊ ተቓዉሞታት ተወሳኺ ብድሆ ከምዝኾኖም ይገልጹ ኣለው፡፡ ትሕዝቶ ጸብጻብ ሚሽናት፡ ካብቲ ክብ ኢሉ ዝተገልጸ ኣምራት፡ ብዙሕ ዘይተፈለየ ኮይኑ፡ ነፍሰወከፍ “በሃበስ ቀደስ” ዝተብዓጠ ጸብጻብ ካብ ምሕንጣጥ፡ ብሓጺሩ በተን ሚሽናት፡ ኣብዚ እዋን ክዕመሙ ዝተሓሰቡ ስርሓትን ውሽጣዊ ትሕዝቶን ዝምልከት ብሓጺሩ ክፍንወልኩም፡፡
ጸብጻብ ሚሽን ኢጣሊያ
እዚ ብሓያሎ ኣሃዛዊ መለኪዒታት ዝተመልአ ጸብጻብ ከምዝሕብሮ፡ ሚሽን ኤርትራ ኣብ ኢጣሊያ፡ ብሓፈሻ ምስ ላዕለዋይ ባይቶ ኢጣሊያ 7 ግዜ፡ ምስ ታሕተዋይ ባይቶ ድማ 5 ግዜ፡ ርክባት ከምዝገበረ ይሕብር፡፡ ብተወሳኺ፡ ኣብ ኢጣሊያ ምስ ዝርከቡ ኣምባሳዳራት ኩባ፡ ኢኳዶር፡ ቨነዝዋላን ቦሊቭያን ርክብ ከም ዝተገብረ፡ ምስ ኣህጉራዊ ምትሕግጋዝ ንሕርሻዊ ልምዓት (IFAD)፡ ምስ ኣህጉራዊ ትካል ምግቢን ሕርሻን (FAO) ርክባት ይካየድ ከምዘሎን፡ ከም መወከሲ ድማ ብ OCHA ዝተዳለወ ካብ ማእከላይ ቤ/ጽሕፈት ዝተልኣኸ ካብ 2007 ንደሓር ምስ ዝተፈላለዩ ማሕበራትን ገበርቲ ሰናይ ውድባትን ዝዓመምናዮም ስርሓት ዝገልጹ ወረቓቕቲ “ሂብናዮም ኣለና” ይብል፡፡ (ካብዞም መወከሲ ጸብጻባት ዝተረኽበ ሰነድ ኣብ ታሕቲ ቀሪቡ ኣሎ፡፡)
ጸብጻብ ሚሽን ኢጣሊያ ብምቕጻል፡ መርገጺ መንግስቲ ኢጣሊያ፡ ከም ኣመሪካ ከምዝኾነ ብምዝኽኻር፡ ብፍላይ ኣብ ጉዳይ ስደት ዜጋታትን መስዋእቲ ማእከላይ ባሕርን ኣተኩሮም፡ ጸቕጢ ከምዝገብሩን፡ እቲ ናብ ኤርትራ ዝበጽሕ ምኽትል ሚኒስተር ውን፡ ፈለማ ዋላ ደሓን ሃዋሁ እንተፈጠረ፡ ዲሒሩ ግን “ኣብ ጎበጣ መሬትን ርክብ ምስ ኢትዮጵያን” ኣድሂብና ካብ እንሰርሕ፡ ኣብ ምንዋሕ ሃገራዊ ኣገልግሎት፡ ኣብ ውሽጣዊ ፖሊሲታትናን ጉዳይ ሰብኣዊ መሰላትን ክነተኩር ከምዘለና ምዝራብ ጀሚሩ ኢዩ ይብል፡፡
ምስ ኣብ ሚዲያታት ዘሎ ናይ ተቓወምቲ ብልጫታት ብምዝማድን ኣብ ውሽጢ ዓዲ ዝተኻየደ “ዕግርግር” ብምትእስሳርን፡ ኣብ ቀጻሊ ትጽቢት ዝግበረሎም ተወሳኺ ጸቕጥታት ንምብዳህ፡ ስዒቦም ዝተተሓዙ መደባት ከምዘለው ጸብጻብ ሚሽን ኢጣሊያ ይሕብር፡፡
• ኣብ ኢጣሊያ ኣስታት 15 ሺሕ ቀወምቲ ኤርትራውያን ከምዘለው፡ ካብ ዚኣቶም 65 ሚእታዊት ካብ ሕጋውያን ነበርቲ ብዕድመ ዝደፍኡ ምኻኖም፡ ኣብ ደቡባዊ ሸነኽ እታ ሃገር ቁጠባዊ ሽግራት ዜጋታት ከቢድ ምኻኑ፡ እቲ ብኤምባሲ ዝነበረ ውዳቤታት ልዕሊ ዓቐን ከምዝጎደለ፡ ሃገራዊ ሽማግለ ኣድማዒ ዘይምኻኑ፡ ብምሕባር ንቀጻሊ ኣብ ውዳቤታት ጸቒጦም ከምዝዓዩ ኣነጺሮም፡፡
• ኣብ ሚላኖ ትርከብ ናይ ተዋህዶ ቤተክርስትያን ዝተፈጠረ ምፍልላይ ስለዝተረጋገአ ነቲ ጉዳይ ብምጥቃም ውዳቤታት ንምሕያል ተወጢኑ ከምዘሎ’ውን ይሕብር፡፡
• ኣብ 2014 ክልተ፡ ኣብ 2015 ኣርባዕተ፡ ከምኡ ውን ኣብ 2016 ሸውዓተ ኢጣሊያውያን ጋዜጠኛታት ናብ ኤርትራ ከምዝኣተው፡ እንተኾነ ምስተመለሱ፡ ንመንግስቲ ኤርትራ ዘጸልም ሓበሬታ ከምዝዘርግሑ ብምግላጽ፡ ኣብዚ ዓመት “እቲ ዝግበር ተገይሩ” ዝለኣኹ ክልተ ጋዜጠኛታት ከም ዘለው’ውን ምስተመለሱ ምስሊ ኤርትራ ኣብ ዝተፈላለዩ ሚዲያታት ብእውንታ ከንጸባርቑ ትጽቢት ከምዝግበረሎም ይሕብር፡፡
• ኣብ ህዝባዊ ዲፕሎማሲ ዋላ ኣድማዒ ኣይኹን’ምበር፡ ነቲ ናይ ጉዳይ ጀኔቫ ንምብዳህ ካብ ኢጣሊያ 2000 ደብዳቤታት፡ ልዕሊ 5000 ፐቲሽን፡ ልዕሊ 1000 ምስክርነት ብምድላው ጻዕርታት ከምዝተኻየደ ብምዝኽኻር ኣብ ቀጻሊ ከምዚኦም ዝኣመሰሉ ዕማማት ንምክያድን ኣብ ቫቲካን ዝተገብረ ጸለመ ንምምዕርራይ ጻዕርታት ከምዝካየድ ይሕብር፡፡
ጸብጻብ ሚሽን ብሪጣንያ
እዚ ጸብጻብ ውን ፈለማ ህልው ኩነታት እታ ሃገር ብምትንታን ቀጻሊ መደባት ኤምባሲ የንጽር፡፡ ኣብ ትንታነታት፡ ጸለውቲ ምዕባለታት ተባሂሎም ዝተገልጹ፡ ናይ ስኮትላንድ ሪፈረንዱም፡ ዓቃቢ ሰልፊ ብዓብላሊ ምዕዋቱ፡ ጉዳይ ስደተኛታት፡ ግብረ ሽበራዊ ኩነታትን ምውጻእ ብሪጣንያ ካብ ሕብረት ኤውሮጳን ኢዮም፡፡ ብመንጽር ኣቐዲሞም ዝተተሓዙ መደባትን፡ ሓደሽቲ ምዕባለታትን ድማ፡ ጸብጻብ ሚሽን ብሪጣንያ፡ ኣብ ዝሓለፉ ዓመታት ኣብታ ሃገር 9 ሰሚናራት፡ 2 ሰለማዊ ስልፍታት፡ ናይ ኮፍ ተቓዉሞ ኣብ ለንደን፡ ምድላው በዓላትን ፌስቲቫላትን፡ ካብ 2015 ጀሚሩ ከምዝተኻየደ፡ ኣብ ፓብሊክ ዲፕሎማሲ ናብ 46 ኣባላት ፓርላማ ደብዳቤ ከምዝተለኣኸን፡ ኣብ ወፍሪ ፎሮምን ዝተፈላለዩ ሰሚናራትን ከምዝተሳተፉን፡ ዑደት ሚኒስተር ኣረፋይነ ናብ ኣየርላንድ ናይ ባዕሉ ኣበርክቶ ከምዝነበሮ ይሕብር፡፡
ኣብ ኤውሮጳ ብፍላይ ከኣ፡ ኣብ ብሪጣንያ እንዳበረኸ ዝመጽእ ዘሎ ህዝባዊ ተቓዉሞታት ንምብዳህ፡ ምስኡ ዝመጣጠን ውዳቤታት ብዘይምህላው፡ በቲ ዝጸንሐ ውዳቤታት ጻዕርታት ከካይዱ ከም ዝወጠኑ ይሕብር፡፡ ብመሰረት”ዚ ከኣ፡ እተን ውዳቤታት ኣብ 9 ከተማታት ብግርጭት ዝተዳኸመ ውዳቤታት ከምዘሎን ንምዕራዩ ከምዝጽዕሩን፡ ኣብ ለንደን ተዳኺሙ ዝጸንሐ ናይ መንእሰያት፡ ናይ ሃማደኤን ናይ ዋርሳይን ውዳቤ ንምብርባር መደብ ከምተተሓዘ፡ ከምኡ ውን እቲ ዳግመ ውዳቤ ዝተገብረሉ ሃገራዊ ሽማግለ መደባት ሰሪዑ ክነጥፍ ምኻኑ ይገልጽ፡፡
ኣብ ጸብጻብ ሚሽን ብሪጣንያ፡ ከም ለበዋ ዝተገልጸ ሓሳብ፡ ኣብ ናይ ሚዲያ ንጥፈታት ብፍላይ፡ ኣብ ኣማራጺ ሚዲያን ሶሻል ሚዲያን፡ ብዙሕ ኣተኩሮ ተገይሩ ክስራሕ ምኻኑ ኢዩ፡፡
ጸብጻብ ሚሽን ፈረንሳ፡ ሩስያ፡ ስዊዝ፡ ጀርመን፡ ካናዳ፡ ነዘርላንድስ
ክቡራት ተኸታተልቲ!
እቲ ጸብጻብ ዳርጋ ተመሳሳሊ ትሕዝቶ ዘለዎ ብምኻኑ፡ ከምኡ ውን ምስልቻው ንዘይምፍጣርን፡ ካብዘን ናይ 6 ሃገራት ሚሺናት ዝተፈለየ ሓሰባት ዝለኣኹ ናይ ዝስዕቡ ጥራይ ከቕርበልኩም፡፡
• ነዘርላንድስ፡ ኣብ ኣርባዕተ ከተማታት ዝካየድ ዝሕታለ ዘለዎ ጉጅለታት ህግደፍ ከምዘሎ፡ ብተነጻጻሪ ብመንእሰያት ህግደፍ፡ ሃገራዊ ሽማግለን ማሕበር ስንኩላንን ዚያዳ ተሳትፎ ከምዘለዎም፡ ኣብ ሃማደኤ ዝነበረ ዘይምርድዳእን ምጉጅጃልን ብምፍታሕ፡ ኣብ 5 ምዝጉባት ማሕበረ ኮማት፡ ናይ ጎስጓስ መደባት ንምክያድ ከምዝተወጠነን፡ ኣብ ሮተርዳም ዘሎ መሪሕነት ካብ ሓላፍነት ወጻእ ዝወሰዶም ስጉምታት ክሳብ ሕጂ ዘስዓቦ ኣሉታዊ ጽልዋ የነጽር፡፡ ብተወሳኺ ድሕሪ ጉዳይ መሰረት ባህልቢ፡ ፖለቲካዊ ተጻብኦ ከምዝዓበየን፡ እቶም ተቓወምቲ ውን በቲ መንግስቲ ተቐባልነት ስለዝረኸቡ፡ ኣብ ቀጻሊ ዋዕላ ከይዕነቅጹ ምጥንቃቕን፡ ቦታ ዋዕላ ብምቕያር ብሚስጢር ምሓዝን ከድሊየና እዩ ይብል፡፡
• ስዊዝ፡ ናይ ዓቕሚ ሽግርን ኣምባሳደር ዘይምህላውን ከም ቀንዲ ጸገማት ብምልዓል፡ ዝካየዱ ተቓዉሞታት፡ ብፍላይ ምስቲ መንግስቲን ምስ ባይቶ ውድብ ሕበራት ሃገራትን ዘሎ ርክብ፡ ዳግማይ ክጸልዎ ከምዝኽእል፡ ከምኡ ውን ቅድሚ ሕጂ ዝተዓጽወ ናይ ኤምባሲን ሱከን ሒሳብ ሕጂ ውን ክዕጾ ከምዝኽእል ይሕብር፡፡
• ካናዳ፡ ኣብ ካናዳ ብሓፈሻ፡ ኣብ 8 ዓበይቲ ከተማታት፡ ኣስታት 38 ሺሕ ኣቢሉ ዝግመት ኤርትራዊ ከምዝነበር ብምዝኽኻር፡ ምስ ብዝሒ ዜጋታት ዝመጣጠን ጎስጓስን ውዳቤታትን ዘይምህላዉ የነጽር፡፡ ብተወሳኺ ካብ 50 ዘይበዝሑ ኣባላት ህግደፍን 25 ዝኾኑ ሕድሪን ከምዘለው፡ ኣብ ሞንጎ ኣባላት ሃማደኤ ምስሕሓብ ከምዘሎ ብምሕባር፡ ብጀካ ምስ ሓላፊ ጉዳያት ኣፍሪቃ፡ ሓደ ግዜ ዝተገብረ ርክብ፡ ካልእ ርክብ ከምዘየለ ይሕብር፡፡ ኣቐዲሙ ኣብ ክልተ ካብ ሚእቲ ዝተገብረ ምክልኻልን ምእካብ ፐተሸንን ዕውት ከምዘይነበረ ውን ተጠቒሱ ኣሎ፡፡
ብሓፈሻ ናይ ኩሎም ሚሽናት ጸብጻብ ከምዝተዓዘብኩምዎ ስንባደ፡ ሸበድበድን ዓቕሊ ጽበትን ዝንበቦ፡ ምስ ውህሉል ጸገማት ዝመጣጠን ውዳቤ፡ ዓቕሚ ሰብን ውጥንን ከምዘየልቦን፡ እንተኾነ ሕጂ ውን ሓያሎ ጎስጓሳትን ዝተፈላለዩ መናውራታትን ብምክያድ ነቲ በቢዕለቱ እንዳሓየለ ዝኸይድ ዘሎ ህዝባዊ ንቕሓትን ተቓዉሞታትን ንምቑጻይ ከምዝወጠኑ ዘነጽር እዩ፡፡
ክቡራትን ተኸታልቲ!
ኣብ መወዳእታ ኣብ ውሽጢ ሃገርና ዘሎ እዋናዊ ኩነታት ብምውሳኽ ጽሑፈይ ክዛዝም፡፡ ኣብ ዝሓለፈ ከም ዝሓበርኩኹም፡ ጸላኢ ሰናያት ኢሳይያስን እሙናት ኣገልገልቱን፡ ኣብ ኣስመራ ዝተኻየደ ህዝባዊ ተቓዉሞ፡ ኣብ ሓያል ወጥሪን መንጸሮርን ስለ ዝቐሰቦም፡ እቲ ተቓዉሞ ከይላባዕን ኣብ ሓጺር ግዜ ንምቑጻይን ዝተፈላለዩ ወትሃደራዊን ጸጥታዊን ስጉምታት ክወስዱ ቀንዮም እዮም፡፡ ድሕሪ እቲ እዋናዊ ጽሑፍ ዝበጽሑኒ ተወሳኺ ሓበሬታ ድማ ከምዚስዕብ እፍንወልኩም፡፡
• ውሽጣዊ ጸጥታ፡ ናይ ምክትታልን ምጽንጻንን ክፍልታቱ ኣዋፊሩ፡ ንዓበይቲ ኣቕሽሽቲ፡ ሸኻት፡ ኡስታዛትን መራሕቲ መሳጊድን ብዕቱብ ይከታተል ኣሎ፡፡ ብጀካ እቶም ዝተፈለዩ ኣስታት 31 ዝኾኑ ኣመንቲ እስልምና፡ ብተወሳኺ ኣባ መንግስትኣብ ተስፋማርያም ዝርከብዎም፡ ኣብ ወርሒ ግንቦት 2014 “ሓውካ ኣበይ ኣሎ?” ዝብል ደብዳቤ ዝጸሓፉ፡ ናይ ካቶሊክ እምነት ኣቦታትን ገለ ናይ ኦርቶደኩስ እምነት መራሕትን ዕቱብ ክትትል ክግበረሎም ቀኒዩ ኣሎ፡፡ (ናይዚ ሓበሬታ ዝርዝር ምስ ኣጻፈፍኩ ክፍንወልኩም ኢየ)
• ኣብ ዝሓለፈ ወርሒ ምስ ካብ ቫቲካን ዝመጹ ሓደ ወኪል ዝተራኸቡ ናይ ካቶሊክ ኣቕሽሽትን ሓለፍትን ውን፡ ኣብ ዕቱብ ምክትታላት እዮም ቀንዮም፡፡ (ንግዚኡ ስሙ ዘይፈለጥኩዎ እቲ ካብ ቫቲካን ዝመጸ ወኪል፡ ንጸቕጢ መንግስቲ ኣብ ልዕሊ ኣብያተ ትምህርቲ ካቶሊክ፡ ንኽላዘብ ዝተልኣኸ ኮይኑ፡ ፕረሲዳንት ብኣካል ንምርካብ ስለ ዝሓንገደ “ሕቶኻ ብወረቐት ኣቕርብ” ተባሂሉ ካብ ኣፍደገ ዓዲሃሎ ዝተመልሰ ሰብ እዩ)
• መሳርዕ ክፍላተ ሰራዊት 22፡ 59፡ 525ን 84ን ሕጂ ውን ኣብ ኣስመራ ኣብ ሓለዋን ግፋታትን ይነጥፋ ኣለዋ፡፡
• ብወዲ ባሻይ ትእዘዝ ሓይሊ እንተ (ድጋፍ ወሃቢ)፡ ኣርባዕተ ሓይልታት ብምውፋር ቀትርን ለይትን ኣብ ኣስመራ፡ ተፍትሽ ግፋን ሮንዳን የካይዳ ኣለዋ፡፡ ብፍላይ ኣብ ኣብያተ ትምህርታት፡ ከባቢታት ኤክስፖ፡ ገዛ ብርሃኑ፡ ኣርባዕተ ኣስመራን ፍሉይ ጠመተ ገይሮም ናይ ለይቲ ሮንዳ የካይዱ ኣለው፡፡
• ኣብ ኣኽሪያ ዝርከባ 7ቲአን መሳጊድ ማድሽቶ፡ መስጊድ ሳሆ፡ መስጊድ ሓጅ ኣብራር፡ ሪጋ ሶማል፡ እንዳ ገመድ፡ መስጊድ ሓጂ ዓብደላ፡ መስጊድ ኣቦበኩር ሰዲቕ ክምኡ ውን ኣብ ከባቢታት እንዳማርያም፡ ካቴድራል፡ ቤት ትምህርቲ ጥልያን፡ ዲያእ ኣልእስላሚያን ማሕድን ብመሳርዕ ክፍለ ሰራዊት 84ን ብሌ/ኮ ተስፋልደት ዘካርያስ ዝእዘዙ ኣባላት ውሽጣዊ ጸጥታን ኣብ ሓለዋ ይርከብ፡፡
• ፈለማ ቅድሚ ፋዱስ ብሰሉስ ዕለት 31 ሕዳር ካብ 2ይ መደበር ምርኽኻብ ቤት ትምህርቲ ዳያእ ከሳልጡ ዝተልኣኹ 6 ኣባላት ፖሊስ ብእምኒ ዝሃረሙን ዘፈራርሑን ተባሂሎም ዝተጠርጠሩ ኣስታት 37 ተምሃሮን ኣመንትን ኣብ ካልኣይ መደበርን ዓዲ ኣቤቶን ተቐይዶም ኣለው፡፡ (ዝርዝሮም ምስ ኣጸፋፍኩ ክፍንወልኩም እየ)
• ካብ ሰሉስ ጀሚሩ ክሳብ ሕጂ “ብቐዳማይ ደረጃ ተጠንቀቕ” ዝተኣዘዘ ሓለዋ፡ ኣብ መላእ ሃገር ዝቐጸለ ኮይኑ፡ ብዘይልሙድ ኣገባብ ባዕሉ ኢሳይያስ ውን ቅድሚ ሕጂ ብኽልተ መሳርዕ ተዓጂቡ፡ ብክልተ ላንድኩረዘራት ጥራይ ናብ ዓዲ ሃሎ ዝገብሮ ዝነበረ ጉዕዞ፡ ድሕሪ እቲ ፍጻመ፡ ኣባላት ሓለዋ ብምውሳኽ ብ4 ላንድክሮዘራትን ሓንቲ ናይ ነተጉቲ ተፍትሽ ጉጅለ ይመላለስ ኣሎ፡፡
As usual i here by wish to express my profound gratitude to all the informants and sources.
By: SACTTISM


text:
June 9, 2018
ብኣልኣሚን መሓመድ ሰዒድ
መቅድም
ብዛዕባ ሕሉፍ ታሪኽና ዕሙቕ ዝበለ መረዳእታ ምስ ዝህልወና፣ ህሉው ኩነታትና ንምርዳእን ምግንዛብን ኣይክጽግመናን’ዩ። መንፈስና’ውን ብእኡ መንጽር ይሕደስን ይበራበርን’ዩ። ምኽንያቱ፣ ብጽሑፍ ዝተሰነየ ታሪኽ ዘለዎ ህዝቢ፣ ምሉእነትን ንሕናነትን ኣብ ውሽጡ፣ ማዕርነትን መን ካብ መን ዝብል ቅዱስ ውድድርን ድማ፣ ምስ ካልኦት ስለዘሕድረሉ፣ እዛ “ህርፋን” ብዝብል ስም ዝተደርሰት መጽሓፍ ሰሪታትሉ ዘላ ባይታ ድማ እዚ ዝተጠቕሰ’ዩ።ሓደ ጽሑፍ፣ ታሪኽን ልቢ ወለድን ዘወሃሃደ ምስ ዝኸውን፣ ንሂወት እናስተማቐርና ብዘይሰልኪ መገዲ ንኸነንብባ ይሕግዘና’ዩ። ኣብቲ ቀዳሞት ዝሓለፍዎ ታሪኻዊ ህይወት እናሓንበስና ድማ፣ ኣብ ስግኣቶምን ተስፍኦምን፣ ጭንቀታቶምን ራህወኦምን ኣቲና ምስኣቶም ንጎዓዝ። ካብ ዝሓለፍዎ ተመኩሮ፣ ነቲ ኣወንታ ክንዕቅቦን ከነወቕቦን ሓላፍነት የሰክመና። እቲ ጌጋታት ድማ፣ ንኽንመሃረሉን ንኸይድገም ንኽንቃለሰሉን መወከሲ ይኾነና። እዛ ብኣቶ ኣልኣሚን መሓመድ ሰዒድ ዝተደርሰት መጽሓፍ ነዚ ኣቐዲሙ ዝተጠቕሰ ብዝልካዕን ዝምዘንን ኣገባብ ዝሓቆፈት…


text:
ድሕሪ ዓመትን ፈረቃን ወፍሪ ምርጫ፣ሰለስተ ፕረዚደንታዊ ክትዓትን ኣሻሓት ናይ ቴሌቭዥን ማስታወቅያታትን፣ሃገራዊ ቅድመ-ምርጫ ሪኢቶ ህዝቢ፣ክልቲኦም ተናሓናሕቲ ኣድጊን በቅሊን ከምዝኾኑ ይሕብር።
እቲ ሪኢቶ ህዝቢ ፕረዚደንት ኦባማ፣ኣብ‘ተን ገና ዘይፈለየለን ክፍላተ-ግዝኣታት ብፀቢብ ብልጫ ከምዝመርሑ‘ውን የርኢ።
ኣብ‘ዚ ፕረዚደንታዊ ውድድር፣ሓደ ሕፁይ ናብ ዓወት ንምብፃሕ 270 ካብ 538 ድምር ድምፂ (Electoral Votes) ክረክብ ኣለዎ።
ብዘይካ ፕረዚደንታዊ ውድድር፣ኣሜሪካውያን ን435 ኩሎም ኣባላት ቤት ምኽሪ ወከልቲን ን33 ኣባላት ሴኔትን ክመርፁ‘ዮም።ተንተንቲ ከምዝብልዎ፣ሪፐብሊካዊ ፓርቲ ንቤት ምኽሪ ወከልቲ፣ዴሞክራስያዊያን ድማ ንሴኔት ክቆፃፀሩ‘ዮም ዝብል ገምጋም ይህቡ።
ሚልዮናት ኣሜሪካውያን ዛጊድ መሪፆም‘ለው።ሎሚን ኣብ ቅድመ-ምርጫን። መብዛሕተኦም ዜጋታት ግና ሎሚ ሰሉስ‘ዮም ክመርፁ።
ውፅኢት ምርጫ ካብ ድሕሪ ሰዓታት ጀሚርና ክንገልፀልኩም ኢና።


text:
እቲ መግለፂ ዶ/ር መረራ ምሉእ ህይወቶም ብሓፈሻ ንህዝቢ ኢትዮጵያ ብፍላይ ድማ ንህዝቢ ኦሮሞ ክቃለሱን ከቃልሱን ከምዝፀንሑ እውን ይሕብር ።
ኣባል ፈፃሚ ስራሕ ኦፌኮ ኣቶ ጥሩነህ ገምታ ዶ/ር መረራ ዘእስር ዝጠሓስዎ ሕጊ የለን ብህፁፅ ንክፍትሑ ንፅውዕ ኣለና ኢሎም።
ብተመሳሳሊ ዜና ዶ/ር መረራ ጉዲና ብቕልጡፍ ክፍትሑ ኣብ ናይ ዩናይትድ ስቴትስ መወሰኒ ሕጊ ኣባል ኮሚቴ ጉዳያት ወፃኢ ዴሞክራሲያዊ ሰኔተር ቤን ካርዲን ፀዊዖም።ኣብ ዝሓለፈ ዓርቢ ኣብዘውፅእዎ መግለፂ ዶ/ር መረራ ዝተኣስርሉ ምኽንያት ኣንፃር መንግስቲ ብግልፂ ዝዛረቡ ኣባል ተቓዋሚ ፓርቲ ብምዃኖም ጥራሕ እዩ ዝመስል ይብል።
ሓላፊ ቤት ፅሕፈት ሚንስትር ጉዳያት ኮሚኒኬሽን ኢትዮጵያ ዶ/ር ነገረ ሌንጮ ኣብ ዝሓለፈ ሰሙን ንጋዜጠኛታት ኣብዝሃብዎ መግለፂ ዶ/ር መረራ ኣብ ትሕቲ ቀይዲ ዝኣተው ንኣዋጅ ህፁፅ ግዜ ብምጥሓሶም እዩ ክብሉ ገሊፆም እዮም።ብፍላይ ድማ ፓርላማ ኢትዮጵያ ኣሸበርቲ ኢሉ ምስ ዝመደቦም አካላት ብምርኻብን ሓቢሮም ጋዜጣዊ መግለፂ ብምሃብን ንኣዋጅ ህፁፅ ግዜ ጥሒሶም ኣለው ክብሉ ኣብሪሆም ኣለው።
ምሉእ ትሕዝቶ ኣብዚ ምስማዕ ይኸአል።


text:
ሲምፖዝዩም ሚኒስትሪ ንግድን ኢንዳስትርን ተዛዚሙ።
ካብ 20 ክሳብ 22 ሚያዝያ ኣብ ኣስመራ ክቃናዕ ዝቐነየ ሲምፖዝዩም ሚኒስትሪ ንግድን ኢንዳስትሪን ተዛዚሙ።
ሚኒስተር ንግድን ኢንዳስትርን ኣቶ እስቲፋኖስ ሃብተ ኣብ ዘስምዖ መዕጸዊ ቃል፣ እቲ ንሳልስቲ ዝቐጸለ ንጉዕዞ ኣመዓባብላ ጽላት ንግድን ኢንዳስትርን፣ ህሉው ኩነታትን መጻኢ መደባቱን ዝኣመተ ሲምፖዝዩም፣ ጥጡሕ ባይታ መራኸቢ መንግስቲ፣ ኣፍረይቲን ኣህለኽትን ዝፈጠረ ኣገዳሲ ኣጋጣሚ ምንባሩ ብምጥቃስ፣ ንኹሎም ኣቕረብቲ መጽናዕታዊ ወረቓቕትን ተሳተፍትን ኣመስጊኑ።ሚኒስተር እስቲፋኖስ ኣስዒቡ፣ መንግስቲ – እዚ ጻላት ኣብ ምሕያል ቁጠባ ሃገርን ምምሕያሽ መነባብሮ ህዝብን ዘለዎ እወታዊ ኣበርክቶ ብምንግዛብ፣ ንምዕባይን ምሕያሉን ሰፋሕቲ መደባት ሰሪዑ፣ ንምዕዋቱ ምስ ኩሎም ማሕበረ-ሰብ ቢዝነስ ብምውህሃድ ዕቱብ ስርሓት ንምዕማም ውጥናት ወጺኡ ይስርሓሉ ከምዘሎ ኣገንዚቡ።
ኣብቲ ንሰለስተ መዓልታት ዝቐጸለ ሲምፖዝዩም ሚኒስትሪ ንግድን ኢንዳስትሪን፣ ንምዕባለታት ጽላት ኢንዳስትሪ፣ ልምዓት ኢደ-ጥበብ፣ ንንጥፈታት ንግዲ ውሽጢ ሃገርን ወጻእን፣ ትካል ምደባ ደረጃታት ኤርትራን ናጻ ናይ ንግድ ዞባን ዝምልከቱ መጽናዕታዊ ወረቓቕቲ ቀሪቦም፣ ብተሳተፍቲ ሰፊሕ ዘተ ተኻዪዱሎም።
ንግድን ኢንዱስትሪያዊ ወፍርን ኣብ ናጻ ዞባታት ኤርትራ ኣመልኪቱ መጽናዕታዊ ወረቐት ዘቕረበ – ኣካያዲ ስራሕ በዓል መዚ ወደባት ኤርትራ ዶክተር ኣርኣያ ጸጋይ፣ ንመስርሕ ናጻ ዞባን ረብሓታቱን ብሰፊሑ ድሕሪ ምዝርዛር፣ ኤርትራ ናጻ ዞባታት ክትከፍት ምውሳና ቅኑዕን ስትራተጂካውን ውሳኔን ምዃኑ ጠቒሱ፣ ዋላ’ኳ መስርሕ ምቛምን ምትግባርን ናጻ ዞባ ሰፋሕቲ ዕዮታትን ነዊሕ ጊዜን ዝወስድ መስርሕ እንተኾነ፣ ዝማላእ ቅድመ-ኩነት ተመሊኡ ስርሑ ኣብ ባይታ ምስ ዝጅምር፣ ንሃገራዊ ቍጠባ ብናህሪ ኣማዕቢሉ ኣብ ሓጺር እዋን ዝርኤን ዝጭበጥን ውጽኢት ከመዝግብ ዝኽእል ከምዝኾነ ኣብሪሁ።
ናጻ ዞባታት ኤርትራ፣ መሰረታዊ ምቅርራባቱ ወዲኡ ኣብ ንጡፍ ምንቅስቓስ ምስ በጽሐ፣ ነቲ “ዘይናጻ” ክፋል ቍጠባ ሃገር ብእወታ ዝጸሉ ዝምድናታት ክህልዎ ከምዝኽእል ዝሓበረ ዶክተር ኣርኣያ፣ “ናጻ ዞባ፣ ወፍርን ናይ ወጻኢ ንግድን ዘደንፍዕ፣ ንቝጠባዊ ምዕባለ ኤርትራ ዘንህር መሳርሒ’ዩ” ክብል ኣገንዚቡ።
እዚ ከምዚ’ሉ እንከሎ፣ ጎኒ-ጎኒ’ቲ ሲምፖዝዩም፣ ንጉዕዞ 20 ዓመታት ዝገልጽ፣ ካብ መላእ ሃገር ዝተዋጽኣ 56 ዓበይትን ንኣሽቱን ኢንዱስትርያውያን ትካላት፤ ከምኡ’ውን ትካል ምደባ ደረጃታትን ቤት-ምኽሪ ነጋዶን ዝተሳተፍዎ፣ ኢደ-ጥበባዊ ስራሓት ዘጠቓለለ ምርኢት ንህዝቢ ክፉት ኰይኑ ቀንዩ።
***** ኣ.ዜ.ኤ ******


text:
ኣብ ኤርትራ ዝመደብሩ ናይ ኢትዮጵያ ተቓዋሚ ውድብ ዴሞክራሲያዊ ምንቅስቓስ ህዝቢ ትግራይ/ዴምህት/ ብዛዕባ እዚ ዝፍለጦ የብለይን ኢሉ’ሎ።ናይ ቀደም ኣቦ መንበር ዴምህት ኣቶ ሞላ ኣስገዶም ግን ዴምህት ቅድሚ ሎሚ ብተመሳሳሊ ንመንእሰይ እናጨወየ የሰልፎም ከምዝነበረ ተዛሪቦም ኣለው።
ካብ መንግስታት ኢትዮጵያን ኤርትራን ሓበሬታ ንምርካብ ዝተገብረ ፈተነ ኣይሰለጠን።
29 ጥሪ 2008 ዓ.ም ኣብ ምዕራብ ትግራይ ወረዳ ቃፍታ ሑመራ ጣቢያ ኢድሪስ ፍሉይ ሽሙ ፅርጋ ግርማይ ኣብ ዝተብሃለ ቦታ ልዕሊ 400 ዝኾኑ ሰባት ኣብ ሩባ ተከዘ ብባህላዊ መንገዲ ወርቂ ይአርዩ ኣብ ዝነበሩሉ ዕጡቓት ካብ ዶብ ኤርትራ ሰጊሮም ከምዝኸበቡዎም ካብቲ መጭወይቲ ኣምሊጥና ዝበሉ መናእሰይ ሓለፎም ግርማይን ማሙ ኣብርሃን ካብ ከተማ ሑመራ ገሊፆም።
እቶም መሰኻኽር ብተወሳኺ እቶም ጨወይቲ ወታደራዊ ዩኒፎርም(ሬጀንጀር ) ዝተኸደኑ 27 ዕጡቓት ምዃኖምን ትግርኛ ይዛረቡ ከምዝነበሩን ገሊፆም ኣለው ።
ምሉእ ትሕዝቶ አብዚ ምስማዕ ይክኣል።
ምኽትል ኣቦ መንበር ዴሞክራሲያዊ ምንቅስቓስ ህዝቢ ትግራይ ዴምህት ኣቶ መኮነን ተስፋይ ውድቦም ኣብቲ ዝተጠቕሰ ከባቢን እዋንን ኣብቲ ከባቢ ኢድሪስ ኣይነበረን ኢሎም።ንመንእሰይ ብሓይሊ ጨዊኻ ናይ ምውሳድ ታሪኽ'ውን እቲ ውዱብ የብሉን ኢሎም።
ምሉእ ትሕዝቶ ቃለ-መጠይቕ ምስ ምኽትል ኣቦ-መንበር ዴሞክራሲያዊ ምንቅስቓስ ህዝቢ ትግራይ (ዴምህት) ኣቶ መኮነን ተስፋይ
ኣቦ መንበር ዴምህት ዝነበሩን ኣማእቲ ዕጡቓት ሒዞም ንመንግስቲ ኢትዮጵያ ኢዶም ዝሃቡን ኣቶ ሞላ ኣስገዶም ብዛዕባ እዞም ሎሚ ተጨዊዮም ዝተበሃሉ ሓበሬታ ከምዘይብሎም ብምግላፅ ቅድም ክብል ግን ንሶም ይምርሕዎ ኣብ ዝነበረ ዴምህትን ወታሃደራት መንግስቲ ኤርትራን ብሓባር ተመሳሰልቲ መጭወይቲ ይፍፀም ከምዝነበረ ገሊፆም።
ዝተጨወዩ ድማ ታዕሊሞ ወሲዶም ክዋግኡ ይግበሩ ነይሮም ክብሉ ወሲኾም ሓቢሮም።
ምሉእ ትሕዝቶ ቃለ-መጠይቕ ምስ ኣቶ ሞላ ኣስገዶም አብዚ ይስምዑ።


text:
ኣብ ንኡስ ዞባ መንደፈራ፡ ብሚኒስትሪ ዞባዊ ምምሕዳር ዝወጸ ሓድሽ መምርሒ ውዕል ክራይ ናይ ግሊ ኣባይቲ ኣብ ግብሪ ንምውዓል፡ በብምምሕዳር ከባቢኡ ናይ ኣካራይን ተኻራይን ቅጥዒ ናይ ምምላእ መስርሕ ተጀሚሩ።
ሓላፊት ቤት-ጽሕፈት ክራይ ኣባይቲ ኣብቲ ንኡስ ዞባ ወ/ሮ ለምለም ዮሴፍ፡ መንግስቲ – ኣብ ልዕሊ መነባብሮ ዜጋታት ተጽዕኖ ክፈጥር ንዝጸንሐ መመሊሱ ዝንህር ዋጋ ክራይ መንበሪ ገዛ ገደብ ክግበረሉ ዘውጸኦ መምርሒ፡ በብዞናኡ ብዝወጸሉ ቅማረ ዋጋታት ክስራሓሉ ከምዝጀመረ ብምጥቃስ፡ ንምዕዋቱ ምትሕብባር ነበርቲ ክዓዝዝ ጸዊዓ።
ህዝቢ ኣብ ኣተገባብራ ናይ’ቲ መምርሒን ምምላእ ቅጥዒ ተኻራይን ኣካራይን ብንጥፈት ምእንቲ ክዋሳእ፡ ኣቐዲሙ መብርሂን ኣድላዪ ሓበሬታን ከምእተዋህቦ ዝሓበረት ወይዘሮ ለምለም፡ ከም ውጽኢቱ ህዝቢ ኣብ ግዜኡ ዘድልዮ ቅጥዕታት ኣማሊኡ ይቐርብ ብምህላዉ፡ ኣብ ኣሳልጦ ስራሖም ሓጋዚ ኮይኑ ከምዘሎ ገሊጻ።
ናይ ምምላእ ቅጥዒን ምትማን ዋጋን መስርሕ ምስ ተዛዘመ፡ እቲ ዝኸበደ ስራሕ ምቊጽጻር ምዃኑ ዝሓበረት ወይዘሮ ለምለም፡ ብውሽጣዊ ስምምዕ ካብ’ቲ ዝተተመነ ንላዕሊ ክኸፍሉን ከኽፍሉን ዝተረኽቡ ኣካረይትን ተኻረይትን፡ ስጉምቲ ክውሰዶም ምዃኑ ኣፍሊጣ።


text:
ኣብ ቃልሲ ኣንጻር ዓሌታውነት ደቡብ ኣፍሪቃ ልዑል ተራ ከምዝነበረን ዝጥቀሳ በዓልቲ ቤት ኔልሰን ማንዴላ ነበር ዊኒ ማኪደዘላ ማንደላ ሎሚ ሶኑይ ሚያዝያ 02 ዓሪፈን። ንሰን ኣብ መበል 81 ዓመተን ኣብ ከተማ ጆሃንስበርግ ዝሞታ ክኾና እንከለዋ፤ ኣብ ታሪኽ ቃልሲ ዓሌታውነት ደቡብ ኣፍሪቃ ኣካታዒ ከምኡውን ኣዝዩ ሕሉፍ ኣርኣእያ ዘለዎ ምንቅስቓስ ይመርሓ ከምዝነበራ'ዩ ዝጥቀስ።
ኣብ በበይኑ ኣጋጣሚታት ብፍላይ ድሕሪ ምብቃዕ ዓሌታውነት ኣብ ደቡብ ኣፍሪቃ፡ ኣሉታዊ ተርአን ዝያዳ ክጎልሕን ግዳይ መንቀፍትን ድሒሩ ድማ ንሱ ዘስዓቦ ምስ ህቡብ ፖለቲከኛ ነልሰን ማንዴላ ዝነበረን ሓዳርውን ክፈርስ ክኢሉ'ዩ።
ሕሉፍ ኣረኣእያአን ጥራይ ዘይኮነ ዝጥቀማሉ ዝነበራ ሜላ ኣሰቃቒ ቅትለት ዝተሓወሶ ቃልሲውን ብርክት ንዘበሉ ጸለምቲ ደቡብ ኣፍሪቃውያን ግዳይ ገይሩ እዩ።
ንድሕሪ ምፍራስ ዓሌታውነት ዝቐረቡ ጸለምቲ መራሕቲ ደቡብ ኣፍሪቃ፤ብፍላይ ድማ ንበዓል ቤተን ነበር ነልሰን ማንዴላ፤ድሕሪ ናይ 27 ዓመታት ማእሰርቱ ልኡም ኮይኑ ዘስምዕ ምስ ጸዓዱ ገዛእቲ ደቡብ ኣፍሪቃ ዝኣተዎ ስምምዕ ረብሓ ጸለምቲ ዝሕሉ ከምዘይኮነ እየን ብተደጋጋሚ ክነቕፋ ተሰሚዐን።


text:
ኣብ ኢትዮጵያ ኣብ ጉዳያት መሰላት ደቂ ኣንስትዮ፡ህፃናት፡ከምኡ’ውን ኣብ ናይ ሓብርን ናይ ውልቅን መሰላት ዝሰርሑ ትካላት ኣገልግሎቶም ንኽዓፅውን ንኽድረቱን ተገዲዶም ይብል ጉጅለ ተሓላቒ ሰብኣዊ መሰላት ኣምነስቲ ኢንተርናሽናል ኣብዚ ሰሙን ኣብዘውፅኦ መግለፂ።
ቅድሚ ሰለስተ ዓመታት ኣብ ኢትዮጵያ ተግባራዊ ዝኾነ ገበርቲ ሰናት ትካላት ንምምዝጋብን ንምምሕዳርን ዝወፀ ኣዋጅ ኣብታ ሃገር ስራሕቲ ሰባኣዊ መሰላት ኣተኣጛጚሉ፡ገሊኦም ትካላት እውን ስርሖም ደው ንኸብሉ ገይሩዎም ይብል ኣምነስቲ ኢንተርናሽናል ዘውፅኦ ሓዱሽ ሪፖርት።
ኣብ ኣምነስቲ ኢንተርናሽናል ምኽትል ሓላፊት ጉዳያት ኣፍሪካ ሚሸል ካጋሪ ብዛዕባ እቲ መፅናዕቲ እንትገልፃ ብርክት ዝበሉ ተሓለቕቲ ሰብኣዊ መሰላት ሽሞም ንክቕይሩ ከምዝተገደዱን ስርሖም ልምዓታዊ ተባሂሉ ኣብዝተሓንፀፀሎም ስራሕቲ ጥራሕ ንኸተኩሩን ተገዲዶም ይብላ።ኣስዒበን ከምዚ ይብላ ‘’ኣብ ስራሕቲ ሰብኣዊ መሰላት ንምቕፃል ዝሓሰቡ ሒደት ትካላት ናይ ገንዘብ ሓገዝ ስለዘይረኽቡ ስርሖ ጠጠው ኢሉ።’’
እተን ምኽትል ሓላፊት ኣብ መፅናዕተን ክልተ ዓበይቲ ትካላት ሰባኣዊ መሰላት ኣብ ባንኪ ዝርከብ ገንዘቦም ንኸይንቀሳቐስ ተኣጊዱ፡ስርሖም ቅድሚ ሕዚ ካብ ዝነበረ 10 ሚእታዊ ኣብ ዘይመልእ ጥራሕ እዩ ተወሲኑ ይብላ።
ኣብ 1987 ዓ/ም ዝተመስረተ ማሕበር ሰብ ሙያ ደቂ ኣንስትዮ ኢትዮጵያ ኣብ ሓደ እዋን ካብ 17 ሽሕ ንላዕሊ ደቂ ኣንስትዮ ነፃ ናይ ሕጊ ምኽርን ሓገዝን ይህብ ከምዝነበረን ኣብዚ ሕዚ እዋን ግን እቲ ማሕበር ይረኽቦ ዝነበረ ገንዘብ ስለዝቐነሰ ስርሑ ኣብ ዝተወሰነ ኣገልግሎት ጥራሕ ክውሰን ተገዲዱ’ሎ።
መንግስቲ ኢትዮጵያ ግን ኣብ ሕገ መንግስቲ ዝተረጋገፀ ናይ ዜጋታት ናይ ምውዳብ መሰል ተግብራዊ ንምግባር ሕጊ ክውፅእ ኣድላይ ስለዝኾነ ናይ ገበርቲ ሰናይ ትካላትን ማሕበራትን ንዜጋታ እታ ሃገር ዝህብዎ ኣስተዋፅኦ ንምስላጥ ሕጊ ንምውፃእ ኣድላይ እዩ ክብል እቲ ሕጊ ኣብ ፓርላማ ኣቕሪቡ ኣፅዲቑዎ።
ኣምነስቲ ኢንተርናሽናል ግን ኣብቲ ሕጊ ዝተሓቖፉ ገለ ዓንቀፃት ይትረፍስ ናይ ምውዳብ መሰላት ንምጥንኻር መሊኦም ዝጠሓሱ ስለዝኾኑ መንግስቲ ምምሕያሽ ንኽገብረሎም ፃውዒቱ ኣመሓላሊፉ’ሎ።
እቲ ተሓላቒ ሰብኣዊ መሰላት ብምውሳኽ ማሕበረሰብ ዓለምን ለገስትቲ ሃገራትን ከምኡ’ውን ሕብረት ኣፍሪካ፡ሕቡራት መንግስታትን ካልኦት ትካላትን ኣብ ኢትዮጵያ ኣብ ልዕሊ ገበርቲ ሰናይ ዝተቐመጠ ናይ ሕጊ እገዳታት ዝልዓልሉ መንገዲታት ንኸተኣላልሹ ሓቲቱ’ሎ።


text:
ምንስትር ጉዳያት ውሽጢ ሃገር እስራኤል ዝሓለፈ ሰሙን ኣብ ዝዘርገሖ መግለፂ፣ነቶም ቁጠባዊ ስደተኛታት ኢላ ዝገለፀቶም ኣሻሓት ኤርትራውያንን ሱዳናውያንን ኡጋንዳ ክቅበሎም‘የ ከምዝበለት ጠቂሱ።
ኣብ እስራኤል 55 ሽሕ መብዛሕተኦም ፖለቲካዊ ዕቁባ ዝሓተቱ ስደተኛታት ኣለው።
እንተኾነ በዝሒ‘ቶም ናብ ኡጋንዳ ዝላኣኹ ስደተኛታት ብኣማኢት ዝቁፀሩ ምኻኖም እቲ ዜና ይሕብር።ሰበ-ስልጣን እስራኤል፣እቲ ምስ ኡጋንዳ ዝተበፅሐ ውዕል ቃላዊ ጥራሕ ከምዝኾነን መንግስቲ ኡጋንዳ ከም‘ዚ ዝኣምሰለ ውዕል ንምህላው‘ውን እወንታ ኣይሃበን።
ዕቁባ ዝሓተቱ ስደተኛታት ናብ ኡጋንዳ ምፍናው ንዓለም-ለኸ ሕጊ ዝፃረር‘ዩ።እቶም ስደተኛታት ኣብ ኡጋንዳ ምስኣተው ሕጋዊ ምስሕሓብ ከምዝላዓል‘ውን ይዛረብ ሚስተር እንኩንዳ።
እንኩንዳ ወሲኹ፣እቶም ካብ እስራኤል ናብ ኡጋንዳ ዝላኣኹ ስደተኛታት ኣበይ ከምዝሰፍሩ‘ውን ኣይተነፀረን ዘሎ፣ምናልባሽ ኣብ ሓደ ንስድተኛታት ዝተኸፍቱ ካምፕታት ክኣትው ከምዝኽእሉ‘ውን ይግምት።
ሚስተር ኦማች ብወገኑ፣እዚ ተርእዮ‘ዚ፣ሓንቲ ሃብታም ሃገር ፀገማ ንክትፈትሕ ሓሊና ንካልእ ድኻ ሃገር ክሳዕ ክንደይ ከምትጥቀመላ ዘርኢ‘ዩ ይብል።
ክልቲኦም ተንተንቲ ዝሰማምዕሉ ሓደ ነገር‘ውን ኣሎ።ወግዓዊ ውዕል ክሳብ ዘይተኸትመ፣እስራኤልን ኡጋንዳን እንታይ ከምዝወጠና ህዝቢ ክፈልጥ ኣይኽእልን።